مادة التوحيد ٤ – ދެވަނަ ފަޞްލުގެ ޖަވާބުތައް – DhiSalafiyyah\nمادة التوحيد ٤ – ދެވަނަ ފަޞްލުގެ ޖަވާބުތައް\n17/06/2014 ފިލާވަޅުއައްޝައިޚް ޢިމްރާން މުޙައްމަދު ޢަލީ\nފުރަތަމަ ފިލާވަޅު: الله ތަޢާލާ މީސްތަކުންގެ މައްޗަށް އެންމެ ފުރަތަމަ ފަރުޟެއްކަމުގައި ލައްވާފައިވާ ކަންތައް\n1. ﷲ ތަޢާލާ އާދަމުގެ ދަރިޔާގެ މައްޗަށް އެންމެ ފުރަތަމަ ފަރުޟެއްކަމުގައި ލައްވާފައިވަނީ ﷲއަށް އީމާންވުމާއި ޠާޣޫތުތަކަށް ކާފަރުވުމެވެ. އެކަމުގެ ދަލީލަކީ ﷲ ގެ އަންނަނިވި ވަޙީބަސްފުޅެވެ.\n﴿وَلَقَدْ بَعَثْنَا فِي كُلِّ أُمَّةٍ رَّسُولًا أَنِ اعْبُدُوا اللَّـهَ وَاجْتَنِبُوا الطَّاغُوتَ…﴾[سورةالنحل٣٦ ]\nމާނައީ: “ހަމަކަށަވަރުން، ތިމަންރަސްކަލާނގެ ކޮންމެ އުންމަތަކަށްމެ ރަސޫލަކު ފޮނުއްވީމެވެ. އެއީ، (ހަމައެކަނި) ﷲ އަށް އަޅުކަންކުރުމަށާއި، ޠާޣޫތުތަކާ ދުރުހެލިވުމަށް އެންގެވުމަށެވެ…”\n2. ޠާޣޫތުތަކަށް ކާފަރުވުން ޞައްޙަވާނީ ވަރަށް ގިނަ ކަންތައްތަކެއްގެ ޛަރީޢާއިންނެވެ. އޭގެ ތެރޭގައި ހިމެނޭ ބައެއް ކަންތައްތަކަކީ:\n* ﷲ ނޫން އެހެންފަރާތަކަށް އަޅުކަންކުރުމަކީ ބާޠިލުކަމެއްކަމުގައި އިޢުތިޤާދުކުރުން. އެ އަޅުކަންކުރެވޭ ފަރާތަކީ މަލާއިކަތެއްކަމުގައި ނުވަތަ ނަބީބޭކަލެއްކަމުގައި ވިޔަސްމެއެވެ.\n* ﷲ ނޫން އެހެން ފަރާތަކަށް އަޅުކަންކުރުމުން އެއްކިބާވުން. ފަހެ އެއީ ﷲ ނޫން އެހެން ފަރާތަކަށް ދުޢާނުކުރުމެވެ. އަދި ﷲ ނޫން އެހެން ފަރާތަކަށް ވަކީލުނުކުރުމެވެ. އަދި ﷲ އަށްޓަކައި މެނުވީ ޖަނަވާރުތައް ކަތިލާ ޛަބަޙަނުކުރުމެވެ. އަދި ﷲއަށްޓަކައި މެނުވީ ނަދުރު ނުބުނުމެވެ. އަދިވެސް މިފަދަ އެންމެހާ ކަންތައްތަކުން ދުރުހެލިވުމެވެ.\n* ޝިރުކާއި އޭގެ އަހުލުވެރިން ދެކެ ރުޅިއައުން.\n* ﷲ ނޫން އެހެން ފަރާތްތަކަށް އަޅުކަންކޮށް ޝަރީކަކުރާމީހުންނަކީ ކާފަރުންކަމުގައި އިޢުތިޤާދުކުރުން.\n3. ޠާޣޫތުތަކަށް ކާފަރުވާނީ ﷲނޫން އެހެން ފަރާތަކަށް އަޅުކަންކުރުމަކީ ބާޠިލުކަމެއްކަމުގައި އިޢުތިޤާދުކޮށްގެންނެވެ. އަދި އެކަން ކުރުން ދޫކޮށްލާ، އެކަމަށް ނުރުހިގެންނެވެ.\n4. ﷲ ނޫން ފަރާތަކަށް އަޅުކަންކުރާ މީހަކީ ﷲ އަށް ކާފިރުވެފައިވާ މުޝްރިކެކެވެ.\nދެވަނަ ފިލާވަޅު: ޙައްޤު އީމާންކަން\n– އިޚްލާޞްތެރިކަމާއެކު ﷲއަށް އަޅުކަން އަދާކުރުން: ހަމައެކަނި ﷲ އަށް އަޅުކަންކުރުމަށް އެކަލޭގެފާނުގެ ޤައުމުގެ މީހުންނަށް ދަޢުވަތުދިނުން.\n– މުސްލިމުންނާ ޢަދާވާތްރިވާ ކާފަރުންދެކެ ރުޅިއައުން: އިބްރާހީމު عليه السلام އެބައިމީހުންގެ ބުދުތައް ތަޅުއްވާލުން.\nހައްޤު އީމާންކަން ޙާޞިލުވާނީ:\n– ހަމަކަށަވަރުން ﷲ އީ އެއްކައުވަންތަ، އަދި އެއިލާހަށް އެއްވެސް ޝަރީކަކު ނުވާ ފަރާތްކަމުގައި އިޢުތިޤާދުކުރުމުން. އަދި އެއިލާހު ފިޔަވާ އަޅުކުރުން ޙައްޤުވެގެންވާ ފަރާތެއް ނުވާކަމަށް އިޢުތިޤާދުކުރުމުން.\n– އިޚްލާޞްތެރިކަމާއެކު ﷲއަށް އަޅުކަން އަދާކުރުމުން.\n– މުއުމިނުންދެކެ ލޯބިވެ އެބައިމީހުންނަށް ނަޞްރުދިނުމުން.\n– މުސްލިމުންނާ ޢަދާވާތްރިވާ ކާފަރުންދެކެ ރުޅިއައުމުން.\nއިބްރާހީމުعليه السلامގެ މިއްލަތަށް ފުރަގަސްދީފި މީހަކަށް ކިޔާނީ މުޝްރިކެކެވެ.\n4. އިބްރާހީމު عليه السلام ގެ މިއްލަތު ދޫކޮށްލައިފި މީހަކަށް ޙާޞިލުވާނެ ގެއްލުމަކީ އޭނާ އެވަނީ އޭނާގެ ނަފްސަށް އިހާނާތްތެރިވެ، ފަސާދަކޮށް ހަލާކުކޮށްފައެވެ.\n5. (أ) ޙަޤީޤީ އީމާންކަން ޙާޞިލުނުވާނެއެވެ.\n(ب) ޙަޤީޤީ އީމާންކަން ޙާޞިލުނުވާނެއެވެ.\n(ج) ޙަޤީޤީ އީމާންކަން ޙާޞިލުވާނެއެވެ.\nތިންވަނަ ފިލާވަޅު: ޝައިޠާނާއަކީ އެންމެބޮޑު ޠާޣޫތު\nالطَّاغُوْتُ އަކީ ޙައްދުފަހަނައަޅާގޮސް، އޭނާއަކީ މީސްތަކުންގެ އިލާހެއްކަމުގައި ބުނާމީހާކަން ކަށަވަރެވެ. ނުވަތަ އޭނާއަށް ޣައިބުގެ ޢިލްމު އެނގޭކަމަށް ބުނާ މީހާއެވެ. ނުވަތަ ކައުނު ހިންގުމުގައި އޭނާއަށް ބާރުތަކެއް ލިބިގެންވާކަމަށް ބުނާ މީހާއެވެ. ނުވަތަ ﷲ ގެ ޝަރީޢަތްނޫން އެހެން ޝަރީޢަތަކަށް ތަބާވުމަށް މީސްތަކުންނަށް ދަޢުވަތުދޭ މީހާއެވެ.\n2. ﷲއަށް އަޅުކަންކުރުމުން މީސްތަކުން އެއްކިބާކުރުވާ، އަދި ޝިރުކުކުރުމާއި ކުފުރު މީސްތަކުންނަށް ޒީނަތްތެރިކޮށްދޭތީއެވެ.\n3.الصِّرَاطُ المُسْتَقِيْمُ އަކީހަމައެކަނި ﷲ އަށް އަޅުކަންކޮށް، ޝައިޠާނާއަށް އަޅުކަންކުރުމުން ދުރުހެލިވުމެވެ .\n4. މިއާޔަތުގައި ﷲ ތަޢާލާ އަހަރެމެންނަށް ނަހީކުރައްވާފައިވަނީ ޝައިޠާނާއަށް އަޅުކަންކުރުމެވެ. އަދި އަމުރުކުރައްވާފައިވަނީ ހަމައެކަނި ﷲ އަށް އަޅުކަންކުރުމެވެ.\nހަތަރުވަނަ ފިލާވަޅު: الله ބާވާލެއްވި ޙުކުމް ފިޔަވާ އެހެން އެއްޗަކުން ޙުކުމްކުރުން\n1. ﷲގެ ޙުކުމް ބަދަލުކޮށްފި މީހަކަށް ކިޔަނީ ޠާޣޫތެކެވެ.\nﷲ ގެ ޝަރީޢަތް ނޫން އެހެން ޝަރީޢަތެއް މާ މޮޅުކަމަށް އިޢުތިޤާދުކުރުމާއެކު(ޤަބޫލުކުރުމާއެކު)، ﷲ ގެ ޝަރީޢަތް ނޫން އެހެން ޝަރީޢަތަކަށް ޙުކުމްކުރާ މީހާއީ މިއްލަތުން ބޭރުވެފައިވާ ޠާޣޫތެކެވެ.\nފަސްވަނަ ފިލާވަޅު: ޣައިބުގެ ޢިލްމު އެނގޭކަމަށް ދަޢުވާކުރާމީހާ ނުވަތަ މީސްތަކުން އޭނާއަށް އަޅުކަންކުރާއިރު އެކަމަށް ރުހޭ މީހަކީ ޠާޣޫތެއް\nޣައިބުގެ ޢިލްމު އެނގިވޮޑިގެންވަނީ ހަމައެކަނި ﷲއަށެވެ. އެކަމުގެ ދަލީލަކީ އެއިލާހުގެ އަންނަނިވި ވަޙީބަސްފުޅެވެ.\nعَالِمُ الْغَيْبِ فَلَا يُظْهِرُعَلَىٰ غَيْبِهِ أَحَدًا ﴿٢٦﴾ إِلَّا مَنِ ارْتَضَىٰ مِن رَّسُولٍ فَإِنَّهُ يَسْلُكُ مِن بَيْنِ يَدَيْهِ وَمِنْ خَلْفِهِ رَصَدًا ﴿٢٧﴾ [سورةالجن]\nމާނައީ: “(އެކަލާނގެއީ) ޣައިބުދެނެވޮޑިގެންވާ އިލާހެވެ. ފަހެ، އެކަލާނގެ ޣައިބުއެއްވެސް މީހަކަށް ފާޅެއްނުކުރައްވަތެވެ.  އެކަލާނގެ ރުހިވޮޑިގެންވާ ރަސޫލަކަށް މެނުވީއެވެ. ފަހެ، ހަމަކަށަވަރުން، އެކަލާނގެ އެ ރަސޫލެއްގެ ކުރިފުޅުމަތިންނާއި، ފަހަތްޕުޅުން ބަލަހައްޓަވާ މަލާއިކަތުން ފޮނުއްވައެވެ. ”\n2. ތިންވަނަ ޠާޣޫތަކީ ޣައިބުގެ ޢިލްމު އެނގޭކަމަށް ދަޢުވާކުރާމީހާއެވެ. އަދި ހަތަރުވަނަ ޠާޣޫތަކީ ހަމައެކަނި ﷲ އަށް އަޅުކަންކުރުމުގެ ބަދަލުގައި، ބަޔަކު މީހުން މީހަކަށް އަޅުކަންކުރުމުން، އެއަޅުކަމަށް ރުހިގެން އެއަޅުކަން ރައްދުވިމީހާ ހުރެއްޖެނަމަ، ފަހެ އެ އަޅުކަން ރައްދުވިމީހާއެވެ.\nތިމަންނާއީ ﷲ ފިޔަވާ އިލާހެކޭ ބުނާ މީހެއްގެ ޖަޒާއަކީ ނަރަކައެވެ.\n4. ﷲ ފިޔަވާ އެހެން އެއްވެސް ފަރާތަކަށް ޣައިބެއް ނޭނގޭނެއެވެ.\n5. އެއީ ﷲ ނޫން ފަރާތްތަކަށް އަޅުކަންކުރާ މީހުންނެވެ.\nހަވަނަ ފިލާވަޅު: މުއުމިނުން ޠާޣޫތުންނަށް ކާފިރުވުމަކީ ލާޒިމްކަމެއް\n1. أ) އެންމެ ވަރުގަދަ އުޅައްގަނޑުގައި ހިފަހައްޓައިގެން ހުންނަމީހަކު ޠާޣޫތަށްކާފަރުވެ، ﷲ އަށް އީމާންވުން ވާޖިބުވެގެންވެއެވެ.\nب) ﷲ ފިޔަވާ ޙައްޤުގޮތުގައި އަޅުކަންވެވޭ އިލާހެއްނުވާކަމަށް ހެކިވުމުގައި އެކުލެވިގެންވަނީ ނަފީކުރުމާ އަދި ޘާބިތުކުރުމެވެ.\nވަރުގަދަ އުޅައްގަނޑުގައި ހިފަހައްޓައިފި މީހެއްގެ ޖަޒާއަކީ ގެއްލެނިވުމާއި ހަލާކުން ނަޖާވެ ސަލާމަތްވުމެވެ.\n3. ޠާޣޫތުންނަށް ކާފަރުވުމަކީ ވާޖިބެކެވެ. އެއީ ޠާޣޫތަށް ކާފިރުވެގެން މެނުވީ އިންސާނާއަށް ﷲ ތަޢާލާއަށް އީމާންވެގެންހުރި މުއުމިނަކަށް ނުވެވޭނެތީއެވެ.


ލާދީނީ ފިކުރަކީ ދީނާއި ފުށުއަރާ ކޮންމެ ފިކުރެކެވެ. ނަމަވެސް އެފިކުރު އެއީ ފަހަރުގައި ދީން ނައްތާލުމުގެ ބޭނުމުގައި ދީނީ ރޫހު މަރާލުމުގެ ނިޔަތުގައި ގެންގުޅޭ ފިކުރަކަށް ނުވެދާނެއެވެ. އަދި ލާދީނީ ފިކުރެއް ހުށައަޅާ ކޮންމެ މީހަކީ ލާދީނީ މީހެއް ވެސް ނޫނެވެ. ދީނުގެ ދުޝްމަނެއް ވެސް ނޫނެވެ. ގިނަ ފަހަރަށް އެފަދަ ކޮންމެ މީހަކު ދީނާއި ދުޝްމަނުވެގަނެގެން އުޅޭތީއެއް ވެސް ނުފެނެއެވެ.\nކިއެއްހެއްޔެވެ؟ ލާދީނީ މީހުންގެ ކިބައިން ދީނީ ޚިޔާލު އަންނަތަނާއި ދީނީ މީހުންގެ ކިބައިން ލާދީނީ ޚިޔާލު ފާޅުވާތަން ވެސް ފެންނަނީ މަދެއް ކޮށެއް ނޫނެވެ. އާއެކެވެ. ބަޔަކު މީހުންގެ މެދުން ހަމަނުޖެހުމާއި ތަޅާފޮޅުން ނައްތާލަން ގޮވާލަންޏާ އެއީ ކާފަރަކު ގެ ކިބައިން އައި ގޮވާލެވުމެއް ކަމަށް ވިޔަސް ދީނީ ފިކުރެކެވެ. ހަމަ މި ގޮތަށް، ދީނީ ތަޢުލީމު އުނގެނުމަކާއި ނުލައި ހިތުހުރިހާ ގޮތަކަށް ދީނުގެ ނަމުގައި ބަސްކިޔަމުން، ތިމާގެ ފިކުރު ގަބޫލު ނުކުރި ކޮންމެ މީހަކު ކާފަރު ކުރަމުން ހިނގާ މީހަކީ ކިތަންމެ ބޮޑު އިސްލާމެއް ނަމަވެސް ލާދީނީ ޢަމަލުތަކެއް ކުރަމުންދާ މީހެކެވެ.\nއާންމުކޮށް ކަން ހިނގާ އުސޫލަކީ މީހާ ފާޅުކުރާ އެންމެ ޚިޔާލަކުން އެމީހަކު ވަކި ޖަމާޢަތަކަށް ނިސްބަތްކޮށްގަތުމާއި މީހާގެ ބޭރުފުށުގެ ސޫރައިން އެމީހެއްގައި ވަކިވައްތަރެއްގެ ސިއްކައެއް ޖެހުންކަމުގައި ވިޔަސް ހަގީގަތަކީ އެޔެއް ނޫނެވެ.\nދީނީ މީހުންނަކީ ކޮބައިތޯ ވިސްނިއިރު އެ ނަމުން މި ޒަމާނުގައި ނަންދީ އުޅެނީ ދީނޭ ކިޔައިގެން ވާހަކަ ދައްކާ މީހުންނަށާއި އަދި އެފަދައިން ވާހަކަ ނުދެއްކިޔަސް ތުނބުޅި ބަހައްޓައިގެން އުޅޭ ކޮންމެ މީހަކަށެވެ.\nއެކަމަކު މިބުނި ސިފައަކުން ކުރެ ސިފައެއް ނެތް ކޮންމެ މީހަކީ ލާދީނީ މީހެކޭ ވެސް މީހުން ކިޔާތީއެއް ނާހަމެވެ.\nލާދީނީ މީހުންނޭ ބުނެ އެދިމާއަކަށް ދިއްކުރެވިފައިވާ އިނގިލިތަކުގެ ކުރިން ދުރަށް ނަޒަރެއް ދޭހިނދު ޢާންމުކޮށް އެދިމާއިން ފެންނަނީ އެބައެއްގެ ތަޢުލީމުގައި ދީނީ ފަސްމަންޒަރެއް ނެތް އެހެންނަމަވެސް ތަޢުލީމީ ޔާފުތާއިން ކަމުގައި ވީތީ ގައުމުގެ އިސް ކަންކަމުގައި ޚިޔާލު ފާޅުކުރާ ބައެއް މީހުންނެވެ.\nއެމީހުންވެސް އެމީހުންގެ ތަޢުލީމާއި ތަޖުރިބާގެ އަލީގައި ދަސްވެފައިވާ އެއްޗެއް ހާމަކުރަނީއެވެ. އޭގައި ގަބޫލުކުރެވޭ ކަންކަމާއި ނުކުރެވޭ ކަންކަން، އިސްލާހަށް ބޭނުންވާ ކަންކަންވެސް ހުންނާނެއެވެ. ދީނުގައި ވަކި ގޮތަކަށް ކަނޑައެޅިފައިވާ ކަމަކާއި ފުށުއަރާ ޚިޔާލެއް ވެސް ހުރެދާނެއެވެ. ނަމަވެސް ހަމަ ކުއްލިއަކަށް އެއިން ކޮންމެ މީހަކީ ކަނޑައެޅިގެން ލާދީނީ މީހެއް ކަމުގައި ނިންމާ ހުކުމްކޮށް ހެދުމަކީ ބުއްދިވެރިކަމާއި އެންމެ ދުރު ގޮތް ކަމުގައި ނޫނީ ނުވާނެއެވެ.\nއޭގެ ސަަބަބުން އެބައިމީހުންނާ މިބައިމީހުންނާ މެދުގައި ހިތާއި ބަހުގެ ހަމަލާތައް ބަދަލުކުރެވުން ނޫން އެހެން ކަމެއް ދުވަހަކު ވެސް ނުއުފެދޭނެއެވެ. ގައުމަށް ކުރާނޭ ފައިދާއެއް ވެސް އެޔަކުން ނުމެ އޮންނާނެއެވެ.


Covid-19: Xavi corona vairahah positive vejje - AO News\nކޮވިޑް-19: ޒަވީ ކޮރޯނާވައިރަހަށް ޕޮޒިޓިވްވެއްޖެ\nގަތަރުގެ އަލް ސާދު އަށް ކޯޗުކޮށްދެމުން އަންނަ ޒަވީ ހެނާންޑެސް. --ފޮޓޯ: އޭޕީ\nގަތަރުގެ އަލް ސާދަށް ކޯޗުކޮށްދެމުން އަންނަ ބާސެލޯނާ އަދި ސްޕެއިނުގެ ކުރީގެ މިޑްފީލްޑަރު ޒަވީ ހެނާންޑޭސް ކޮރޯނާވައިރަސް (ކޮވިޑް-19) އަށް ޕޮޒިޓިވްވެއްޖެއެވެ.\nއުމުރުން 40 އަހަރުގެ ޒަވީ މިއަދު ނެރުނު ބަޔާނެއްގައިވަނީ، ގަތަރު ސްޓާސް ލީގު (ކިއުއެސްއެލް)ގެ ޕްރޮޓޮކޯލްގެ ދަށުން ކޮންމެ މެޗެއް ފެށުމުގެ ކުރީން ކްލަބުތަކުގެ ކުޅުންތެރިންނާ އޮފިޝަލުން ކޮވިޑް-19 އަށް ޓެސްޓުކުރެވޭ އުސޫލުގެ ތެރެއިން ހެދި ޓެސްޓުން އޭނާ ޕޮޒިޓިވްވެފައިވާކަމަށެވެ. އަދި މިހާތަނަށްއައިއިރު ބަލީގެ އެއްވެސް އަލާމާތެއް ފެނިފައިނުވީނަމަވެސް މިވަގުތު ހުރީ އައިސޮލެޝަނުގައިކަމަށްވެސް ބުނެފައިވެއެވެ.\n“މީގެ ދުވަސްކޮޅެއްކުރީން، ކިއުއެސްއެލްގެ ޕްރޮޓޮކޯލްގެ ދަށުން ކޮވިޑް-19 އަށް ކުރި ޓެސްޓުން އަހަރެންވަނީ ޕޮޒިޓިވްވެފައި. މިހާތަނަށްއައިއިރު ބަލީގެ އެއްވެސް އަލާމާތެއް ފެނިފައެއްނުވޭ. ހެލްތު ސާވިސަސް އިން ވަކި ގޮތެއް އަންގަންދެން އައިސޮލޭޝަނުގައި ހުންނާނީ.” ޒަވީ ނެރުނު ބަޔާނުގައިވެއެވެ.\nބާސެލޯނާގައި ކުޅުންތެރިއެއްގެ ގޮތުން ގިނަގުނަ ކާމިޔާބީތަކެއް ހޯދާފައިވާ ޒަވީގެ ކޯޗިން ކެރިއަރުގައި މިހާތަނަށް މާބޮޑު ކާމިޔާބީއެއް ހޯދިފައެއްނުވެއެވެ. އެހެންނަމަވެސް، މިދިޔަ ޖަނަވަރީ މަހު ބާސެލޯނާގެ އޭރުގެ ކޯޗު އާނެސްޓޯ ވަލްވާޑޭ ވަކިކޮށް ޒަވީ ގެންދަން އެ ކްލަބުން މަސައްކަތްކުރިކަމަށް މީޑިއާ ރިޕޯޓްތައް ބުނެއެވެ.\nއަލް ސާދު އާއެކު ޒަވީ އެންމެ ފަހުން ހަދާފައިވާ އެއްބަސްވުން މިމަހުގެ5ވަނަ ދުވަހު އާކޮށްފައިވާއިރު، އެ އެއްބަސްވުމުގައި ހިމަނާފައިވާ މާއްދާއެއްގައި ބުނާގޮތުން ކޮންޓްރެކްޓްގެ މުއްދަތު ހަމަވުމުގެ ކުރީން ވަކި މުއްދަތެއްގެ ނޯޓިސްއެއް ދީފައި އޭނާ ބޭނުންވާ ކްލަބަކަށް ބަދަލުވުމުގެ އިހްތިޔާރުލިބިގެންވާ ކަމަށް މީޑިއާ ރިޕޯޓްތައް ބުނެއެވެ. އަލް ސާދު އާއެކު ޒަވީ ހަދާފައިވާ އެއްބަސްވުން ހަމަވާނީ އަންނަ އަހަރުގެ ޖުލައި މަހުގެ ނިޔަލަށެވެ.\nކޮވިޑް-19ގެ ސަބަބުން މިދިޔަ މާރިޗް މަހުގައި މެދުކަނޑާލި ގަތަރުގެ ފުޓްބޯޅަ ސީޒަނުގެ މެޗުތައް އިއްޔެ އަލުން ފެށިއިރު، ޒަވީގެ އިރުޝާދުގެ ދަށުން ކުޅެމުން އަންނަ އަލް ސާދު މިއަދު ކުޅޭ މެޗުގައި ނިކުންނާނީ އަލް ހޯރްއާ ދެކޮޅަށެވެ. ލީގުގައި މިހާތަނަށް ކުޅުނު މެޗުތަކަށްފަހު ކިއުއެސްއެލްގެ އެންމެ ކުރީގައި އުޅޭ އަލް ދުހައިލް އަށް 42 ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި އޮތީ އަލް ރައްޔާން އެވެ. އަލް ސާދު އޮތީ 32 ޕޮއިންޓާއެކު ތިންވަނައިގައެވެ.\nބާސެލޯނާކުޅިވަރުކޮރޯނާވައިރަސްކޮވިޑް-19ދުނިޔެގަތަރުގަތަރު ސްޓާސް ލީގުސްޕެއިންޒަވީ ހެނާންޑޭޒް\nކޮވިޑް-19: އިތުރު 45 މީހަކު ބަލިން ރަނގަޅުވެއްޖެ\nކޮވިޑް-19: އިތުރު 52 މީހަކު ޕޮޒިޓިވްވެއްޖެ


Saudi Arabia in hayyaru kuri ithuru meehun dhookuran fashaifi | Mihaaru\nސައުދީން ހައްޔަރުކުރި ބައެއް މީހުން ދޫކުރަން ފަށައިފި\nކޮރަޕްޝަނުގެ ތުހުމަތުގައި ބަންދުކުރި މީހުން ތިބޭ ރިޒް ކާލްޓަން ހޮޓާ: ބައެއް މީހުން މިހާރު ދަނީ ދޫކުރަމުން.\n27 ޖެނުއަރީ 2018\nރިޔާޒް (ޖެނުއަރީ 27) - ކޮރަޕްޝަނުގެ ތުހުމަތުގައި މިދިޔަ ނޮވެމްބަރު މަހު ސައުދީ އަރަބިއާ އިން ހައްޔަރުކުރި އެ ގައުމުގެ އެންމެ ނުފޫޒު ގަދަ އަދި މުއްސަނދިންގެ ތެރޭން އިތުރު މީހުން ދޫކުރަން ފަށައިފި އެވެ.\nއެންމެ ފަހުން ދޫކުރި މީހުންގެ ތެރޭގައި މެދުއިރުމަތީގެ އެންމެ ބޮޑު ޓީވީ ނެޓްވޯކް އެމްބީސީގެ ޗެއާމަން ވަލީދު އަލް އިބްރާހިމ އާއި ރޯޔަލް ކޯޓުގެ ކުރީގެ ވެރިޔާ ޚާލިދު އަލް ތުވާޖިރީ ހިމެނެ އެވެ. ރިޕޯޓްތައް ބުނާ ގޮތުގައި އެ މީހުން މިނިވަންވުމަށް ޓަކައި ވަނީ ފައިސާގެ ބޮޑު އަދަދެއް ސަރުކާރަށް ދައްކައިފަ އެވެ. ނަމަވެސް އެއީ ކިހާވަރެއްކަން ހާމަކޮށްފައެއް ނުވެ އެވެ. ބައެއް ޚަބަރުތައް ބުނި ގޮތުގައި އެމްބީސީގެ ހިއްސާގެ ބައެއް ސަރުކާރަށް ދިނުމަށް އަލް އިބްރާހިމް ވަނީ އެއްބަސްވެފަ އެވެ.\nކޮރަޕްޝަނާ ދެކޮޅަށް ހިންގާ އޮޕަރޭޝަނެއް ކަމަށް ބުނެ ސައުދީން ވަނީ 200 ވަރަކަށް މީހުން ހައްޔަރުކޮށްފަ އެވެ. ބިލިއަނަރުން ބަންދުކޮށްފައި ތިބި ރިޔާޒުގެ ރިޒް ކާލްޓަން ހޮޓާ އަންނަ މަހު 14 އިން ފެށިގެން ގެސްޓުންނަށް އަލުން ހުޅުވާލާ ގޮތަށް މިހާރު ވަނީ ހަމަޖައްސައިފަ އެވެ.\nސައުދީ ސަރުކާރުން އުއްމީދުކޮށްފައި ވަނީ ބަންދުގައި ތިބި މީހުންގެ އަތުން 100 ބިލިއަން ޑޮލަރު ލިބޭނެ ކަމަށެވެ. ސަރުކާރަށް ފައިސާ ދެއްކި ބައެއް މީހުން މިހާރު ވަނީ ދޫކޮށްލައިފަ އެވެ.\nސައުދީ ބިން ލާދިން ގްރޫޕުން މިހާރު ވަނީ ކުންފުނީގެ ބައެއް ހިއްސާ ސަރުކާރަށް ދޭން އެއްބަސްވެފަ އެވެ. ކޮރަޕްޝަނުގެ ތުހުމަތުގައި ވަނީ ބިން ލާދިން ގްރޫޕުގެ ޗެއާމަން ބަކްރު ބިން ލާދިން ހައްޔަރުކޮށްފަ އެވެ. އޭގެ ކުރިން ވަނީ ޕްރިންސް މުތުއަބް ބިން އަބްދުﷲ މިނިވަންކޮށްފަ އެވެ. ސައުދީގެ ބައެއް ނޫސްތަކުން ބުނީ މުތުއަބް މިނިވަން ކުރީ އެއް ބިލިއަން ޑޮލަރު ސަރުކާރަށް ދިނުމުން ކަމަށެވެ.\nސަރުކާރަށް ފައިސާ ދައްކަން އެއްބަސް ނުވާ މީހުން ދެން ފޮނުވާނީ ޖަލަށެވެ. ބަންދުކޮށްފައި ތިބި މީހުންގެ ތެރޭގައި ހިމެނޭ އެންމެ މަޝްހޫރު އެއް ބޭފުޅާ ކަމަށްވާ ޕްރިންސް ވަލީދު ބިން ތަލާލް ވެސް މިހާރު ދަނީ ސަރުކާރަށް ފައިސާ ދޭން މަޝްވަރާ ކުރަމުންނެވެ. ފޯބްސް އިން އަންދާޒާކޮށްފައިވާ ގޮތުގައި ކިންގްޑަމް ހޯލްޑިންގެ ޗެއާމަން ވަލީދުގެ މިލްކިއްޔާތުގެ އަގު 17 ބިލިއަން ޑޮލަރަށް އަރަ އެވެ.\nސައޫދީ އަރަބިއްޔާ ކޮރަޕްޝަން\n5 ކޮމެންޓް, 13 ރިއެކްޝަންސް\n"ސައުދީ ސަރުކާރުން އުއްމީދުކޮށްފައި ވަނީ ބަންދުގައި ތިބި މީހުންގެ އަތުން 100 ބިލިއަން ޑޮލަރު ލިބޭނެ ކަމަށެވެ." ސައުދީގަ ފާޑެއްގެ އާ ސިޓީއެއް ހަދަންވެގެން އެއަށް ބޭނުންވާ ފައިސާ ހޯދަން މިމީހުން ހައްޔަރު މިކުރީ. އާހިރުގަ ސަލާމަތްވެގެން އެންމެން ބައާވާތެއް ކަންނޭނގެ ކުރާނީ.\nދިވެހިރާއްޖެއިން ނުޙައްގުން ހައްޔަރު ކޮށްފަތިބި މީހުންވެސް ޖެހޭނީ ހަމަ ދޫކޮށްލާން ......\nނުޙައްގުން ނެތް އެކަކުވެސް ހައްޔަރުކޮށްފަ!!! ބުނެބަލަ ނުޙައްގުން ހައްޔަރުކޮށްފައި ހުރި އެންމެ މީގެއްގެ ނަންވެސް!!! ގާސިމް ދައްކަންޖެހޭ ފައިސާ އޭނާ ޖެހޭނީ ދައުލަތަށް ދައްކަން!!!\nޤާސިމް ހައްޔަރުކުރީ ދައުލަތަށް ފައިސާ ނުދައްކައިގެންތޯ.


Dhen Twitter beynumeh nukuraanan: Trump\nދެން ޓްވިޓާ ބޭނުމެއް ނުކުރާނަން: ޓްރަމްޕް\nއެމެރިކާގެ ކުރީގެ ރައީސް ޑޮނަލްޑް ޓްރަމްޕް: ޓްވިޓާ ދެން ބޭނުން ނުކުރައްވާނެ ކަމަށް ވިދާޅުވި\nޓްވިޓާއަށް ދެން އެނބުރި ވަޑައިގަތުމެއް ނެތް ކަމަށް އެމެރިކާގެ ކުރީގެ ރައީސް ޑޮނަލްޑް ޓްރަމްޕް ފޮކްސް ނިއުސްއަށް ދެއްވި އިންޓަވިއުއެއްގައި ވިދާޅުވެއްޖެ އެވެ.\nއޭނާ ވިދާޅުވީ އީލޮން މަސްކް މުޅި ޓްވިޓާ އެއްކޮށް ބައްލަވައިގަތް ނަމަވެސް، ދެން ޓްވިޓާ ބޭނުން ނުކުރައްވާނެ ކަމަށެވެ.\nއޭނާ ވިދާޅުވީ އަޒުމަކީ "ޓްރުތު" ސޯޝަލް ބޭނުންކުރެއްވުން ކަމަށާއި ދެމިހުންނަވާނީ ވެސް ޓްރުތު ސޯޝަލްގެ މެމްބަރެއް ގޮތުގައި ކަމަށެވެ.\nޓްރުތު ސޯޝަލް އަކީ ޓްރަމްޕް މީޑިއާ އެންޑް ޓެކްނޮލޮޖީ ގްރޫޕް (ޓީއެމްޓީޖީ)ގެ އުފެއްދުމެކެވެ. އެއީ ޓްވިޓާ އާއި ފޭސްބުކް އަދި އިންސްޓާގްރާމް ފަދައިން ބޭނުންކުރެވޭ ސޯޝަލް މީޑިއާ ޕްލެޓްފޯމެކެވެ.\nޓްރުތު ސޯޝަލް އަދި ވެސް އުޅެނީ އުފެއްދުމުގެ މަރުހަލާގަ އެވެ. މުޅި ދުނިޔެއަށް އަދި ފަތުރައެއް ނުލަ އެވެ. ބޭނުންކުރެވެނީ ހަމައެކަނި އެމެރިކާ މީހުންނަށާއި ޚާއްސަ މެމްބަރުންނަށެވެ. އެހެން ނަމަވެސް ދުރު ނޫން މުސްތަގުބަލެއްގައި ގިނަ ބައްރުތަކަކަށް ހުޅުވާލާނެ ކަމަށް ވަނީ ބުނެފަ އެވެ.\nޑޮނަލްޑް ޓްރަމްޕް ޓްވީޓާ ދެން ބޭނުން ނުކުރައްވާނެ ކަމަށް ވިދާޅުވިއިރު، އެމެރިކާގެ މަޝްހޫރު ވިޔަފާރިވެރިޔާ އީލޮން މަސްކް ވަނީ އޭނާގެ މިލްކިއްޔާތުގެ ތެރެއަށް ޓްވީޓާ ވެއްދުމަށް ކުރެއްވި މަސައްކަތްތައް ކާމިޔާބު ކުރައްވާފަ އެވެ.\nއީލޮން މަސްކް ޓްވިޓާ ބައްލަވައި ގަތުމަށް ކުރިން ހުށަހެޅުއްވި ގޮތަށް ހިއްސާއަކަށް 54.20 މަގުން މުޅި ޓްވިޓާ 44 ބިލިއަން ޑޮލަރަށް އޭނާއަށް ވިއްކާލަން ޓްވިޓާގެ ބޯޑުން ވެސް ވަނީ ފާސްކޮށްފަ އެވެ. އަދި އެ މުއާމަލާތުގައި ސިއްކަ ޖެހުމަށް ވަނީ މަސައްކަތް ފަށާފަ އެވެ.\nއީލޮން މަސްކް ވިދާޅުވި ގޮތުގައި އޭނާގެ ވެރިކަމުގައި ޓްވިޓާ އަކީ މީހުންގެ އެކައުންޓަތައް ބްލޮކްކުރާ ކުންފުންޏަކަށް ނުވާނެ އެވެ.\nޓްވިޓާގައި ކޮންމެ މީހަކަށް ކޮންމެ އެއްޗެއް ވެސް ކިޔޭނެ އެވެ. އަދި ވަކި މީހަކު ފާޅުކުރާ ހިޔާލަކުން އޭނާ ޓްވިޓާއިން ބޭރުކޮށް އެކައުންޓް ބަންދުކުރުމެއް ނޯންނާނެ އެވެ.\nއެމެރިކާގެ ރައީސް ޖޯ ބައިޑަން ވެރިކަމާ ހަވާލުވެ ވަޑައިގަތުމަށް ޖެނުއަރީ 20، 2021 ގައި ބޭއްވި ހުވާކުރެއްވުމުގެ ރަސްމިއްޔާތަށް ހުރަސްއެޅުމަށް ޓްރަމްގެ ސަޕޯޓަރުން އެމެރިކާގެ ގާނޫން ހަދާ މަޖިލީހުގައި ހިންގި ހަމަނުޖެހުންތަކާ ގުޅިގެން ޓްވިޓާ އާއި ފޭސްބުކް އަދި އިންސްޓާގްރާމުން ޖެނުއަރީ 8، 2021 ގައި ވަނީ ޓްރަމްޕް ބްލޮކްކޮށްފަ އެވެ. އެހެންކަމުން، އެއިން ޕްލެޓްފޯމެއް ބޭނުންކުރެވޭނެ ގޮތެއް އޭނާއަށް މިހާރަކު ނެތެވެ.\nޓްރަމްޕް ވިދާޅުވީ އީލޮން މަސްކްއަކީ ކަމުދާ މީހެއް ކަމަށާއި އެހެނެއް ކަމަކު ޓްވިޓާ އަލުން ބޭނުންކުރެއްވުމުގެ ވިސްނުމެއް މިހާރު ނެތް ކަމަށެވެ.\nއެމެރިކާ ފޭސްބުކް ޓްވިޓާ + ޑޮނަލްޑް ޓްރަމްޕް ޕޮލިޓިކްސް އިލަން މަސްކް\nޓްވިޓާ ގަންނާކަށް ޓްރަމްޕް ވިދާޅެއް ނުވޭ\nޓްރަމްޕަށް ޓްވިޓާ ހުޅުވާލާނަން: އީލޮން މަސްކް\nއީރާންގެ ރޫހާނީ ލީޑަރުގެ ޓްވީޓާ އެކައުންޓެއް ބަންދުކޮށްފި\nނައިޖީރިއާއަކީ ގަދަ ގައުމެއް: ޓްރަމްޕް


ދިމާވި އާދަޔާ ޚިލާފް ޒުވާނާ ( ސާޅީސް ވަނަ ބައި) – Esfiya\nދިމާވި އާދަޔާ ޚިލާފް ޒުވާނާ ( ސާޅީސް ވަނަ ބައި)\nބަނދަރަށް ދެވުނު ގަނޑީގައި ފުރަން މީހުންތައް ލޯންޗަށް އަރަނީއެވެ. “ކަނބުލޯ ދޭ އަވަހަށް ލޯންޗަށް އަރަން” ފޮށި ދެމުން ހަނީފާއްތަ ނައިޝާއަށް ބުނެލިއެވެ.\n“ދައްތަ ވެދިން އޯގާތެރި ކަމަށް ދުވަހަކު ވެސް އަގު އަދައެއް ނުކުރެވޭނެ…ދައްތަ މިއަދު ނައިޝާއަށް އެހީ ނުވިނަމަ މިއަދު ނައިޝާ ހުންނާނީ އެ އަނިޔާވެރި ހޮހޮޅައިގަ” ނައިޝާގެ ލޮލުން ކަރުނަ ފައިބަމުން ބުނެލިއެވެ.\n“ތި ކަމުން ތި ސަލާމަތްވީ ދެން އެކަމާ މަންޖެ ދެރަނުވޭ…ދައްތަ ދުއާ ކުރަން މަންޖެއަށް ދެރަގޮތެއް ނުވާނެކަމަށް” ނައިޝާގެ ލޮލުން ކަރުނަ ފުހެލަދިނުމަށްފަހު ހަނީފާއްތަ އޯގާތެރި ކަމާއެކު ބުނެލިއެވެ.\nއެވަގުތު ފޮށި ބެހެއްޓުމަށް ފަހު ނައިޝާ އެނާގެ ޕޯސް ހުޅުވާލުމަށްފަހު ލޯންޗު ޓިކެޓަށް ވާ ރުފިޔާ ނެގުމަށް ފަހު، އޭނާގެ އަތުގައި ބާކީ އޮތް ފަސްހާސް ފަސްސަތޭކަ ރުފިޔާ ހަނީފާއްތަ އަށް ދިއްކޮށްލިއެވެ. “އަން މީ ނައިޝާ އަށް ވެދިން އޯގާތެރި ކަމަށްޓަކާ ދޭ ކުޑަ ކުޑަ ހަދިޔާއެއް ކަމަށް ހީކޮށްލާ” ރުފިޔާ ދިއްކޮށްލަމުން ނައިޝާ ބުނެލިއެވެ.\n“ނޫން ތީތި ބާއްވާ…ދައްތަ މިކަންތައް ކޮށްދިނީކީ ފައިސާއަށްޓަކައެއް ނޫން… އިންސާނިއްޔަތު ކަމަށްޓަކާ” ނައިޝާ ދިއްކުރި ރުފިޔާގައި ނުހިފަން ހަނީފާއްތަ ބުނެލިއެވެ.\n“ދައްތަ އަދިވެސް ހިތަށްއަރަނީ ތިހާ ރަނގަޅު ކުއްޖަކަށް އެމީހުން އެހެން ހަދާލަން ކެރުނުކަމޭ” ލޮލަށް ޖަމާވި ކަރުނަތައް ފޮހެލުމަށްފަހު ހަނީފާއްތަ ބުންޏެވެ.\nއެވަގުތު ނައިޝާއަށް ރޮވުނެވެ. “އެމީހެއް ކުރި ކަމެެއް އޮންނާނީ އެމީހަކަށް…އަހަރެން ބޭނުމެއްނުވޭ ބަދަލު ހިފާކަށް” ނައިޝާ އެހެން ބުނުމުން ހަނީފާއްތަ ނައިޝާ ގަޔާ ކައިރިކޮށްލުމަށްފަހު ބައްދާލިއެވެ. ނައިޝާވެސް ހަނީފާއްތަ ގައިގާ ބައްދާލިއެވެ.\n“ކަރުނަ ފުހެލާގެންދޭ ލޯންޗަށް އަރާ.. ބާއްޖަވެރި ދަތުރަކަށް އެދެން” ހަނީފާއްތަ އެހެންބުނުމުން ނައިޝާ ލޯ ފުހެލުމަށްފަހު، ސަލާމްކޮށް ހަނީފާއްތަގެ ފޯނު ނަންބަރު އަތުލައިގެން ލޯންޗާ ދިމާއަށް މިސްރާބު ޖެހިއެވެ.\nލޯންޗު ބަނދަރުން ނައްޓާލަންދެން ހަނީފާއްތަ ބަނދަރުމަތީގައި ބަލަން ހުއްޓެވެ.ލޯންޗު ނައްޓާލުމުން ނައިޝާއަށް ހަނާ އަޅާލުމަށްފަހު ހަނީފާއްތަ ގެއާ ދިމާއަށް މިސްރާބު ޖެހިއެވެ.\nފޯނު ނެގުމަށްފަހު ހަނީފާއްތަގެ ނަންބަރު ނައިޝާ އޭނާގެ ސިމްކާޑަށް ސޭވްކޮށްލުމަށްފަހު ވައިބަރ އަށްވަދެ މަންމައަށް ގުޅާލިއެވެ. ނައިޝާއަށް އޭނާގެ މަންމަގެ އަޑު ކަންފަތުގައި ޖެހުމާއެކު ރޮވެން ފެށިއެވެ.\n“ދަރިފުޅާ ކިހިނެއްވީ ރޮނީތަ؟ކީއްވެ ރޮނީ؟ރަނގަޅުތަ ތިކޮޅު؟” ނައިޝާ ރޯއަޑު އިވުމުން އޭނާގެ މަންމަ ހާސްވެހުރެ އެއްނޭވާއިން އަހާލިއެވެ.\n“ރަނގަޅެއް ނޫން މަންމާ..މިހުރީ ލޯންޗުގަ” ނައިޝާ ބުނެލިއެވެ. “ކީކޭ ދަރިފުޅާ ތިކިޔަނީ ކެނޑި ކެނޑިގެން އަޑު އަންނަނީ” ނައިޝާގެ މަންމަ ބުންޏެވެ. ރޭންޖު ދަށްވާން ފެށުމުން ނައިޝާ ފޯނު ކަނޑާލުމަށްފަހު މަންމައަށް ވައިބާ އިން މެސެޖު ކޮށްލިއެވެ. “ރަނގަޅެއް ނޫން… އެކަމަކު މަންމަ ކަންބޮޑު ނުވައްޗޭ…ނައިޝާ މިހުރީ މާލެ ދާން ލޯންޗުގަ.. ދެގަޑިއިރު ތެރޭގަ މާލެ ދެވޭނެ” ނައިޝާގެ މެސެޖުގައި ވެއެވެ.\nނައިޝާގެ މެސެޖު ލިބުމާއެކު މަންމަ ގުޅިއެވެ.ނަމަވެސް ރޭންޖު ދަށްވުމުން ކިޔާއެއްޗެއް ސާފެއް ނުވިއެވެ. “ދަރިފުޅު އެކަނިތަ؟ ކޮބާ ސައިފް؟” ނައިޝާގެ މަންމަގެ މެސެޖުގައި ވެއެވެ.\n“ނައިޝާ މާލެ ގޮއްސަ ހުރިހާ ވާހަކައެއް ކިޔާދޭނަން…ސައިފް އަކީ ގޮސް މީހެއް…އޭނާ ނައިޝާ އާ އިނީކީ ލޯތްބަކުން ނޫން…އެކަނި މިދަނީ ސައިފްވީ ރަށުގަ” ނައިޝާ އޭނާގެ މަންމައަށް ޖަވާބު ފޮނުވިއެވެ.\n“އޭނަ ދަރިފުޅު ވަރިކުރީތަ؟ ނައިޝާގެ މަންމަގެ މެސެޖުގަ ވެއެވެ. “ނޫން… އެކަމް ނައިޝާ މާލެ ގޮއްސަ ވަރިވާން ފޯމު ލާނަން” ޖަވާބުގައި ނައިޝާ ލިޔުނެވެ.\nނައިޝާ އޭނާގެ މަންމައަށް މެސެޖު ކޮށްކޮށް އިންދާ ދޮންތަ ގުޅަން ފެށިއެވެ. ނައިޝާ އޭނާގެ ދޮންތައަށް ވެގެން އުޅޭގޮތް ކުރުކޮށް ކިޔައިދިނެވެ. “ދޮންތަ ގުޅިތަ؟…ތިކޮޅުން މަންމައަށް ރޭންޖު ނުލިބޭތީ ދޮންތަ ކައިރީ ބުނެފިން ނައިޝާއަށް ގުޅާލަބަލާށޭ” ނައިޝާގެ މަންމަ އަނެއްކާވެސް މެސެޖް ކޮށްލިއެވެ.\nދެގަނޑިއިރު ފަހުން މާލެ ބަނދަރަށް ލޯންޗު ލެފި ވަގުތު ޑުރައިވަރ ކަމާލް އާއި ދޮންތަގެ އިތުރުން ދޮންތަބެވެސް ނައިޝާ ބަލާ ކާރުގައި އައިސް ތިއްބެވެ.ދޮންތަ ފެނުމުން ރޮމުން ގޮސް ނައިޝާ އޭނާގެ ދޮންތަގެ ގައިގައި ބައްދާލިއެވެ.\nޑިކީއަށް ފޮށި އެރުވުމަށްފަހު ޑުރައިވަރ ކަމާލް އާއި ނައިޝާގެ ދޮންތަބެ ކުރީ ސީޓަށް އެރުމުން، ނައިޝާ އާއި އޭނާގެ ދޮންތަ ފަހަތު ސީޓަށް އެރިއެވެ. “މަންމަ އެބަ ގުޅާ…މަންމަ ވަރަށް ހާސްވެފަ ހުރީ އިރުއިރުކޮޅާ އެބަގުޅާ ނައިޝާގެ ޚަބަރު ހޯދަން” ނައިޝާގެ ދޮންތަގެ ފޯނަށް އޭނާގެ މަންމަގެ ކޯލެއް އައުމުން ނައިޝާއަށް ބުނެލިއެވެ.\n“މިދަނީ ގެއަށް…ނައިޝާވެސް އެބައިން” ނައިޝާގެ ދޮންތަ އެހެންބުނެ ނައިޝާއަތަށް ފޯނު ދިނެވެ. “ހަލޯ މަންމާ ގެއަށް ގޮއްސަ ގުޅާލާނަން އިނގޭ” ލޯ ފުހެ ހަމައަކަށް އެޅިލަމުން ނައިޝާ ބުނެލިއެވެ.\nނައިޝާ އޭނާގެ އެޕާޓްމަންޓަށް ވަނުމުން ކަމާލް ފޮށި އެތެރެއަށް ވެއްދިއެވެ.” ނައި އަށް އެކަނިވެލަން ވަގުތުކޮޅެއްދީ” ނައިޝާގެ ދޮންތަ ނައިޝާގެ ފަހަތުން ވަންނަން އުޅުމުން ނައިޝާގެ ދޮންތަބެ ރަފީޢު ބުނެލިއެވެ. “ދޮންތަ އަންނާނަން ފަހުން އިނގޭ ނައީ” ނައިޝާގެ ދޮންތަ އެހެންބުނުމުން އޭނާ ބޯޖަހާލިއެވެ.\nސިޓިންރޫމަަށް ވަށައިގެން ނައިޝާ ނަޒަރު ހިންގާލިއެވެ.މުޅިތަން ވަނީ ފޮޅާ ސާފުކޮށްފައެވެ. ސިޓިންރޫމްގެ ދޮރު ލައްޕާ ތަޅުލުމަށްފަހު ފޮށި ހިފައިގެން ނައިޝާ އޭނާގެ ކޮޓަރިއަށް ވަނެވެ.\nކޮޓަރިއަށް ވަތް ނައިޝާގެ ލޮލުގައި އަޅައިގަތީ، ރައްޓެހިވެގެން އުޅުނު ދުވަސްކޮޅު ސައިފްދިން މާތައް އަޅާފައިވާ ބިއްލޫރި ވާހަށެވެ.ނައިޝާ ދިޔަގޮތަށް ގޮސް މޭޒުމަތީގައި އިން ވާސް ނަގާ އެއްލާލިއެވެ.އޭނާގެ އެތެރެ ހަށީގައި ހުޅުހިފާފައިވާ ފަދައެވެ.\nއަލަމާރި ހުޅުވާލުމަށްފަހު ނައިޝާ އޭނާގެ ވެޑިން ޑްރެސް ނަގާ ވިދާލާ ބިންމައްޗަށް އެއްލާލިއެވެ.ސައިފާ ގުޅުންހުރި އެއްވެސް އެއްޗެއް ނައިޝާ ބަހައްޓާކަށް ބޭނުމެއް ނުވިއެވެ.އެރުޅިގަނޑުގައި ނައިޝާ ފޯނު ނެގުމަށްފަހު އޭނާގެ އަމިއްލަ ފޭސްބުކް އެކައުންޓް ދާއިމީކޮށް ފުހެލިއެވެ.\nAh love it ❤\nހިތާމަ އެހެނިހެން މަޖާ ލޯބި July 27, 2020\nހިތާމަ އެހެނިހެން މަޖާ ލޯބި July 7, 2019\nއަނދިރިފަރާތް (2 ވަނަ ބައި)\nއެހެނިހެން މަޖާ ލޯބި January 27, 2017\nތިޔަ ލޯތްބަށް އެދެމޭ2– 16


Bangalore balikoh Chennai evvana ah\nއިންޑިޔާގެ ދޯނީ އަދި ވިރާތް ކޯލީ އައިޕީއެލް މެޗެއްގައި\nއެއްވަނައިގަ އޮތް ބެންގަލޫރު ބަލިކޮށް ޗެންނާއީ އެއްވަނައަށް\n26 އޭޕްރީލް 2021 - 10:43:48\nއިންޑިއަން ޕްރިމިއަރ ލީގުގައި، ކުޅުނު ހަތަރު މެޗުންވެސް މޮޅުވެ ޓޭބަލްގެ އެއްވަނައިގަ އޮތް ރޯޔަލް ޗެލެންޖަރސް ބެންގަލޯރ ބަލިކޮށް ޓޭބަލްގެ އެއްވަނަ މަގާމަށް ޗެންނާއީ ސުޕަރ ކިންގްސް އަރައިފިއެވެ.\nއެމްއެސްދޯނީގެ ޗެންނާއީ ސުޕަރ ކިންގްސް އެއްވަނައަށް އެރީ، ވިރާތް ކޯލީގެ ރޯޔަލް ޗެލެންޖަރސް ބެންގަލޯރ، އާދިއްތަ ދުވަހު ފަސްދޯޅަށް ނުވަ ލަނޑުން ބަލިކޮށްގެނެވެ. އާދިއްތަ ދުވަހު ހަވީރު ކުޅުނު މިމެޗުގައި ޓޮސް ދިމާވެގެން ޗެންނާއީން ގަސްދުކުރީ ކުޅެން އަރާށެވެ.\nޗެންނާއީން ކުޅެން އަރައި، ހަތަރު ވިކެޓް، ވިހި އޯވަރަށް ސަތޭކަ ނުވަދިހަ އެއް ލަނޑު ހެދިއެވެ. އެންމެ ރަނގަޅަށް ކުޅުނީ ފަސްދޮޅަސް ދެ ލަނޑު ޖެހި ރަވިންދްރަ ޖަދޭދާއެވެ. އޭނާވަނީ ފަހު އޯވަރުގައި ތިރީސް ހަތް ލަނޑު ހަދައި އައިޕީއެލްގެ ރިކޯޑާ ހަމަކޮށްފައެވެ. ޖަވާބުގައި ކުޅެން ނުކުތް، ބެންގަލޯރއަށް ހުރިހާ ކުޅުންތެރިން ނުބައިވެގެން ހެދުނީ ސަތޭކަ ބާވީސް ލަނޑެވެ.\nއާދިއްތަ ދުވަހު ކުޅުނު ދެ މެޗާ އެކު ކޮންމެ ޓީމަކަށްވެސް ފަސް މެޗު ހަމަވެފައިވާއިރު ޓޭބަލްގެ އެއްވަނައިގަ ޗެންނާއީ އޮތީ ކުޅުނު ފަސް މެޗުގެ ތެރެއިން ހަތަރު މެޗު ކާމިޔާބުކޮށްގެނެވެ. ދެވަނައިގަ އޮތް ދެއްލީ ކެޕިޓަލްސް އަދި ތިންވަނައިގަ އޮތް ރޯޔަލް ޗެލަންޖަރސް ބެންގަލޯރވެސް ފަސް މެޗުން ހަތަރު މެޗު ކާމިޔާބުކުރިއެވެ. ޓޭބަލްގެ ހަތަރުވަނައިގަ އެންމެ ފަހުގެ ޗެމްޕިއަން މުމްބާއީ އޮތް އިރު ޓޭބަލްގެ ފުލުގައި ފަސް މެޗުން އެއް މެޗު ކާމިޔާބުކޮށްގެން އޮތީ ކޮލްކަތާ ނައިޓް ރައިޑަރސްއެވެ.


Geygai thibbas budget ge bahusah memberun gennaanan: Nasheed\nގޭގައި ތިއްބަަސް ބަޖެޓްގެ ބަހުސަށް މެންބަރުން ގެންނާނަން: ނަޝީދު\nއަންނަ އަހަރަށް ދައުލަތުން ލަފާ ކުރާ 37.5 ބިލިއަން ރުފިޔާގެ ބަޖެޓަށް ބަހުސް ކުރުމުގެ ފުރުސަތު އެއްވެސް މެންބަރަކަށް ގެއްލެން ބޭނުންފުޅު ނުވާ ކަމަށާއި އެހެންކަމުން މެންބަރުން ގޭގައި ތިއްބެވިޔަސް ބަހުސަށް މަޖިލީހަށް ގެންނަން މަސައްކަތް ކުރައްވާނެ ކަމަށް މަޖލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާގައި ވަނީ އަންނަ އަހަރުގެ ބަޖެޓަށް ބަހުސް ކުރަން ފަށާފަ އެވެ. މަޖިލީހުގެ އާންމު ކޮމިޓީން ކަނޑައެޅި ގޮތުގައި މަޖިލީހުގެ ޖަލްސާގައި ބަހުސް ކުރުމަށް ކޮންމެ މެންބަރަކަށް ލިބިވަޑައިގަންނަވާނީ 15 މިނެޓެވެ. މަޖިލީހުގައި ތިއްބަވާ 87 މެންބަރުން ބަހުސް ކުރައްވާނަމަ، އެއީ ޖުމުލަ 21 ގަޑިއިރެވެ.\nބަޖެޓްގެ ބަހުސް ކުރިއަށް ގެންދިއުމުގެ ގޮތުން ރޭގަނޑު ވެސް މަޖިލީހުގެ ޖަލްސާތައް ކުރިއަށް ގެންދާނެ ކަމަށް ބެލެވެ އެވެ. މިއަދުގެ ޖަލްސާ ވެސް ހަވީރު ފަހެއް ޖަހަން ދެން ކުރިއަށް ދާނެ އެވެ. އާންމު ގޮތެއްގައި މަޖިލީހުގެ ޖަލްސާތައް ކުރިއަށް ދަނީ މެންދުރުފަހު 2:30 ވަން ދެނެވެ.\nމިއަަދުގެ ޖަލްސާގައި ބަހުސް ކުރަން ފުރުސަތު ހުޅުވާލުމުގެ ކުރިން ވާހަކަ ދައްކަވަމުން ރައީސް ނަޝީދު ވިދާޅުވީ ބަޖެޓަށް ބަހުސް ކުރަން ފުރުސަތު އެދިވަޑައިގަންނަވާނަމަ، އެ ފުރުސަތު ލިބި ބަހުސް ކުރުމަށް ފަހު ތަޅުން ދޫކުރެއްވުމަށް އެދިވަޑައިގަންނަވާ ކަމަށެވެ.\nރައީސް ނަޝީދު ވިދާޅުވީ ބަޖެޓް ބަހުސްގައި ހުރިހާ މެންބަރުންނަށް ފުރުސަތު ލިބި ބަހުސް ކުރައްވަން އެމަނިކުފާނު ބޭނުންފުޅުވާ ކަމަށެވެ. އެހެންކަމުން ފުރުސަތު އެދިވަޑައިގަތުމަށްފަހު، ތަޅުން ދޫކޮށްވަޑައިގެންފިނަމަ އެ ފުރުސަތު ލިބޭ ވަގުތު ގާތްވުމުން އެ މެންބަރަކަށް އެންގުމަށް މަޖިލީހުގެ ސާޖެންޓް އޮފް އާމްސްއަށް ރައީސް ނަޝީދު އެންގެވި އެވެ.\n"އަޅުގަނޑު ސާޖެންޓް އޮފް އާމްސް ބޭނުން ކުރައްވައިގެން، އެ ބޭފުޅާއަށް ދަންނަވައިގެން ތިޔަ އިއްޒަތްތެރި މެންބަރުން ގޭގައި ތިއްބެވިޔަސް ފުރުސަތު ޖެހޭ ގަޑިއަށް އިރާދަކުރެއްވިއްޔާ އަޅުގަނޑުމެން މި ތަނަށް ތި ބޭފުޅުން ގެންނާނަން. ގޭގައި ތިއްބެވިޔަސް،" ރައީސް ނަޝީދު ވިދާޅުވި އެވެ.\nއޭގެ އިތުރަށް އެމަނިކުފާނު ވިދާޅުވީ އަންނަ އަހަރަށް ލަފާކޮށް ހުށަހެޅި ބަޖެޓަކީ ލާމަރުކަޒީ އުސޫލުން ފުރިހަމައަށް ހިންގުމުގެ ވިސްނުމުގައި އޮތް ބަޖެޓެކެވެ. ކައުންސިލްތަކަށް މީގެ ކުރިން ސަރުކާާރުން ދޭ ބްލޮކް ގްރާންޓަށްވުރެ އެތައް ގުނައަށް އިތުރު ފައިސާ ހިމެނިފަިއވާކަން ފާހަގަކުރައްވައި ރައީސް ނަޝީދު ވިދާޅުވީ އެ ބަޖެޓަކީ ރާއްޖެ ބަދަލު ކުރާނެ ބަޖެޓެއް ކަމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ދައުލަތުގެ ބަޖެޓް + ފިނޭންސް މިނިސްޓްރީ\n"ބަޖެޓަށް ވޯޓަށް އެހޭނީ ދަރަނި އެނގިގެން"


Kangana mifaharu govaalee India ge nan badhalukurumah! – Iru\n4 އޮގަސްޓް 2021\nޔާމީނާ ދެކޮޅަށް ދައުލަތުން ހުށަހެޅި ހެކީގެ ތެރޭގައި އަދީބު، ޒިޔަތު އަދި ސިޔާމު\nޕްލޭސްޓޭޝަން ޕްލަސްއިން މިމަހު ހިލޭ ދޫކުރާ ގޭމްތައް\n4 ދުވަސް ފަހުން ވިލިނގިލި އަނެއްކާވެސް މޮނީޓަރިންގެ ހާލަތަށް ބަދަލުކޮށްފި\nޝާޝާ· 22 ޖޫން 2021\nއަވައްޓެރި އިންޑިއާއަށް ކިޔާ ނަން، އެހެން ނަމަކަށް ބަދަލުކުރަން އެ ޤައުމުގެ މަޝްހޫރު ފިލްމީ ބަތަލާ ކަންގަނާ ރަނައުތު ގޮވާލައިފިއެވެ.\nއިންޑިއާގައި ހިނގާ ހުރިހާ ކަމަކަށް ބަސްބުނާ ކަންގަނާ މިފަހަރު އެ މޭރުމުން ވާހަކަ ދައްކާފައި ވަނީ، އިންސްޓަގްރާމް މެދުވެރިކޮށް މިއަދު ހިއްސާކުރި ޕޯސްޓުތަކެއްގައެވެ. އެގޮތުން އޭނާ ބުނީ، އިންޑިއާއަށް “އިންޑިއާ” މި ނަން ދެވުނީ އިނގިރޭސީންގެ އަޅުވެތިކަމުގައި އެ ޤައުމު އޮއްވައި އެމީހުން ކަމަށެވެ. އަދި އިންޑިއާގެ މާނައަކީ، އިންޑަސް ކޯރުގެ އިރުމަތި ހިސާބު ކަމަށާއި، އެ ނަމުން އެ ޤައުމުގެ އާދަކާދައާއި ތާރީޚު އެއްވެސް ވަރަކަށް ސިފަކޮށްނުދޭ ކަމަށެވެ.\nކަންގަނާ ބުނީ، އެއްވެސް މީހަކު އެމީހެއްގެ ދަރިއަކަށް އެކުއްޖާގެ ސިފައަށް ނިސްބަތްކޮށް، ނުވަތަ އެކުއްޖާ އުފަންވީ ކިތައްވަނަ އަށްތޯ ބަލާފައި ނަން ނުކިޔާނެ ކަމަށާއި، ޤައުމަކަށް ވެސް އެފަދަ ނަމެއް ދީގެން ނުވާނެ ކަމަށެވެ. އެއާއެކު، ކަންގަނާ ވަނީ އިންޑިއާގެ ނަން އަލުން “ބާރަތު” އަށް ރަސްމީކޮށް ބަދަލުކުރުމަށް ގޮވާލައިފައެވެ. ބާރަތަކީ އެންމެ އިހުޒަމާނުގައި އިންޑިއާގެ މީހުން އެ ޤައުމަށް ނިސްބަތްކޮށް ކިއީ ނަމެވެ.\n“ބާރަތު” މި ލަފުޒަކީ ސަންސްކްރިތީ ބަހުރުވައިން “އަލިފާން” ކަމަށާއި، އިންޑިއާ މީހުން އަޅުވެތިވުމުގެ ކުރިން ރަމްޒުކޮށްދިނީ އެ ލަފްޒުން ކަމަށް ކަންގަނާ ވަނީ ބުނެފައެވެ. މީގެ އިތުރުން ކަންގަނާ ވަނީ އިނގިރޭސިވިލާތުން އިންޑިއާގެ ޙާއްސަ މޮނިއުމެންޓުތަކަށް ވެސް އެމީހުން ބޭނުންވާ ގޮތަށް ނަން ދީފައިވާ ކަން ފާހަގަކޮށް، އެކަންވެސް ކުށްވެރިކޮށްފައެވެ.\n“އަހަރެމެންގެ ގެއްލިފައިވާ މިނިވަންކަން އަލުން އިއާދަކުރަން ހިނގާ. މިކަން ފެށޭނީ ބާރަތު، މި ނަމާ އެކީ”، ކަންގަނާ ލިޔެފައިވެއެވެ.\nއިނގިރޭސީންގެ އަޅުވެތިކަމުން އިންޑިއާ މިނިވަންވީ 1947 ގައެވެ.\nކ.ގުރައިދޫ ބިން ހިއްކުމުގެ މަޝްރޫއު ނައިބު ރައީސް ބައްލަވާލައްވައިފި\nކަންގަނާއަކީ އިންޑިއާގެ އާދަކާދައާ ބެހޭގޮތުން ވަރަށް ގިނައިން ވާހަކަދައްކާ މީހެކެވެ. އަދި އޭނާ ނިސްބަތްވާ ހިންދޫ ދީނުގެ މީހުންނަށް ބާރުލިބޭ ގޮތަށް އަޑުއުފުލާއިރު، ބައެއް ފަހަރު އެހެން ދީންތަކުގެ މީހުންނާ ދެކޮޅަށް ވެސް ބަސް ބުނެއެވެ.


Jazeera Canoe Race ge 1 vana K. Atholhah\nޖަޒީރާ ކެނޯ ރޭހުގެ އެއްވަނަ ކ އަތޮޅަށް\nޖަޒީރާ ކެނޯރޭހުގެ އެއްވަނަ ކ އަތޮޅުން ހޯދައިފިއެވެ.\nދެވަނަ ހޯދީ ވ. އަތޮޅުންނެވެ. އަދި ތިން ވަނަ ހޯދީ ސ. އަތޮޅުންނެވެ.\nދުނިޔޭގެ ފަތުރުވެރިކަމުގެ ދުވަސް ފާހަގަކުރުމަށް ވ. އަތޮޅުގައި ބާއްވާ "ޖަޒީރާ ކެނޯ ރޭސް" ފެށުމުގެ ރަސްމިއްޔާތު ރައީސުލްޖުމްހޫރިއްޔާގެ ނައިބު ފައިސަލް ނަސީމް ވެސް ބައިވެރިވެ ވަޑައިގަތެވެ.\nޖަޒީރާ ކެނޯ ރޭސް ފެށުމުގެ ގޮތުން ބޭއްވި ރަސްމިއްޔާތުގައި ބައިވެރިވެ ވަޑައިގެންނެވުމަށް ރައީސުލްޖުމްހޫރިއްޔާގެ ނައިބު ފެލިދެ އަތޮޅު ކެޔޮދުއަށް ވަޑައިގެންނެވީ މިއަދު މެންދުރުފަހުއެވެ.\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ރާއްޖެއަށް ފަތުރުވެރިން އައުމުގެ މައިގަނޑު ދެ ބޭނުމެއް އޮންނަ ކަމަށާއި އެއީ ރާއްޖޭގެ ރަށްތަކުގެ ރީތިކަމާއި ރައްޔިތުން ހިނިތުންވުމާއެކު އަދާކުރާ މެހެމާންދާރީ ކަމުގައި ވިދާޅުވިއެވެ.\nއެހެންކަމުން ފަތުރުވެރިންނަށް ހިދުމަތް ދިނުމުގައި މިކަކަން އެގޮތުގައި ދަމަހައްޓައިދެއްވުމަށް ނައިބު ރައީސް ފައިސަލް އެދިވަޑައިގެންނެވިއެވެ. ނައިބު ރައީސްގެ ވާހަކަފުޅުގައި މީގެ 27 އަހަރުކުރިން އެމަނިކުފާނު ފަތުރުވެރިކަމުގެ ދާއިރާގައި މަސައްކަތްކުރެއްވި ދުވަސްވަރުގެ ހަނދާންތައް އައުކުރައްވައި، ރާއްޖޭގައި ފަތުރުވެރިކަން އެންމެފުރަތަމަ ފެށިގެން އައި ދުވަސްވަރު މި ސިނާއަތުގައި ހަރަކާތްތެރިވި ފަރާތްތަކާއި މިއަދާ ހަމައަށް މިސިނާޢަތް ތަރައްގީކޮށް ގެނެސްދެއްވި ފަރާތްތަކަށް ޝުކުރު އަދާކުރެއްވިއެވެ.\nޖަޒީރާ ކެނޯރޭސް ފެށުމުގެ ގޮތުން ފުރަތަމަ ބާއްވާފައި ވަނީ އަންހެން ޓީމުތަކުގެ ކެނޯ ރޭހެވެ. ރޭސް ފެށުމުގެ ގޮތުން އަންހެން ޓީމުތައް ވަނީ ކެނޯގައި ވ. ތިނަދުއަށް ދަތުރުކޮށްފައެވެ. ދުނިޔޭގެ ފަތުރުވެރިކަމުގެ ދުވަހުގެ ގޮތުގައި ފާހަގަކުރާ ދުވަހަކީ ސެޕްޓެންބަރު މަހުގެ 27 ވަނަ ދުވަހެވެ.


ނިޝާން ކަލާފާނުގެ ޝަރަފުގެ ޢިއްޒަތް، ދައުލަތުން އަރުވާފައިވާ މަރޮށީ ޙުސައިން ޢަބްދުﷲ، ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - The President's Office\nނިޝާން ކަލާފާނުގެ ޝަރަފުގެ ޢިއްޒަތް، ދައުލަތުން އަރުވާފައިވާ މަރޮށީ ޙުސައިން ޢަބްދުﷲ، ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ\n14 މޭ 2020، ރިފަރެންސް: 2020-168\nނިޝާން ކަލާފާނުގެ ޝަރަފުގެ ޢިއްޒަތް ދައުލަތުން އަރުވާފައިވާ މަރޮށީ ޙުސައިން ޢަބްދުﷲ (މަރޮށީ ޙުސައިން ކަލޭފާނު) ރޭ ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާގެ ބޭފުޅުންނަށް ރައީސުލްޖުމްހޫރިއްޔާ އިބްރާހީމް މުހައްމަދު ޞާލިޙް ތަޢުޒިޔާ ވިދާޅުވެއްޖެއެވެ.\nރައީސުލްޖުމްހޫރިއްޔާ، އެ ޢާއިލާއާ ފޯނުން ގުޅުއްވައި ވާހަކަފުޅު ދައްކަވަމުން، ޙުސައިން ޢަބްދުﷲ އަވަހާރަވި ޚަބަރު އެއްސެވީ ވަރަށް ފުން ހިތާމައާ އެކުގައި ކަމަށް ވިދާޅުވިއެވެ. އަދި ރާއްޖޭގެ ވިޔަފާރީގެ ދާއިރާއަށާއި، އިޖުތިމާޢީ ޚިދުމަތުގެ ދާއިރާއަށް އަދި އެނޫން އެހެން ރޮނގުތަކުން އެމަނިކުފާނު ކޮށްދެއްވާފައިވާ ޚިދުމަތްތަކަކީ، އަބަދަށް ދެމިހުންނާނޭ މަންފާކުރަނިވި ޚިދުމަތްތަކެއްކަން ފާހަގަކުރެއްވިއެވެ. އަދި މި ލިބިވަޑައިގެންނެވި ފުން ހިތާމައިގައި ބައިވެރިވެވަޑައިގެން ޢާއިލާއަށް ވަރަށް އިޚްލާޞްތެރިކަމާއެކު ރައީސުލްޖުމްހޫރިއްޔާ ތަޢުޒިޔާ ވިދާޅުވިއެވެ. އަދި މަރްޙޫމް ޙުސައިން ޢަބްދުﷲ ގެ ފުރާނައަށް މާތްﷲ ހެޔޮ ރަޙްމަތް ލައްވައި، ސުވަރުގޭގެ ދާއިމީ ނިޢުމަތް މިންވަރު ކުރެއްވުމަށާއި، ޢާއިލާއަށް ކެތްތެރިކަން ދެއްވުން އެދި މާތްﷲގެ ޙަޟްރަތުގައި ދުޢާ ދަންނަވާކަމަށްވެސް ވިދާޅުވިއެވެ.\nމަރޮށީ ޙުސައިން ޢަބްދުﷲ އަކީ، ޖަމާޢަތަށް ފައިދާހުރި ޚާއްޞަ ޚިދްމަތް ކުރެއްވުމުގެ ދާއިރާއާއި، ވިޔަފާރީގެ ދާއިރާގައި ވަރަށް ޚާއްޞަ ގޮތެއްގައި ފާހަގަކޮށްލެވޭ ބޭފުޅެކެވެ. މަރޮށީ ކަތީބުކަމުގައި ހުންނަވައިގެން، ރަށުގެ ތަރައްޤީއަށާއި، ރަށުގެ ރައްޔިތުންނަށް އަދި މުޅި އަތޮޅަށް ވަރަށް އިޚްލާޞްތެރި ޚިދްމަތްތަކެއް ކޮށްދެއްވި ބޭފުޅެކެވެ. އެމަނިކުފާނުގެ ހިތްޕުޅުގައި، މަރޮށީ ރައްޔިތުންނަށް ޚާއްޞަ ލޯތްބަކާއި ޤަދަރެއް އޮތް ބޭފުޅެކެވެ.\nމަރޮށީ ޙުސައިން ކަލޭފާނަކީ، މަޝްހޫރު އެމް.އެޗް.އޭ.ގެ ބާނީއެވެ. ތަޢުލިމީ ދާއިރާއިންނާއި، ވިޔަފާރީގެ ދާއިރާއިންވެސް އެމަނިކުފާނު ވަނީ އުފަން ރަށް މަރޮށްޓަށް ގިނަގުނަ ހޭދަތަކެއް ކުރައްވާފައެވެ.\n11 ނޮވެމްބަރ 1979 ގައި އެންމެ ތިން މުދައްރިސުންނާއެކު، [އަލްމަދްރަސަތުލް މުނައްވަރާ]ގެ ނަމުގައި އެމަނިކާނުގެ އަމިއްލަ ގޭގައި ރަށުގެ ދަރިންނަށާއި، އަތޮޅުގެ ދަރިންނަށް އެ ސްކޫލްގެ ހިޔާވަހިކަން ހިލޭ ސާބަހަށް ފޯރުއްވައިދެއްވަން ފެށްޓެވުން އެމަނިކުފާނުގެ ޚިދުމްތަތަކުގެ ތެރެއިން ޚާއްޞަ ގޮތެއްގައި ފާހަގަކޮށްލަންޖެހެއެވެ. 27 އަހަރު ސްކޫލް ހިންގެވުމަށްފަހު، ސްކޫލްގެ ޢިމާރާތްތައް ޒަމާނީ ފެންވަރަށް އަމިއްލަފުޅު ޚަރަދުގައި ބަދަލުކުރެއްވިއެވެ. އެމަނިކުފާނުގެ އަމިއްލަފުޅު ޚަރަދުގައި ރާއްޖެއިން ބޭރުގެ ޔުނިވަރސިޓީތަކުން ތަޢުލީމު ހާސިލުކުރުމުގެ ފުރުޞަތުވެސް ބައެއް ކުދިންނަށްވަނީ ހޯއްދަވައިދެއްވާފައެވެ.\nމަރޮށީ ޙުސައިން ކަލޭފާނަކީ، އިޖުތިމާޢީ، އިޤްތިޞާދީ އަދި ޢުމްރާނީ ތަރައްޤީގައިވެސް އެފަދަ ދެވަނައެއްނުވާ ޚިދުމަތްތެރިއެކެވެ. އަތޮޅުގެ ގިނަ ރަށްތަކެއްގައި އެމަނިކުފާނުގެ އަމިއްލަފުޅު ޚަރަދުގައި މިސްކިތްތައް ބިނާކޮށްދެއްވާކަންވެސް ފާހަގަކޮށްލަންޖެހެއެވެ.\nޖަމާޢަތަށް ފައިދާހުރި ޚާއްޞަ ޚިދްމަތް ކުރެއްވުމުގެ ރޮނގުން 1992 ވަނަ އަހަރު މަރޮށީ ޙުސައިން ކަލޭފާނަށްވަނީ ޢާންމު ޚިދްމަތުގެ ހިތްވަރު ދިނުމުގެ އިނާމު، ސަރުކާރުން އަރުވާފައެވެ. އަދި އޭގެ 13 އަހަރު ފަހުން، 2005 ވަނަ އަހަރު މިރޮނގުން ޝަރަފުވެރިކަމުގެ އިނާމުވެސް އެމަނިކުފާނަށް ވަނީ އަރުވާފައެވެ. ނިޝާން ކަލާފާނުގެ ޝަރަފުގެ ޢިއްޒަތް (ނ.ކ.ޝ.ޢ) އެމަނިކުފާނަށް އަރުވާފައިވަނީ، 2011 ވަނަ އަހަރުގެ މިނިވަންދުވަހުއެވެ.


Kiyan Thi Ulheni Rangalhu Echcheh. Namaves Thi Kiyeni Goas Echcheh. | #Dhiislam\nކިޔަން ތި އުޅެނީ ރަނގަޅު އެއްޗެކެވެ. ނަމަވެސް ތި ކިޔެނީ ގޯސް އެއްޗެކެވެ.\n4 months ago |0comment| October 24, 2017\nތައުޙީދުގެ ކަލިމަ (لا إله إلا الله) އަކީ މުސްލިމުންގެ ދުލުން އަބަދާއި އަބަދު ނިކުންނަ ކަލިމައެކެވެ. އެންމެ މޮޅު ޛިކްރެވެ. ސުވަރުގޭގެ ތަޅުދަނޑިއެވެ. ތައުޙީދުގެ ކަލިމައިގެ މާނަ ދިވެހި ބަހަށް ތަރުޖަމާކުރާއިރު އޮންނަނީ “ﷲ މެނުވީ އިލާހަކު ނުވެއެވެ” މި އިބާރާތެވެ. މިއީ މި ކަލިމައިގެ މާނައެވެ. ނަމަވެސް މި ކަލިމައިގެ މާނަ މިވަނީ ލަފްޒުން ލަފްޒަށް ތަރުޖަމާ ކޮށްފައެއް ނޫނެވެ. އެއްބަހުން އަނެއް ބަހަށް ތަރުޖަމާކުރާއިރު ލަފްޒުން ލަފްޒަށް ތަރުޖަމާ ނުކުރެވެންވީ ސަބަބުތައް ބައިވަރު އެބަ ހުއްޓެވެ. އެހެންނަމަވެސް އޭގެތެރެއިން އެންމެ ފާހަގަކޮށްލެވޭ ސަބަބަކީ، ލަފްޒުން ލަފްޒަށް ތަރުޖަމާކޮށްފިނަމަ، ޖުމުލައިގެ ލަފުޒުތަކުގެ ތަރުތީބު އޮޅުމެވެ. އެހެން އިބާރާތަކުން ބުނާނަމަ، ޖުމުލައިގެ ފަށުވިކަން ގެއްލުމެވެ. އެހެންކަމުން “لا إله إلا الله” ލަފްޒުން ލަފްޒަށް ތަރުޖަމާ ކޮށްފިނަމަ ކިޔޭނީ “ނުވެޔޭ އިލާހަކު މެނުވީ ﷲ” އެވެ.\nއިންސާނުންނަކީ އަބަދުވެސް ފަސޭހައިގަ ހިފާ ބައެކެވެ. ދިގު ބަސްތައް ކުރުކުރުމަކީ އިންސާނުންގެ އާދައެކެވެ. ކުޑަކުޑަ މިސާލަކަށް ބަލައިލަމާތޯއެވެ. އިނގިރޭސި ބަހުން “އޯކޭ” އުފެދިގެން އައީ “އޯލް ކަރެކްޓް” ކުރުކޮށްލުމުންނެވެ. ދިވެހިންގެ ތެރޭގައިވެސް މިކަހަލަ މިސާލުތައް ބައިވަރެވެ. މީގެތެރެއިން އެއް މިސާލަކީ ތައުޙީދުގެ ކަލިމައެވެ. މި ކަލިމަ ކުރުކޮށްގެން ބައެއް މީހުން “ލާ” އަނެއް ބަޔަކު “ލާ އީ” އަނެއް ބަޔަކު ލާ އިލާހަ” އަދި އަނެއް ބަޔަކު ރީތިކޮށްލަން “ލާ އިލާހީ” ވެސް ކިޔާ އުޅެއެވެ. މިއީ އާންމުކޮށް އަޅުގަނޑުމެންނަށް މި މުޖުތަމައުން އިވޭ އަޑުތަކެވެ. އެހެންނަމަވެސް މި ކުރު ކުރު ޖުމުލަތަކުގެ އަސްލަށް ބަލައިލަމާހެއްޔެވެ؟\nބަހެއް ކުރުކުރުމަކީ މައްސަލައެއް ނޫނެވެ. ނަމަވެސް ބަހެއް ކުރުކުރުމުގެ ސަބަބުން ބުނަން އުޅުނު ވާހަކައިގެ މާނަ ބަދަލުވާނަމަ، އެއީ މައްސަލައެކެވެ. “ﷲ މެނުވީ އިލާހަކު ނުވޭ” ބުނަން އުޅެނިކޮށް “އިލާހަކު ނުވެޔޭ” ބުނުން އެއީ ވަރަށް ބޮޑު ގޯހެކެވެ. ތައުޙީދުގެ ކަލިމަ ކިޔަން އުޅެނިކޮށް ޝިރްކުގެ ކަލިމައެއް ކިޔެނީއެވެ. މިއީ އަޅުގަނޑުމެން ވިސްނާލަން ވަރަށް މުހިންމު ކަމެކެވެ. އެކަމަކާއިމެދު ފަރުވާތެރިވާންޖެހޭ މުހިންމު މައްޞަލައެކެވެ.\nއަރަބި ބަހުގައި “ލާ” ގެ މާނަ އަކީ ނަފީއެވެ. މާނައަކީ ނޫނެކެވެ. “ލާ އިލާހަ” ގެ މާނައަކީ ނުވެޔޭ އިލާހަކުއެވެ. އަދި ޖުމްލަ ފުރިހަމަވާނީ “އިއްލަ ﷲ” ކީމައެވެ. މާނައަކީ މެނުވީ ﷲ އެވެ. ތައުޙީދުގެ ކަލިމައިގައި ދެ ބައެއް ވެއެވެ. އެއީ ނަފީ އާއި އިސްބާތެވެ. ފުރަތަމަ ބައިގައި “ލާ އިލާހަ” އޭ ބުނެ ހުރިހާ އިލާހުން ނަފީކުރަނީއެވެ. ދެވަނަ ބައިގައި “އިއްލަ ﷲ” އޭ ބުނެ ހަމަ އެކަނި ﷲ އައް އިލާހުވަންތަކަން ސާބިތު ކުރަނީއެވެ. މިއީ އަރަބި ބަހުގެ ބަސްމަގު އަތުރާލެވިފައިވާ ތަރުތީބުގެ ކުޑަ މިސާލެކެވެ.\nކިތަންމެ މާތް ބަހެއް ބުންޏަސް، އެ ބުނި އެއްޗެއް އެނގޭނީ އެ ބުނި ބަސް އެނގިގެންތާއެވެ. ބަހަކުން އެއްޗެއް ބުނާއިރު އެ ބުނެވޭ އެއްޗެއްގެ މާނަޔާއިމެދު ވިސްނާލުން މިއީ ކިހާ މުހިންމު ކަމެއް ހެއްޔެވެ؟ މިއީ އޭގެ ކުޑަ ކުޑަ، އެހެންނަމަވެސް އެހާމެ މުހިންމު މިސާލެކެވެ. އަޅުގަނޑުމެން އިސްލާމް ވުމަށް ކީ ބަހުގެ މާނަ އެނގުން ކިހާ މުހިންމު ތޯއެވެ؟


އިރުގެ އަވީގައި އެއްގޮތަކަށްވެސް ނުޖެހި އުޅެފިނަމަ ވާނީ ކިހިނެއް؟\nއިރުގެ އަތްވަކީ ޤަބޫލުކުރެވިފައިވާ ވަރަށްވުރެ ބޮޑަށް އިންސާނާގެ ހަށިގަނޑަށް މުހިއްމު އެއްޗެކެވެ. އިރުގެ އަވި ބޭނުންވާ ވަރަށް ނުލިބޭ ނަމަ ކުރިމަތިވާ އެންމެ ބޮޑު އެއް މައްސަލައަކީ ވިޓަމިން ޑީ ހަށިގަނ...\nކުޑަ ދަރިފުޅަށް ދުވާލަކު 1 ބިސް ކާންދޭންވީ ކީއްވެ؟\nބިހަކީ އަގުހެޔޮ، ފަސޭހައިން ލިބޭ، އެތަކެއް ފައިދާތަކެއް އެކުލެވިގެންވާ ކާއެއްޗެކެވެ. ގިނަ އަދަދަކަށް ޕްރޮޓީން، ވިޓަމިން ބީ 12، ރައިބޯފްލޭވިން، އަދި ކޮލީން އެކުލެވޭ އެއްޗެކެވެ. މީގެ އިތުރުންވެސް ބިހ...\nމެއަށް ފައިދާ ހުރި ކާނާ!\nމޭގެ އެންމެ ބޮޑު އެއް މަސައްކަތަކީ ހަށިގަނޑުގައިވާ ވިހަގަދަ މާއްދާތަކުގެ ވިހަ ކަނޑުވާލާ ހަށިގަނޑަށް ގެއްލުން ނުވާ އެއްޗިއްސަށް ހެދުމެވެ. ކާއެއްޗެހި ހަޖަމު ކުރާ ބައިތަކުން މެގައި ލޭ ދައުރުވެއެވެ. އ...\nރަމަޟާންމަހު ކަސްރަތުކުރަން އުނދަގޫވޭތަ؟ މިކަމަށް ހައްލެއް!\nރަމަޟާންމަހު ރޯދަހިފުމަށްފަހު ކަސްރަތުކުރުމަކީ ގިނަބަޔަކަށް ވަރަށް އުނދަގޫ ކަމަކަށް ވެއެވެ. އެހެންނަމަވެސް، "އޮމަރް ޝާހިދު" މިއޮތީ މިކަމަށް ހައްލެއް ކިޔާދީފައެވެ. ޖިމްއަށް ނުވަތަ ދުވަންދާއިރު ހުސް...\nމާގިނައިން ފޮނި ބުއިންތައް ބޭނުންކުރުމުން ސިކުނޑި ކުޑަވޭ!\nއޭޕްރީލް 2017 ގައި ބޮސްޓަން ޔުނިވާސިޓީގައި 2888 އަންހެނުންނާއި ފިރިހެނުން ބޭނުން ކޮށްގެން ކުރި ދިރާސާއެއް ދައްކާގޮތުން، ސޮޑާ އާއި ފްރުޓް ޖޫސްފަދަ ފޮނި ބުއިންތައް ބޭނުން ކުރުމުން ހަނދާން ބަލިވެ، ސިކ...\nމާބަނޑު ދުވަސްވަރު ފައި އައްސިވުމުން ރައްކާތެރިވާނީ ކިހިނެތް؟\nއައްސިވުމަކީ ފައިގެ މަސްތަކަށް ބާރުވެ ނުހަނު ތަދު އިހުސާސް ކުރުވާ ކަމެކެވެ. މިއީ ހަށިގަނޑަށް އެކަށީގެންވާ މިންވަރަކަށް ފެން ނުލިބުމުން ދިމާވާ ވަރަށް އާންމު މައްސަލައެކެވެ. އެހެންނަމަވެސް މާބަނޑު ދު...\nއަނބުރައިގަތުން: ސިކުނޑީގެ މައްސަލައެއްތޯ ނުވަތަ ހިތުގެ މައްސަލައެއްތޯ؟\nއެއްވެސް ސިއްޙީ މައްސަލައެއް ދިމާނުވެ ކުއްލިއަކަށް އަނބުރައިގަތުމަކީ ކޮންމެ މީހަކަށްވެސް ހާސްކަމާއި ބިރުވެރިކަން ކުރިމަތިކުރުވާނެ ކަމެކެވެ. އެހެންނަމަވެސް މިއީ ހަޤީގަތުގައި ވަރަށް އާންމުކަމެކެވެ. ކ...\nކޮންމެ މީހެއްގެ ދިރިއުޅުމުގައިވެސް ފެހިކުލަ ބޭނުންވަނީ ކީއްވެ؟\nފެހި ކުލައަކީ ޤުދުރަތީ ރީތިކަމާއި ދުޅަހެޔޮ ސިއްޙަތެއް ރަމްޒުކޮށްދޭ ކުލައެކެވެ. ނުލާއި ރީނދޫ އެކުވެގެން އުފެދޭ މިކުލައިގެ އެތަކެއް 'ޝޭޑް' އެއް ހުރެއެވެ. ހަމަމިއާއެކު ފާހަގަ ކޮށްލަންޖެހޭ ކަމަކީ ފެހި ...\nކެންސަރަށް ފަރުވާ ކުރުމަށް އެހީވެދޭ ބުއިމެއް!\nކީމޯތެރަޕީ އާއި ރޭޑިއޭޝަން ތެރަޕީ އަކީ ކެންސަރުބައްޔަށް ބޭސްކުރަން އެންމެ ގިނައިން ބޭނުންކުރާ ފަރުވާއެވެ. އަދި ހުރިހާ ބޭހަކާއި އެއް ފަދައިން މީގެންވެސް ކުރާ ނޭދެވޭ އަސަރު އެހާމެ ގިނައެވެ. އެހެންކަމ...\nބޮލުން އިސްތަށި ފޭބުމަށް ހައްލެއް!\nބޮލުން އިސްތަށި ފޭބުމަކީ ވަރަށް އާއްމު ކަމެކެވެ. ފިރިހެނަކަށް ވިޔަސް އަންހެނަކަށް ވިޔަސް މެއެވެ. އެއީ އުނދަގޫވުމުގެ އިތުރުން އިސްތަށިގަނޑުގެ ރީތިކަން ގެއްލުވާދޭ ކަމެކެވެ. އިސްތަށި ފޭބުމަށް މެދުވެރި...\nބޮލުން ހަންފޮޅުމަކީ ވަރަށް އާއްމު އެހެނަސް އެ ފިލުވަން ވަރަށް އުނދަގޫ ކަމެކެވެ. މީ ތަލައިގެ ހަންގަނޑުގައި މަރުވެފައިވާ ސެލްސްތައް ފޭބުމެވެ. ކުޑަކޮށް ހަން ފޮޅުން އެއީ މައްސަލައަކަށް ނުވިއަސް ބައެއް ...\nބޭސްގުޅައެއްގެ ބަދަލުގައި ދޮންކެޔޮވަކެއް - އެތައް ސިއްހީ ފައިދާތަކެއް\nދޮންކެޔޮއަކީ އަހަރެމެންގެ ތެރޭގައި އާންމުކޮށް ބޭނުންކުރާ ވަރަށް މީރު މޭވާއެކެވެ. އަދި އެއީ ވިޓަމިން އާއި މިނެރަލުން ފުރިފައިވާ މޭވާއެކެވެ. ހަމައެހެންމެ ދޮންކެޔޮއަކީ ދުނިޔޭގައި އެންމެ ގިނަބަޔަކު ކާ ...\nކެއުމުގެ ކަންތައް ބަހައްޓާގޮތުން ފުރާވަރު ކުދިންނަށް ޖެހޭ ބައެއް ބަލިތައް\nފުރާވަރު ކުދިންގެ ތެރެއިން ވަރަށް މަދު ކުއްޖަކު ނޫނީ ކާއެއްޗހިއަށް ސިއްހަތަށް ފައިދާވާ މިންގަޑެއްގެ ތެރޭގައި ބެހެއްޓުމަށް ނުވިސްނައެވެ. މިހެން ވުމަކީ އެކުދިންގެ ޅަ ސިކުނޑީގެ ސަބަބުންކަމަށް ވުން ވެސ...\nމާ ބޮޑަށް ވިސްނާ ފިކުރު ކުރެވޭކަމުގެ އަލާމާތްތައް\nކަންތައްތަކާ ވިސްނާ ފިކުރު ކުރުމަކީ އިންސާނީ ޠަބީއަތެވެ. އެއީ ގިނަފަހަރު އަމިއްލަ އިޚްތިޔާރުން ބޭރުގައިވާ ކަންތައްތަކެވެ. ނަމަވެސް މާ ގަދައަށް ވިސްނާ ފިކުރު ކުރުން އެއީ ތިމާއަށް ކުރެވޭ ކުށެކެވެ. މާ...\nކެއުމަށްފަހު ކުރަންނުވާނެ6ކަމެއް!\nގަބޫލުކުރަން ބޭނުން ނުވިއަސް މިފަދަ އާދަތަކަކީ އަޅުގަނޑުމެންގެ މެދުގައި ވަރަށް އާންމުކަމެކެވެ. ކާލައިގެން އެނދަށް އަރާ އޮތުމަކީ ވަރަށް ގިނަ މީހުންގެ އާދައެކެވެ. މިކަމަކީ ރަނގަޅުކަމެއް ނޫންކަން އިނގ...


Dhaandhoo ah 18 bidheyseen dhookohli mahsala eh balanee\nދާންދޫއަށް 18 ބިދޭސީން ދޫކޮށްލި މައްސަލައެއް ބަލަނީ\nދާންދޫގައި ތިބި ބިދޭސީން --\nރިސޯޓެއް ތަރައްގީ ކުރަމުންދާ ރަށެއް ކަމަށްވާ ގއ. ވޮޑަމުލަގައި މަސައްކަތް ކުރާ 18 ބިދޭސީން އެ އަތޮޅު ދާންދޫއަށް ފޮނުވާލުމަށް ފަހު އެ މީހުންނާ ހަވާލު ނުވި މައްސަލައެއް ބަލަމުން އަންނަ ކަމަށް ފުލުހުން ބުނެފި އެވެ.\nފުލުހުން ބުނީ ވޮޑަމުލަގައި މަސައްކަތް ކުރާ 18 ބިދޭސީން ދާންދޫއަށް ބާލާފައި ދިޔަ ގޮތައް އެ މީހުން އަދިވެސް އެ ރަށުގައި ތިބި ކަމަށާއި ދާންދޫ ކައުންސިލުން އެކަމުގެ ކަންބޮޑުވުން ފުލުހުންނާ ހިއްސާކޮށްފައިވާ ކަމަށެވެ. އަދި ފުލުހުންނާއި ކައުންސިލުން ރިސޯޓު ހަދާ ފަރާތްތކާ ވާހަކަ ދައްކައިގެން އެ މީހުން ހަވާލު ކުރުމުގެ މަސައްކަތް ކުރަމުން އަންނަ ކަމަށް ފުލުހުން ބުންޏެވެ.\nއެ މީހުން ދާންދޫއަށް ގެނެސްފައިި ވަނީ މަސައްކަތް ކުރާ ރަށުން ދާން ބޭނުންވުމުން އެ މީހުންނަށް ތިން މަހުގެ މުސާރަ ދިނުމަށް ފަހުގައި ކަަމަށް ފުލުހުން ބުންޏެވެ .އަދި ދާންދޫއިން ފުރާ ބޯޓަކުން މާލެ ފޮނުވައިލުމަށް ނިންމާފައިވީ ނަމަވެސް އެ މީހުންނާ ހަވާލުވާނެ މީހަކު ނެތް ކަމަށް ބިދޭސީން ވަނީ ބުނެފަ އެވެ.\nނަމަވެސް މިރޭ 10:30 ހާއިރު ރިސޯޓުން ބަޔަކު އައިސް އެ މީހުން ގެންދިޔަ ކަމަށް ކައުންސިލުން މައުލޫމާތު ދެ އެވެ.\nފުލުހުން އަންނަނީ އެކަމާ ގުޅޭ ގޮތުން ބަލަން ޖެހޭކަންކަން ބަލަމުންނެވެ.\nމޯލްޑިވްސް ޕޮލިސް ސާވިސް ބިދޭސީން ދާންދޫ\nހަށިވިއްކަމުގެ ތުހުމަތުގައި ދާންދޫން ހަތް މީހަކު ހައްޔަރުކޮށްފި\nޑްރަގު އޮޕަރޭޝަންގެ މައުލޫމާތު ލީކްކުރުމުގެ ތުހުމަތު ދާންދޫ ރައީސްއަށް


vnews - Jakarta governor inthikhaabu muslim candidate kaamiyaabu kuravvaifi\nކްރިސްޓިއަން ގަވަރްނަރް ބަލިކުރައްވައި މުސްލިމް ކެންޑިޑޭޓް އިންތިޚާބު ކާމިޔާބު ކުރައްވައިފި\nމިހާރުގެ ކްރިސްޓިއަން ގަވަރްނަރް ބަލިކުރައްވައި ޖަކާޓާގެ ގަވަރްނަރްގެ އިންތިޚާބު ކާމިޔާބު ކުރެއްވި އަނީސް ބަސްވިދާން (ވ) މިއަދު ނޫސްވެރިންނާ ބައްދަލު ކުރައްވަނީ - ފޮޓޯ: އޭ.އެފް.ޕީ\nކްރިސްޓިއަން ގަވަރްނަރު ބަލިކުރައްވައި އިންޑޮނޭޝިޔާގެ ވެރިރަށް ޖަކާޓާއަށް ގަވަރްނަރުގެ އިންތިޚާބު މުސްލިމް ކެންޑިޑޭޓް އަނީސް ބަސްވިދާން ކާމިޔާބު ކުރައްވައިފިއެވެ.\nޖަކާޓާގެ ގަވަރްނަރުގެ އިންތިޚާބު، ސަރުކާރުގެ ކުރީގެ އެޑިއުކޭޝަން މިނިސްޓަރ އަނީސް ބަސްވިދާން ކާމިޔާބު ކުރެއްވީ، މިއަދު ބޭއްވި ވޯޓްގެ ދެވަނަ ބުރުގައި ވޯޓްގެ %58 ކާމިޔާބު ކުރައްވައިގެންނެވެ. ދެވަނަ ބުރުގައި އަނީސްއާ ވާދަކުރެއްވި މިހާރުގެ ގަވަރްނަރް ބަސޫކީ ޖަހާޖާ ޕޫރްނަމާ ލިބިވަޑައިގެންނެވީ %42 ވޯޓެވެ.\nވޯޓް އެއްކޮށް ގުނައިނިމި އަދި ހާމަކުރެވިފައިވަނީ ވަގުތީ ނަތީޖާއެވެ. އިންޑޮނޭޝިޔާގެ އިލެކްޝަނުން ވޯޓްގެ ރަސްމީ ނަތީޖާ އިޢްލާން ކުރާނީ އަންނަމަހު ކަމަށް ވެއެވެ.\nއިންތިޚާބުގެ ދެވަނަބުރުގެ ވޯޓްލުން މި ބޭއްވުނީ ވަރަށް ވަރުގަދަ ކެމްޕެއިނަކަށްފަހުގައެވެ. ޚިޔާލު ހޯދުންތަކުން ދެއްކީ އިންތިޚާބު ކާމިޔާބު ކުރައްވާނީ މިހާރުގެ ގަވަރްނަރް ކަމަށެވެ. އެހެންކަމުން، ވޯޓުން ނުކުތް ނަތީޖާއަކީ ގިނަބަޔަކަށް ހައިރާންކަން ގެނުވި ނަތީޖާއެއް ކަމަށް މީޑިއާއިން ބުނެއެވެ.\nއިންތިޚާބުން ބަލިވެވަޑައިގަތް މިހާރުގެ ގަވަރްނަރް ބަސޫކީ ޖަހާޖާ ޕޫރްނަމާ ވަނީ، ޕްރެސް ކޮންފަރެންސެއް ބާއްވައި އިންތިޚާބު ކާމިޔާބު ކުރެއްވި އަނީސް ބަސްވެދާންއަށް މަރްހަބާ ވިދާޅުވެފައެވެ.\nޖަކާޓާގެ ގަވަރްނަރްގެ އިންތިޚާބު ދެވަނަ ބުރަކަށް ދިޔައީ، މިއަހަރުގެ ފެބްރުއަރީމަހުގެ 14 ވަނަދުވަހު ބޭއްވި އިންތިޚާބު ކާމިޔާބު ކުރުމަށް ބޭނުންވާ މިންވަރަށް އެއްވެސް ކެންޑިޑޭޓަކަށް އަޣުލަބިއްޔަތު ނުލިބުމުންނެވެ.\nފުރަތަމަ ބުރުގައި ނެގި ވޯޓުން ކުރި ހޯއްދެވީ ޗައިނީސް ދަރިކޮޅުގެ މިހާރުގެވެސް ކްރިސްޓިއަން ގަވަރްނަރު ބަސޫކީ ޖަހާޖާ ޕޫރްނަމާއެވެ. އޭނާއަށް ވަނީ ވޯޓްގެ %43 ލިބިވަޑައިގެންނެވިއެވެ. އޭނާއާ އެންމެ ގާތުން ވާދަކުރެއްވި މުސްލިމް ބޭފުޅެއް ކަމަށްވާ އިންޑޮނޭޝިޔާގެ ކުރީގެ އެޑިއުކޭޝަން މިނިސްޓަރ އަނީސް ބަސްވިދާންއަށް ލިބިވަޑައި ގެންނެވީ ވޯޓްގެ %39 އެވެ.\nގަވަރްނަރްގެ އިންތިޚާބުގައި ކްރިސްޓިއަން ގަވަރްނަރު ބަސޫކީ ޖަހާޖާ ޕޫރްނަމާއާ ދެކޮޅަށް މުސްލިން2ބޭފުޅުން ނުކުމެވަޑައި ގެންނެވިއެވެ. އޭގެ ތެރޭގައި ހިމެނިވަޑައިގެންނެވި އިންޑޮނޭޝިޔާގެ ކުރީގެ ރައީސްގެ ދަރިކަލުން އަގޫސް ޔުދޮޔޯނޯ ވަޑައިގެންނެވީ ތިންވަނަ އަށެވެ.\nދުނިޔޭގައި މުސްލިމުންގެ އެންމެ އާބާދީބޮޑު އިންޑޮނޭޝިޔާގެ ވެރިރަށް ޖަކާޓާގެ ގަވަރްނަރަކަށް ބަސޫކީ ޖަހާޖާ ޕޫރްނަމާ އިންތިޚާބު ކުރެވުނީ އޭނާގެ ހިންގުންތެރިކަމާއި، ޖަކާޓާ ސާފުތާހިރު ކުރުމަށް އޭނާ ކުރަމުންދިޔަ ކެމްޕެއިނަށް ތާއީދު އިތުރުވުމުގެ ސަބަބުންނެވެ.\nނަމަވެސް، މިދިޔަ އަހަރުގެ ތެރޭގައި އިސްލާމްދީނަށް ފުރައްސާރަ ވާގޮތަށް ގަވަރްނަރް ދެއްކެވި ވާހަކަތަކާ ގުޅިގެން އިންޑޮނޭޝިޔާގެ ރައްޔިތުން އޭނާ ދެކެ ވަރަށް ރުޅި އައެވެ. ކްރިސްޓިއަން ގަވަރްނަރް މިދިޔަ އަހަރު ވިދާޅުވެފައިވަނީ، އިދިކޮޅު ފަރާތްތަކުން ކެމްޕެއިންގައި އޭނާއާ ދެކޮޅަށް ގުރުއާނުގެ އާޔަތެއް ބޭނުންކުރަމުންދާ ކަމަށެވެ.\nގަވަރްނަރުގެ ވާހަތަކުގެ ސަބަބުން މިމައްސަލަ ހޫނުވެ އިންޑޮނޭޝިޔާގައި ވަރުގަދަ މުޒާހަރާތަކެއް ފެށިގެންދިޔައެވެ. އެކަމާ ގުޅިގެން ގަވަރްނަރުގެ މައްސަލަ ފުލުހުން ތަހްގީގުކޮށް މައްސަލަ ކޯޓަށްވެސް ވައްދާފައި ވެއެވެ.\nކޯޓްގައި މައްސަލަ އޮތްނަމަވެސް އިންތިޚާބުގައި ވާދަކުރުމަށް އޭނާއަށް ހުރަސް އަޅާފައެއް ނުވެއެވެ.


Gaathilunnah Khashoggi ge aailaain maaafukohfi\nގާތިލުންނަށް ޚާޝުގްޖީގެ އާއިލާއިން މާފުކޮށްފި\nޚާޝުގުޖީގެ ފިރިހެން ދަރިފުޅު ސަލާހު ޚާޝުގުޖީ (ވ) ސައުދީ ވަލީ އަހުދު މުހައްމަދު އާ ސަލާމް ކުރަނީ. -- ފޮޓޯ: އޭޕީ\nސައުދީއަރަބިއްޔާގެ ރަސްކަމުގެ ނިޒާމަށާއި ޝާހީ އާއިލާއަށް ފާޑު ކިޔައި ލިޔަމުން ދިޔަ ވޮޝިޓަންޕޯސްޓުގެ ނޫސްވެރިޔާ ޖަމާލް ޚާޝުގުޖީ މަރާލި މީހުންނަށް އާއިލާއިން މާފުކޮށްފައިވާ ކަމަށް އޭނާގެ ފިރިހެން ދަރިފުޅު ސަލާހު ޚާޝުގުޖީ ބުނެފި އެވެ.\nހާޝުގުޖީ މަރާލާފައި ވަނީ 2018 ވަނަ އަހަރު އޭނާ ރަށްޓެހި ވެގެން އުޅުނު ތުރުކީ މީހަކާ އިންނަން ވެގެން ތުރުކީގައި ހުންނަ ސައުދީގެ ކޮންސިއުލޭޓަށް ދިޔުމުން ކޮންސިއުލޭޓުގެ އެތެރޭގަ އެވެ. އޭރު ހާޝުގުޖީ މަރާލުމުގައި ބައިވެރިވި ޓީމު ވަނީ ކޮންސިއުލޭޓް އޮފީސްތެރޭގަ އެވެ. ހާޝުގުޖީ މަރާލުމަށް ފަހު އެޓީމުގެ މީހުން ވަނީ ތުރުކީ ދޫކޮށް ޕްރައިވެޓް ޖެޓެއްގައި ސައުދީއަށް ހަމަ އެދުވަހު ގޮސްފަ އެވެ.\nޚާޝުގުޖީ މަރާލި މައްސަލާގައި ސައުދީން ވަނީ ފަސް މީހަކަށް މަރުގެ ހުކުމް އިއްވައިފަ އެވެ.\nޚާޝުގުޖީގެ ފިރިހެން ދަރިފުޅު ޓްވިޓާ މެދުވެރިކޮށް ނެރުނު ބަޔާނެއްގައި ބުނީ ގާތިލުންނަށް އާއިލާއިން މާފު ކޮށްފައިވާ ކަމަށެވެ. ނަމަވެސް، ޚާޝުގުޖީގެ ގާތިލުންނަށް މައާފު ދިނުމުގެ ހައްގެއް އެއްވެސް މީހަކަށް ލިބިގެން ނުވާ ކަމަށް ޚާޝުގުޖީގެ ލޯބިވެރިޔާ ޚަދީޖާ ސެންގިޒް ވަނީ ބުނެފަ އެވެ.\nމި މަރުގެ މައްސަލައިގައި ސައުދީގެ ކްރައުން ޕްރިންސް މުހައްމަދު ބިން ސަލްމާނަށް ވެސް ތުހުމަތު ކުރެވުނެވެ. ނަމަވެސް އޭނާއާ ދެކޮޅަށް ތަހުގީގެއް ނުހިންގަ އެވެ. ހާޝުގްޖީގެ މަރުގެ މައްސަލައާ ގުޅުން ނެތް ކަމަށް މުހައްމަދު ވިދާޅުވި ނަމަވެސް އދ. އާއި އެމެރިކާ ހިމެނޭ ގޮތަށް ގިނަ ގައުމުތަކުން ބުނެފައި ވަނީ ހާޝުގުޖީ މަރާލުމުގެ ޕްލޭނުގައި ފަހަތުގައި ހުރީ މުހައްމަދު ކަމަށެވެ.\nހާޝުގްޖީ މަރުގެ މައްސަލައިގައި މަރަން ހުކުމްކުރި މީހުނަކީ ޕްރިންސް މުހައްމަދު ގާތް ގުޅުމެއް ބާއްވަން އައި މީހުންނެވެ.


AFC Qualifying: Fahu match gai Lebanon athunves Raajje balivehjje\nއޭއެފްސީ ކޮލިފައިން : ފަހު މެޗުގައި ލެބަނަން އަތުންވެސް ރާއްޖެ ބަލިވެއްޖެ\nލެބަނަން އަތުން ރާއްޖެ ބަލިވީ 0-2 ގެ ނަތީޖާއަކުން\nކ. މާލެ |6އޮކްޓޯބަރ 2019 | އާދީއްތަ 18:25 | 2,459\nރާއްޖެ އަދި ލެބްނާން ބައްދަލުކުރި މެޗުގެ ތެރެއިން - އެފްއޭއެމް\nތަޖިކިސްތާނުގައި މިހާރު ކުރިޔަށްދާ 19 އަހަރުން ދަށުގެ އޭއެފްސީ ކޮލިފައިންގެ ގްރޫޕް "ސީ" ގައި ކުޅުނު ފަހު މެޗުން ލެބްނާން އަތުންވެސް ރާއްޖެ ބަލިވެއްޖެއެވެ.\nއާދީއްތަ ދުވަހު ކުޅުނު މެޗުން ލެބަނަން އަތުން ރާއްޖެ ބަލިވީ 0-2 ގެ ނަތީޖާއަކުންނެވެ.\nމެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުންދިޔައީ ލެބަނާނުންނެވެ. އެޓީމުން ވަނީ ރާއްޖޭގެ ހާފަށް ބާރުބޮޑުކޮށް ގިނަ ޙަމަލާތަކެއް މި ހާފްގައި އުފައްދާފައެވެ.\nނަމަވެސް ރާއްޖެއިން ވަނީ މޮޅު ޑިފެންސެއް ކޮށް، ލެބަނާންގެ ގިނަ ޙަމަލާތަކެއް މި ހާފްގައި ދިފާޢުކޮށްފައެވެ. ލެބަނާނުން މެޗުގެ ލީޑު ނެގީ 17 ވަނަ މިނެޓުގައެވެ. މި ލަނޑު ކާމިޔާބުކޮށްދިނީ އާދަމް ހިޖާޒީއެވެ.\nދެވަނަ ހާފް ފެށިގެންވެސް ލެބަނާންގެ ފަރާތުން އެޓޭކިންގ ކުޅުމެއް ފެނިގެންދިޔައިރު، މި ހާފްގައިވެސް ރާއްޖެއިން ވަނީ މޮޅު ޑިފެންސެއް ކޮށްފައެވެ. މި ހާފްގައި ރާއްޖެ ކޮޅަށް ލެބްނާނުން ލަނޑު ޖެހީ 76 ވަނަ މިނެޓުގައެވެ.\nގްރޫޕްގައި ރާއްޖެ ކުޅުނު ފުރަތަމަ މެޗުން ތަޖިކިސްތާން އަތުން 0-9 ގެ ތަފާތުބޮޑު ނަތީޖާއަކުން ބަލިވިއިރު، ދެވަނަ މެޗުން ސީރިއާ އަތުން ބަލިވީ 2-3 ގެ ނަތީޖާއަކުންނެވެ.\nމި ނަތީޖާއާއެކު ރާއްޖެ އޮތީ ކުޅުނު އެއްވެސް މެޗަކުން ޕޮއިންޓެއް ނުލިބި، މައިނަސް 12 ލަނޑާއެކު ގްރޫޕްގެ ފުލުގައެވެ. ލެބަނާން އޮތީ ކުޅުނު ތިން މެޗުން ލިބުނު ހަތަރު ޕޮއިންޓާއެކު ގްރޫޕްގެ ދެވަނައިގައެ ވެ.\nގްރޫޕް ސީގެ އެއްވަނަ އަދި ދެވަނަ ކަށަވަރުވާނީ އާދީއްތަ ދުވަހުގެ ރޭ ސީރިއާ އަދި ތަޖިކިސްތާން ބައްދަލުކުރާ މެޗަށްފަހުއެވެ.\nގްރޫޕްގެ އެއްވަނަ ހޯދާ ޓީމަކަށް 2020 ވަނަ އަހަރު އުޒްބަކިސްތާނުގައި އޮންނަ އޭއެފްސީ 19 އަހަރުން ދަށުގެ މުބާރާތުން ޖާގަ ލިބޭއިރު، ގްރޫޕްގެ ދެވަނަ ހޯދާ އެންމެ ރަނގަޅު ހަތަރު ޓީމަށްވެސް މުބާރާތުން ފުރުޞަތު ލިބޭނެއެވެ.


އެމްއެންޑީއެފް އިން ކުރިއަށްގެންދާ\n26 ޖޫން 2019 19:47\nރ. މީދޫގައި އެމްއެންޑީއެފް އިން ކުރިއަށްގެންދާ "އެކްސަސައިޒް ރަންނަމާރި ހަންޓް 2019" ކުރިއަށް ދާގޮތް ބައްލަވާލެއްވުމަށް ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް މިއަދު މެންދުރު ފަހު ރ. މީދޫއަށް ވަޑައިގެންފިއެވެ.\nމިމަހުގެ 23 އިން 27 އަށް، ކުރިއަށް ގެންދާ މި ތަމްރީންތަކުގެ ބައިތައް ކުރިއަށްގެންގޮސްފައިވަނީ މާލޭ އޭރިއާއިން މާލެ، ވިލިމާލެ، ހުޅުލެ، ހުޅުމާލެ އަދި، ކ. ތިލަފުށި ސަރަޙައްދުގައެވެ. އަދި ނޮދަން އޭރިއާއިން ޅ. އަދި ރ. އަތޮޅުގައެވެ.\nއެކްސަސައިޒް ރަންނަމާރި ހަންޓްގެ އެންމެ ފަހުގެ ތަމްރީންތައް ކުރިއަށްގެންދަނީ ރ. އަތޮޅު މީދޫގައެވެ. މި އެކްސަސައިޒްގައި ސިފައިން ހަރަކާތްތެރި ވާއިރު، ސިމިއުލޭޝަންގެ ގޮތުގައި ސިފައިން ބޭނުންކުރާ ހަތިޔާރާއި ގޮވާތަކެތި އެއްގަމާއި ކަނޑުގައި ބޭނުންކުރަމުން ދާނެއެވެ. މި އެކްސަސައިޒް ނިންމާލުމަށް ހަމަޖެހިފައިވަނީ މާދަމައެވެ.\nމި ދަތުރުފުޅުގައި ޗީފް އޮފް ޑިފެންސް ފޯސްގެ އަރިހުގައި އެމްއެންޑީއެފް މާލެ އޭރިއާގެ ކޮމާންޑަރ ކާނަލް ޢާބްދުލް ރައޫފް އާއި އެމްއެންޑީއެފް ނޮދަން އޭރިއާގެ ކޮމާންޑަރ ކާނަލް އިސްމާއިލް ޝަރީފް ބައިވެރިވެ ވަޑައިގެންނެވިއެވެ.


Lansley Slim Coffee Mihaaru Vilimale Ah Ves Delivery Kohdheyne - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް - 1 ގަޑިއިރު ކުރިން\nލިބޭ އިން ވިއްކާ ލޭންސްލޭ ކޮފީ..\nދިވެހިންގެ މެދުގައި ބޮޑު މަޤުބޫލުކަމެއް ހޯދާފައިވާ ލޭންސްލޭ ކޮފީ "ލިބޭ" އިން ވިލިމާލެ އަށް ވެސް ޑެލިވަރީ ކޮށްދޭން ފަށައިފިއެވެ.\nލޭންސްލޭ ކޮފީގެ އިތުރުން ވެސް "ލިބޭ" އިން ގެންދަނީ އާއްމުންގެ މެދުގައި މަގުބޫލް ގިނަ އުފެއްދުންތަކެއް ވިއްކަމުންނެވެ. އޭގެ ތެރޭގައި ލޭންސްލޭ ބްރޭންޑްގެ ހޮޓް ޗޮކްލެޓް ވެސް ހިމެނެއެވެ. އަދި ކޮސްމެޓިކްގެ އެކި އުފެއްދުންތައް ވެސް އެކުންފުނިން ވިއްކައެވެ.\nއޭގެ ތެރޭގައި "ސެންޓިއޯ" ބްރޭންޑްގެ ހޭންޑް ކްރީމް ވެސް ހިމެނެއެވެ. އަދި އެ ބްރޭންޑްގެ ޝަވަ ޗެލްއާއި، ފޭސް ވޮޝްގެ އިތުރުން އިތުރު ބައެއް އުފެއްދުންތައް ވެސް ވިއްކައެވެ. ކޮވިޑް-19 އިން ރައްކާތެރިވުމަށް ބޭނުންވާ ތަފާތު ވައްތަރުގެ މާސްކާއި ސެނެޓައިޒާ ވެސް "ލިބޭ" އިން ވިއްކައެވެ.\n"ލިބޭ" އިން ވިއްކާ ތަކެތީގެ އިތުރު ތަފްސީލް "ލިބޭ" ގެ ފޭސްބުކް ޕޭޖުންނާއި އެކުންފުނީގެ ހޮޓްލައިން 9759452 އިން ލިބޭނެއެވެ. ސްލިމް ކޮފީގެ އިތުރުން "ލިބޭ" އިން ވިއްކާ ހުރިހާ ޕްރޮޑަކްޓެއް ވެސް ވިލިމާލެއަށް ޑެލިވަރީ ކޮށްދޭނެއެވެ.\nLansley Coffee Promotion:5Foshi Gathumun 1 Foshi Hileyhttps://t.co/WBUqm64CNg\n— Vaguthu Online (@VaguthuOnline) July 31, 2020\nމީގެ ކުރިން ވެސް "ލިބޭ" އިން ގެންދަނީ އެކުންފުނީގެ އުފެއްދުންތައް މާލެ އާއި ހުޅުމާލެ އަށް އަދި މާލޭ ބަނދަރުގައި ހުންނަ ފެރީއާއި މާލެ ދަތުރުކުރާ ބޯޓު ފަހަރަށް ވެސް ޑެލިވަރީ ކޮށްދެމުންނެވެ.\n"ލިބޭ" އިން ވިއްކާ ޕްރޮޑަކްޓްތައް ބައްލަވައި ގަންނަވަން ބޭނުންފުޅުވާ ބޭފުޅުން ގުޅުއްވާނީ 9759452 ނަމްބަރު ފޯނަށެވެ. އަދި އެކުންފުނީގެ ފޭސްބުކް ޕޭޖަށް މެސެޖް ކޮށްގެން ވެސް ކުންފުނިން ވިއްކާ ޕްރޮޑަކްޓްތަކަށް އޯޑަރު ކުރެވޭނެއެވެ.


ޕާކިސްތާނުގައި މަރުގެ ހުކުމް ތަންފީޒުކުރަން ފަށައިފި\nއެގޮތުން އިއްޔެ ވަނީ ދެ މީހެއްގެ މައްޗަށް މަރުގެ ހުކުމް ތަންފީޒުކޮށްފަ އެވެ. ދެ މީހުންނަކީ ވެސް ޓެރަރިޒަމްގެ ކުށް ސާބިތުވެ ޖަލުގައި ހުކުމް ތަންފީޒުކުރަމުން ދިޔަ ދެ މީހުންނެވެ.\nއޭގެ ތެރެއިން އެކަކަކީ 2009 ވަނަ އަހަރު ޕާކިސްތާނުގެ އަސްކަރިއްޔާގެ މައި މަރުކަޒަށް ދިން ހަމަލާ އަކާއި ޕާކިސްތާނުގެ ކުރީގެ އަސްކަރީ ވެރިޔާ ޕަރްވޭޒު މުޝައްރަފް އަވަހާރަކޮށްލަން މަސައްކަތްކުރި މައްސަލައެއްގައި ކުށް ސާބިތުވެފައިވާ ފަރާތެކެވެ.\nމި ދެ މީހުންނަކީ ޓެރަރިޒަމްގެ ކުށުގައި މަރުގެ ހުކުމް އިއްވާފައިވާ ދެ ކުށްވެރިންނެވެ. ނަމަވެސް އެ މީހުންގެ މައްޗަށް މިހާތަނަށް ހުކުމް ތަންފީޒުކޮށްފައި ނުވަނީ މަރުގެ ހުކުމް ލުއިކޮށް ދިނުމަށް އާންމުކޮށްފައި އޮތް ގަރާރަކާ ގުޅިގެންނެވެ.\nސްކޫލަށް ދިން ހަމަލާއާ ގުޅިގެން ޕާކިސްތާނުން ވަނީ އެ ގަރާރު ބާތިލުކޮށްފަ އެވެ. އަދި މަރުގެ ހުކުމް ޓެރަރިސްޓުންގެ މައްޗަށް އަލުން ތަންފީޒުކުރަން ފަށާފައި މި ވަނީ މިގޮތަށް އަމަލު ނުކުރުމަށް އދ. އިން ގޮވާލާފައި ވަނިކޮށެވެ.\nތާލިބާނުންގެ ކިބައިން ބަދަލުހިފުމުގެ ރޫހުގައި ޕާކިސްތާނު ސިފައިންގެ ހަރަކާތް ވެސް ވަނީ ވަރުގަދަކޮށްފަ އެވެ. އިއްޔެ ހިންގި ހަރަކާތްތަކެއްގައި ވެސް ތާލިބާނުންގެ 59 މީހަކު މަރާލާފައިވެ އެވެ.\nތާލިބާނުންނާ ދެކޮޅު ހަރަކާތްތައް ޕާކިސްތާނުން ވަރުގަދަކޮށްފައިވާ އިރު އެގައުމުގެ ބޮޑުވަޒީރު ނަވާޒު ޝަރީފު ވަނީ ޓެރަރިޒަމް ނައްތާލައްވާނެ ކަމަށް ވައުދުވެ ވަޑައިގެންފަ އެވެ.\nޕިޝާވަރުގައި ސިފައިން ހިންގާ ސްކޫލަކަށް ތާލިބާނުން ދިން ހަމަލާގައި 141 މީހަކު މަރާލާފައިވާއިރު ގިނައީ ކުޑަކުދިންނެވެ. ތާލިބާނުން ބުނެފައި ވަނީ އެއީ ސިފައިންގެ ހަމަލާތަކުގެ ބަދަލު ހިފުމެއް ކަމަށެވެ.\nމަރުގެ ހުކުމް ތަންފީޒުކުރުމަށް ޕާކިސްތާނުން ފެހި ސިގްނަލް ދީފައިވާއިރު މަރުގެ ހުކުމް އިއްވާފައިވާ މީހުންގެ އަދަދު އެގައުމުގައި 8،000 އަށް ވުރެ މައްޗަށް އަރަ އެވެ. ޓެރަރިޒަމްގެ ކުށް ނޫން އެހެން ކުށްތަކުގައި މަރުގެ ހުކުމް އިއްވާފައިވާ ފަރާތްތަކުގެ މައްޗަށް ވެސް ޕާކިސްތާނުން މި ވަގުތު ހުކުމް ތަންފީޒުކޮށްފާނެތީ އދ. އިން ވަނީ ކަންބޮޑުވުން ފާޅުކޮށްފަ އެވެ.\nނަމަވެސް ޕާކިސްތާނުން ގެނައި ބަދަލާ އެކު މަރުގެ ހުކުމް ތަންފީޒުކުރާނީ ހަމައެކަނި ޓެރަރިސްޓުންގެ މައްޗަށް ކަމަށް ވަނީ ބުނެފަ އެވެ.\nސްކޫލަށް ދިން ހަމަލާއާ ގުޅިގެން ޕާކިސްތާނުގެ އާންމުންގެ ގިނަ ބަޔަކު މަރުގެ ހުކުމް ތަންފީޒުކުރުމަށް ގޮވާލައި އަޑުއުފުލަމުންދާއިރު އެކަމަށް އިޖާބަ ނުދިނުމަށް އދ. އިން ވަނީ ޕާކިސްތާނަށް ގޮވާލައިފަ އެވެ.


Adeeb DNA report PG in ithurah dhirasa kuranee\nއަދީބުގެ ޑީއެންއޭ ރިޕޯޓު ޕީޖީ އިން އިތުރަށް ދިރާސާކުރަނީ\nއަދީބު: ނާޒިމް ފްރޭމްކުރީ އަދީބު ކަމަށް ދަނީ ތުހުމަތުކުރަމުން --\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ގެއިން ފެނުނު ހަތިޔާރުން ފެނުނު ކުރީގެ ނައިބު ރައީސް އަހުމަދު އަދީބުގެ ޑީއެންއޭ ރިޕޯޓު ދައުލަތުން އިތުރަށް ދިރާސާކުރަން ފަށައިފި އެވެ.\nސީނިއާ ޕަބްލިކް ޕްރޮސެކިއުޓާ އަހުމަދު ހިސާމް ވަޖީހު މިއަދު "އަވަސް"އަށް ވިދާޅުވީ، ފުލުހުންގެ ތަހުގީގުން ލިބުނު ޑީއެންއޭ ރިޕޯޓާ ފުލުހުން ޕީޖީއަށް ފޮނުވުމުން، އެ ޑީއެންއޭ ރިޕޯޓު މިހާރު ސުޕްރީމް ކޯޓަށް ފޮނުވާފައިވާ ކަމަށެވެ. އެ ރިޕޯޓު ސުޕްރީމް ކޯޓަށް ފޮނުވީ މިދިޔަ ބުރާސްފަތި ދުވަހު ކަމަށް އޭނާ ވިދާޅުވި އެވެ.\nނާޒިމްގެ ގެއިން ފެނުނު ހަތިޔާރުން އަދީބުގެ ޑީއެންއޭ ފެނުމާ ގުޅިގެން ނާޒިމްގެ މައްސަލާގައި ދައުލަތުން ވަކާލާތުކުރާނީ ކޮން ގޮތަކުންތޯ ސުވާލުކުރުމުން އެކަމަށް ހިސާމް ވަކި އެއްޗެއް ވިދާޅެއް ނުވެ އެވެ. ވިދާޅުވީ، ދައުލަތުން ރިޕޯޓު އިތުރަށް ދިރާސާކުރަމުންދާ ކަމަށެވެ.\nނާޒިމްގެ ގެއިން ފެނުނު ހަތިޔާރުން އަދީބުގެ ޑީއެންއޭ ފެނިފައިވާއިރު، އެޕާޓްމެންޓުން ހަތިޔާރު ފެނުމާ ގުޅިގެން ބަޑި ގުދަނުގެ ހާއްސަ އޮޑިޓެއް ވަނީ ކޮށްފައިވެ އެވެ. އެ އޮޑިޓާ ގުޅޭ ގޮތުން ސިއްރު ހެކިވެރިޔަކު ޝަރީއަތުގައި ވަނީ ހެކިބަސް ދީފަ އެވެ. އެ ހެކިވެރިޔާ ބުނެފައިވާ ގޮތުގައި އެ އޮޑިޓުން ބަޑި ގުދަނުން ހަތިޔާރު މަދުވިކަމުގެ މައުލޫމާތު ވަނީ ލބިފަ އެވެ. ހަތިޔާރު މަދުވި މައްސަލަ ތަހުގީގު ކުރުމަށް ހެކިވެރިޔާ މަސައްކަތްކުރުމުން އަދީބުގެ ފަރާތުން އޭނާއަށް ދެފަހަރެއްގެ މަތިން އިންޒާރު ލިބުނު ކަމަށް ވެސް އޭނާ ބުނެފައިވެ އެވެ.\nމީގެއިތުރުން ބ. ހިބަޅިދޫއިން ފެނުނު ހަތިޔާރުގެ ސީރިއަލް ނަންބަރުތައް ފުހެލުމަށް ގެންގުޅެފައިވާ މެތަޑާއި އެ ދަވާދު ނާޒިމްގެ ގެއިން ފެނުނު ފިސްތޯލައިގެ ސީރިއަލް ނަންބަރު ފުހެލުމަށް ބޭނުންކޮށްފައިވާ ކަމަށް ވެސް ނާޒިމް ވަނީ ކޯޓުގައި ފާހަގަކޮށްފަ އެވެ. ހިބަޅިދޫއިން ހަތިޔާރު ފެނުނު މައްސަލާގައި އަދީބުގެ މައްޗަށް ދައުވާކުރުމަށް ވަނީ ފޮނުވާފަ އެވެ.\nހޯމް މިނިސްޓަރުކަމުން ދާދި ފަހުން އިސްތިއުފާދެއްވި އުމަރު ވިދާޅުވެފައި ވަނީ، އަދީބު ޓޫރިޒަމް މިނިސްޓަރަކަށް ހުންނެވި ދުވަސްވަރު ފޯނުން ގުޅައި ނާޒިމް އަށާއި އުމަރަށް ހޭ އަރުވާލާނެ ކަމަށް ބުނެ އިންޒާރު ދެއްވި ކަމަށެވެ.\nމުހައްމަދު ނާޒިމް ކުރީގެ ނައިބު ރައީސް އަހުމަދު އަދީބު ޕްރޮސެކިއުޓާ ޖެނެރަލްގެ އޮފީސް\nކާނަލް ނާޒިމްގެ މައްސަލަ ރިވިއު ކުރުމާމެދު ގޮތް ނިންމަނީ\n"އިންސާފު ގާއިމުވެއްޖެނަމަ މަތިފަޑި އެއްކޮށް ފުނޑޭނެ"\nނިހާނަށް ދައުވާކޮށް ކޯޓަށް ފޮނުވައިފި


އިފުރު އެއަރޕޯޓާއި ރިސޯޓް 65 މިލިއަން ޑޮލަރަށް ވިއްކާލަނީ އިފުރު އެއަރޕޯޓާއި ރިސޯޓް 65 މިލިއަން ޑޮލަރަށް ވިއްކާލަނީ\nއިފުރު އެއާޕޯޓާއެކު އެރަށުގައި ތަރައްޤީކޮށްފައިވާ އިފުރު ރިސޯޓު 65 މިލިއަން ޑޮލަރަށް ވިއްކާލަން އިއުލާނު ކޮށްފިއެވެ.\nއިފުރު އެއަރޕޯޓާއި އިފުރު ރިސޯޓް ތަރައްޤީކޮށްފައިވަނީ ދަ ސްމޯލް މޯލްޑިވްސް އައިލެންޑް ކޮމްޕެނީއިންނެވެ. މިއަހަރުގެ މެއި މަހުގެ ތެރޭގައިވެސް މިތަން ވިއްކާލަން ވަނީ އިއުލާންކޮށްފައެވެ. ނަމަވެސް އެއިރު އަގު ހާމަކޮށްފައެއް ނުވެއެވެ.\nސީއީއޯ މެގަޒިންގައިވާގޮތުން އިފުރު އެއަރޕޯޓާއި، ރިސޯޓްގެ އިތުރުން ބ.ފުނަދޫ 50 އަހަރުގެ މުއްދަތަކަށް ވިއްކާލުމަށް ވަނީ ހަމަޖެހިފައެވެ. އިފުރު ރިސޯޓްގެ ބޮޑުމިނަކީ 56.52 ހެކްޓަރެވެ. މި މެގަޒިންގައި ބުނެފައިވަނީ އިފުރު ރިސޯޓަކީ ގުދުރަތީގޮތުން ރީތިކަން ލިބިފައިވާ ރިސޯޓެއްކަމަށެވެ.\nއިފުރު ރިސޯޓުގައި 150 ވިލާ ހުރެއެވެ. އޭގެތެރޭގައި6ޓްވިން ވިލާއާއި، 100 ޑްޕްލެކްސް ވިލާއާއި، 35 ބީޗް ބިލާގެ އިތުރުން ޕޫލްއާއިއެކު9ބީޗްވިލާ މި ރިސޯޓްގައި ހުރެއެވެ. މިއީ 300 އެނދުގެ ރިސޯޓެކެވެ. އަދި މި ރިސޯޓުގައި6ރެސްޓޯރެންޓެއް ހުރެ އެވެ.\nއިފުރު އެއަރޕޯޓަކީ 2015 ވަނަ އަހަރުން ފެށިގެން އޮޕަރޭޓްކުރަމުންއަންނަ އެއަރޕޯޓެކެވެ. މި އެއަރޕޯޓްގައި 1200 މީޓަރުގެ ރަންވޭއެއް އޮވެއެވެ. އިފުރު އެއަރޕޯޓް އަދި ރިސޯޓާއިއެކު ވިއްކާލާ ބ.ފުނަދޫއަކީ 12 ހެކްޓަރުގެ ރަށެކެވެ.


Ras Online - އެންޑީއެމްއޭގެ ކޮވިޑް އޮޑިޓް؛ ކޮރަޕްޝަނަށް މަގުފަހިވާ ބޮޑެތި ވައްކަންތަކެއް ފަޅާއަރުވާލައިފި\nއެންޑީއެމްއޭގެ ކޮވިޑް އޮޑިޓް؛ ކޮރަޕްޝަނަށް މަގުފަހިވާ ބޮޑެތި ވައްކަންތަކެއް ފަޅާއަރުވާލައިފި\nޒަހީނުއްދީން ސަޢީދު 15 ސެޕްޓެމްބަރު 2020\nހުޅުމާލޭގައި ގާއިމު ކުރި ކޮވިޑް ފެސިލިޓީ؛ މިތަނުގެ ގިނަ މަސައްކަތްތައް ކުރީ އެމްއެންޑީއެފްގެ ބޭކަލުން\nކޯވިޑް-19ގައި މާލޭގައި ޙާލުގައި ޖެހުނު ފަރާތްތަކުގެ ކެއިން ބުއިމުގެ ކަންކަން ހަމަޖެއްސުމަށްޓަކައި އެތަންތަނަށް ކާބޯތަކެތި ފޯރުކޮށްދީފައި ވަނީ ސަރުކާރުން ކަނޑައަޅާފައިވާ ކޮންޓްރޯލްޑް އަގުތަކަށް ވުރެ ބޮޑު އަގުގައި ކަމަށާއި، އެފައިސާ ދައުލަތަށް އަނބުރާ ހޯދައި ފިޔަވަޅު އެޅުމަށް އޮޑިޓަރ ޖެނެރަލް ހަސަން ޒިޔަތު މިއަދު އަންގަވައިފިއެވެ.\nއޮޑިޓާ ޖެނެރަލްެގ އޮފީހުން އެކުލަވާލި ނޭޝަނަލް ޑިޒާސްޓާ މެނޭޖުމަންޓުގެ ކޮވިޑް-19 ކޮމްޕްލަޔަންސް އޮޑިޓު ރިޕޯޓުގައި ބުނެފައިވަނީ، ކަރަންޓީން ފެސިލިޓީގެ ގޮތުގައި ބޭނުން ކުރެވުނު ބައެއް ރިސޯޓުތަކުގައި ތިބި ފަރާތްތަކަށާއި މާލޭގައި ޙާލުގައި ޖެހުނު ފަރާތްތަކުގެ ކެއިން ބުއިމުގެ ކަންކަން ހަމަޖެއްސުމަށްޓަކައި އެތަންތަނަށް ކާބޯތަކެތި ފޯރުކޮށްދީފައި ވަނީ ސަރުކާރުން ކަނޑައަޅާފައިވާ ކޮންޓްރޯލްޑް އަގުތަކަށް ވުރެ ބޮޑު އަގުގައި ކަމަށާއި، އާންމުކޮށް ތަކެތި ގަންނަން ލިބެން ހުންނަ އަގަށް ވުރެ އެތައް ގުނައެއް ބޮޑު އަގުގައި ކަން ފާހަގަކުރެވޭ ކަމަށެވެ.\nއޮޑިޓުގައި ބުނެފައި ވަނީ މީގެތެރެއިން ބައެއް ތަކެތި އެންޑީއެމްއޭ އިން ގަނެފައިވާއިރު ސަރުކާރުން ކަނޑައަޅާފައިވާ އަގަށްވުރެ ބޮޑު އަގެއްގައި ގަނެފައިވާ ކަމަށެވެ. އެގޮތުން ހަނޑޫ ވެސް ފަސް ރުފިޔާއިން ފެށިގެން 8 ރުފިޔާއާ ހަމައަށް ގަނެފައިވާ ކަމަށް އޮޑިޓް ރިޕޯޓްގައިވެއެވެ. އެގޮތުން ހަކުރު ކިލޯއެއް 5.30 ލާރިން ފެށިގެން 16 ރުފިޔާއާ ދެމެދުގެ އަގުތަކެއްގައި ގަނެފައިވާއިރު ހަމަ އެގޮތަށް ފުށްވެސް 8 ރުފިޔާ އަދި އެއަށްވުރެ އަގުބޮޑުކޮަށް ގަނެފައިހުރި ކަން އޮޑިޓް ރިޕޯޓްގައި ފާހަގަކޮށްފައިވެއެވެ.\nއާންމުކޮށް ބޭނުންކުރާ ކާބޯތަކެތި ނޭޝަނަލް ޑިޒާސްޓަރު މެނޭޖްމަންޓް އޮތޯރިޓީން ގަނެފައިވާއިރު، އޭގެތެރެއިން ބައެއް ތަކެތި ގަނެފައި ވަނީ އެތަކެތި އާންމުކޮށް ބާޒާރުގައި ލިބެން ހުންނަ އަގުތަކަށްވުރެ އެތައް ގުނައެއް ބޮޑުކޮށް ކަމަށް އޮޑިޓް ރިޕޯޓުގައި ބުނެފައިވެއެވެ. އެގޮތުން ވަޅޯމަސް ކިލޯއެއް ބާޒާރުގައި 140 ރުފިޔާގައި ހުރިއިރު އެންޑީއެމްއޭ އިން ވަޅޯމަސް ކިލޯއެއް 200 ރުފިޔާއަށް ގަނެފައިވާ ކަމަށް އޮޑިޓް ރިޕޯޓްގައިވެއެވެ. 720 ރުފިޔާ އަށް މަސްދަޅު ކޭހެއް ލިބެން ހުންނައިރު 1،040 ރުފިޔާ އަށް މަސްދަޅު ކޭހެއް ގަނެފައިވާ ކަމަށް އޮޑިޓް ރިޕޯޓުން ވަނީ ހާމަވެފައެވެ.\n2.5 ކިލޯގެ މިލްކު ޕައުޑަރު ބާޒާރުގައި 1،560 އަށް ހުރިއިރު އެންޑީއެމްއޭ އިން މިލްކު ޕައުޑަރު 2،371 ރުފިޔާ އަށް ގަނެފައިވާ ކަން އޮޑިޓް ރިޕޯޓުން ދައްކައެވެ.\nއޮޑިޓަރ ޖެނެރަލް ހަސަން ޒިޔަތު ވަނީ ކޮންޓްރޯލް އަގަށްވުރެ ބޮޑުކޮށް ތަކެތި ގަތް ފަރާތްތަކާއި މެދު ފިޔަވަޅު އަޅައި އެ ފައިސާ އަނބުރާ ހޯދުމަށް އަންގަވާފައެވެ. މީގެ އިތުރުން ވެސް ގިނަ މައްސަލަތަކެއް އޮޑިޓް ރިޕޯޓްގައި ވަނީ ފާހަގަކޮށްފައެވެ. އެގޮތުންމާލެ ސަރަހައްދުން އެކޮމޮޑޭޝަނަށް ހަމަޖެއްސި ގެސްޓްހައުސްތަކާއި އެކުު އެއްބަސްވުމެއް ހަދާފައި ނެތް ކަމަށް އޮޑިޓް ރިޕޯޓްގައިވެއެވެ. އެއްބަސްވުމެއްނެތި 34 ގެސްޓް ހައުސްއެއްގައި މީހުން ބޭތިއްބުމަށް 16،737،338 ރުފިޔާ ހަރަދުކޮށްފައިވެއެވެ. އަދި ގެސްޓްހައުސްތަކުގައި ތިބި މީހުންގެ މައުލޫމާތުު ކަށަވަރު ނުކޮށް ބިލުތަކަށް ފައިސާ ދައްކާފައިވާއިރު އެއްބަސްވެފައިވާ ރޭޓަށް ވުރެ އިތުރަށް އެކަމަޑޭޝަންގެ ގޮތުގައި ރިސޯޓަކަށް ފައިސާ ދައްކާފައިވާ މައްސަލައެއްވެސް އޮޑިޓްގައި ފާހަގަކޮށްފައިވެއެވެ.\nފެސިލިޓީތަކަށް ނަގާ ރިސޯޓްތަކަށް ކޮންމެ ކޮޓަރިއަކަށް ސަރުކާރުން ދުވާލަކު ހަރަދުކުރަނީ 750 ރުފިޔާ ނަމަވެސް އެއް ރިސޯޓަަކަށް ދުވާލަކަށް 840 ރުފިޔާގެ މަގުން ބިލްކޮށްފައިވާއިރު އެ ރިސޯޓަށް 206،280 ރުފިޔާ އިތުރަށް ދީފައިވާ ކަމަށް ވަނީ ބުނެފައެވެ. މީގެ އިތުރުން ފެސިލިޓީ ތަކަށްު ކެއުންު ފޯރުކޮށް ދިނުމަށްުު ކުރި ޚަރަދުތަކުގައިވެސް ގޯސްތަކެއް ހަދާފައިވާ ކަމަށް އޮޑިޓް ރިޕޯޓްގައި ބުނެފައިވެއެވެ. އެކި ފެސިލިޓީތަކަށް ކެއުން ފޯރުކޮށްދިނުމަށް 17،125،268 ރުފިޔާ ހަރަދުކޮށްފައިވާ ކަމަށް އޮޑިޓްގައި ބުނެފައިވެއެވެ.\nހިލޭ އެހީގެ ގޮތުގައި ލިބިފައިވާ ތަކެތީގެ ސްޓޮކް ރެކޯޑުތައް އެކަށީގެންވާ ގޮތެއްގައި ބަލަހައްޓާފައި ނުވާ މައްސަލަތަކެއްވެސް އޮޑިޓަރު ޖެނެރަލްގެ ރިޕޯޓްގައި ފާހަގަ ކޮށްފައި ވެއެވެ. އަދި އޯޑަރުު ކުރި ތަކެތި ލިބުނުކަން ކަށަވަރު ނުކޮށް ތަކެތި ލިބުނު ކަމަށް ސިސްޓަމުގައި ރެކޯޑްކޮށްފައިވާ ކަމަށްވެސް އޮޑިޓް ރިޕޯޓްގައިވެއެވެ. އެގޮތުން ހުޅުމާލެ މެޑިކަލް ފެސިލިޓީއަށް ބޭނުންވާ ސާމާނު ހޯދުމަށް ސަރުކާރުގެ ވިޔަފާރި ކުންފުނި އެސްޓީއޯއަށް އޯޑަރުކޮށްފައިވާ 22،437،177 ރުފިޔާގެ ތަކެތި ނުލިބެނީސް އެ ތަކެތި ޕަބްލިކް އެކައުންޓިން ސިސްޓަމުގައި ރިކޯޑްކޮށްފައިވާ މައްސަލަ ވެސް އޮޑިޓް ރިޕޯޓުގައި ފެންމަތިކޮށްފައިވެއެވެ. އެގޮތަށް އަމަލުކޮށްފައިވަނީ މިތަކެއްޗަށް އެޑްވާންސްކޮށް ފައިސާ ހޯދުމަށް އެސްޓީއޯއިން ފޮނުވާފައިވާ ސިޓީއަކީ އިންވޮއިސް ކަމަށް ބަލައި ސިސްޓަމްގައި އެގޮތަށް ރިކޯޑުކޮށް ކަމަށްވެސް ފާހަގަކޮށްފައިވެއެވެ.\nގަވާއިދާ އެއްގޮތަށް ހަރުމުދަލާއި ހަރުމުދަލުގެ ރެކޯޑުތައް ބަލަހައްޓާފައި ނުވާ މައްސަލަވެސް އެންޑީއެމްއޭގެ އޮޑިޓްގައި ހިމަނާފައިވެއެވެ. ކޮވިޑްގެ ބަލިމަޑުކަމުގައި ޑިޒާސްޓާ މެނޭޖްމަންޓް އޮތޯރިޓީން ހަރަދުކުރުމަށް 957،419،164 ރުފިޔާ ވަނީ ލިބިފައެވެ. އެއީ ދައުލަތުގެ ބަޖެޓުންު ލިބުނުު 873،362،767 ރުފިޔާ އާއި ދައުލަތުގެ ބަޖެޓުން ޓްރަސްޓް ފަންޑަށް ލިބުނުު 84،056،396 ރުފިޔާއެވެ. އޮޑިޓް ކުރުމާ ހަމަައަށް އެ އޮތޯރިޓީން ހަރަދުކޮށްފައިވަނީ 234،880،071 ރުފިޔާ ކަމަށް އޮޑިޓް ރިޕޯޓްގައި ވަނީ ބުނެފައެވެ.\nމިއީ ދިވެހި ރާއްޖެ ތަ ނުވަތަ ވަގުންގެ ރާއްޖެތަ?


Kokilabege role inn Rupal Patel alun fennaane | Mihaaru\n"ސާތު ނިބާސާ ސާތިޔާ 2" ގެ ކޮކީލާބެންގެ ރޯލުން ވެސް ރޫޕަލް ޕަޓޭލް ފެންނާނެ\n17 ސެޕްޓެމްބަރ 2020 - 08:01 1 comment\nމިދިޔަ މަހުގެ ފަހުކޮޅު ރޫޕަލް ވަނީ ދެވަނަ ސީޒަނުން އޭނާ އަށް އޭރު ފުރުސަތެއް ނުލިބޭ ކަމަށް ބުނެފަ އެވެ. ނަމަވެސް މި ހަފުތާގައި މުމްބާއީ މިރާ އަށް ދިން އިންޓަވިއުއެއްގައި 48 އަހަރުގެ ބަތަލާ ބުނީ "ސާތު ނިބާނާ ސާތިޔާ 2" އިން ފުރުސަތު ލިބިފައިވާ ކަމަށެވެ. އަދި އެކަމާ ވަރަށް އުފަލުން ހުރި ކަމަށް ބުންޏެވެ.\n"އެ އޮފާ ހުށަހެޅި ދުވަހު އަހަންނަކަށް ނުވެސް ނިދޭ. ވަރަށް އުފާވި ނަމަވެސް ކަންބޮޑުވީ އެއް ފަހަރާ ދެ ސިލްސިލާއެއްގައި މަސައްކަތްކުރަން ޖެހޭތީ،" ސްޓާ ޕްލަސް އިން މިހާރު ގެނެސްދޭ "ޔޭ ރިޝްތޭ ޕިޔާރު ކޭ" ގައި ވެސް ވަރަށް ނުފޫޒު ގަދަ މައެއް (މީނާކްޝީ ރާޖްވަންޝް) ގެ ރޯލް ކުޅޭ ރޫޕަލް ބުންޏެވެ. "އަހަރެން މިހާތަނަށް ކުރިއަކުން އެއްވެސް ދޭއްޗެއްގައި އެއްފަހަރާ މަސައްކަތެއް ނުކުރަން. އެހެންވެ އެކަމާ އަސްލު ކަންބޮޑުވީ."\nނަމަވެސް "ޔޭ ރިޝްތާ ހޭ ޕިޔާރު ކޭ" ގެ ޕްރޮޑިއުސަރު ރަޖަން ޝާހީ އާއި "ސާތު ނިބާނާ ސާތިޔާ 2" ގެ ޕްރޮޑިއުސަރު ރަޝްމީ ޝަރުމާ އެ ކަންބޮޑުވުން ހައްލުކޮށްދޭން އެއްބަސްވެފައިވާ ކަމަށް ބުންޏެވެ.\n"އެ މީހުން ވަނީ އަހަރެން އެކަމާ ކަންބޮޑުނުވާން އެދިފައި. އެހެންވެ ދެ ސިލްސިލާގެ މަސައްކަތް އެކުއެކީގައި ކުރިއަށް ގެންދަން ފަަސޭހަ ގޮތަކަށް އެ މީހުން އަހަރެންގެ ޝޫޓިން ޝެޑިއުލް ހަމަޖައްސައިދޭނެ." ރޫޕަލް ބުންޏެވެ.\nއޭނާ ބުނީ ކޮކީލާބެންގެ ރޯލަށް އެނބުރި އައުމަކީ ވަރަށް ވެސް ހާއްސަ ކަމެެއް ކަމަށެވެ. ސަބަބަކީ އޭނާގެ ކެރިއަރު އާ މިސްރާބަކަށް ގެންދިޔައީ ވެސް އެ ރޯލުން ކަމަށްވުމެވެ. އެހެންވެ "ސާތު ނިބާނާ ސާތިޔާ 2" ގައި ވެސް ކޮކީލާބެންގެ ރޯލުން އޭނާ ފެނިގެން ދިއުމަކީ އެ ސިލްސިލާ އަށް އިންތިޒާކުރާ މީހުން އުންމީދު ވެސް ކުރާނެ ކަމެއް ކަމަށް ބުންޏެވެ.\n"ކޮކީލާބެންއާ ނުލައި ސާތު ނިބާނާ ފުރިހަމައެއް ވެސް ނުވާނެ. އަހަރެން ވަރަށް އުފާކުރަން އެ ރޯލުން ބެލުންތެރިން އަހަންނަށް ދިން ލޯތްބާއި ސަޕޯޓަށްޓަކައި. އަދި އާ ސީޒަން ވެސް ކުރީގެ ސީޒަނަށް ވުރެ ކާމިޔާބު އެއްޗަކަށްވާނެ ކަމުގެ އުންމީދު ބޮޑު،" ރޫޕަލް ބުންޏެވެ.\n"ސާތު ނިބާނާ ސާތިޔާ 2" ގެ ޕްރޮމޯއެއް ވެސް ދާދި ފަހުން ވަނީ ދައްކާލައިފަ އެވެ. އަދި މިހާރު ދެވަނަ ޕްރޮމޯއެއް ދައްކައިލަން ތައްޔާރުވަމުން އަންނަ އިރު ގޯޕީ ބަހޫގެ ރޯލުން ފެނިގެން ދާނީ ކުރިން ވެސް އެ ކެރެކްޓާ ކުޅުނު ޑެވޮލީނާ ބަޓަޗަރަޖީ އެވެ. ނަމަވެސް ލީޑް ބަތަލު އެހެމްގެ ކެރެކްޓާ ކުޅޭނެ މީހަކު އަދި ކަށަވަރެއް ނުވެ އެވެ.\nބައެއް ރިޕޯޓްތައް ބުނާގޮތުން އެ ރޯލް ސިދާތު ޝުކްލާ އަށް ހުށަހަޅާފައިވެ އެވެ. އެކަމަކު ބައެއް ނޫސްތަކުން ބުނެފައިވާ ގޮތުގައި އެހެމްގެ ރޯލުން މި ފަހަރު ވެސް ކުރިން އެ ކެރެކްޓާ ކުޅުނު މުހައްމަދު ނާޒިމް ފެނިގެން ދިއުމުގެ ފުރުސަތު ބޮޑެވެ.\n"ސާތު ނިބާނާ ސާތިޔާ" އަކީ ސްޓާ ޕްލަސްއިން މެއި 3، 2010 އިން ޖުލައި 27، 2017 ގެނެސްދިން ސިލްސިލާއެކެވެ. އެ މުއްދަތުގެ ތެރޭގައި 2،184 އެޕިސޯޑް ގެނެސްދިނެވެ.\nއާ ސީޒަން ދައްކަން ފަށާނެ ކަމަށް ބެލެވެނީ އަންނަ މަހުގެ ކުރީކޮޅު އެވެ.


BREAKING NEWS: Nasheed Ah Hamalaa Dhin Massalaigai Ithuru2Meehunnah Dhauvaa Ufulaifi - Vaguthu\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އަވަހާރަކޮށްލަން މިދިޔަ މެއި މަހުގެ ހަވަނަ ދުވަހުގެ ރޭ ހަމަލާ ދިން މައްސަލައިގައި އިތުރު ދެ މީހަކަށް ދައުވާ އުފުލައިފިއެވެ.\nޕްރޮސެކިއުޓަރ ޖެނެރަލްގެ އޮފީހުން ވިދާޅުވި ގޮތުގައި، ދައުވާ އުފުލީ ހއ. މޮޅަދޫ، ބަހާރުގެ، ޢަބްދުﷲ ޢަލީމަނިކާއި، ހއ. ހޯރަފުށި، އަލަނާސިގެ، މުޙައްމަދު ތަސްލީމްގެ މައްޗަށެވެ. އެ ދައުވާތައް އިއްޔެގެ ވަގުތެއްގައި ކްރިމިނަލް ކޯޓަށް ހުށަހަޅާފައިވެއެވެ.\nއެ މީހުންގެ މައްޗަށް އުފުލާފައި ވަނީ ޓެރަރިޒަމް މަނާކުރުމުގެ ޤާނޫނުގެ 16 ވަނަ މާއްދާގެ (ހ) ގެ (1) ވަނަ ނަންބަރާ ޙަވާލާދީ، އެ މާއްދާގެ (ށ) ގެ ދަށުން، ޓެރަރިސްޓް ޖަމާޢަތަކަށް ތާއީދުކުރުމުގެ ކުށުގެ ދަޢުވާއެވެ.\nމީގެ ތެރެއިން ތަސްލީމަކީ މި ހަމަލާ ރޭވުމުގައި އެއް އިސް އެކަކު ކަމަށް ފުލުހުން ކުރިން ވިދާޅުވެފައިވެއެވެ.\nމި މައްސަލާގައި މިހާތަނަށް ނުވަ މީހެއްގެ މައްޗަށް މި ވަނީ ދައުވާ އުފުލާފައެވެ.\nއެއީ މިއަދު ދައުވާ އުފުލި ދެ މީހުންގެ އިތުރުން ވ. ތިނަދޫ ހިޔާ އަދުހަމް އަހުމަދު ރަޝީދާއި، ނ. މަނަދޫ ނޫރީގެ އަލީ ހައިޝަމްއާއި، މއ. ފޭރުގޭ މުޖާޒް އަހްމަދާއި، ގއ. ކޮނޑޭ ފޮޅޭމާ ތަހުމީން އަހުމަދުގެ އިތުރުން، ގއ. ވިލިނގިލި ހުދުރުވާގެ ފަހުމީ އަލީއާއި، އއ. މާޅޮސް އަސަރީގެ މުހައްމަދު ނާޒިމްއާއި، މ. ކުދެހިގެ އިޝްހާގުގެ މައްޗަށެވެ.\nއޮކްޓޯބަރ 20, 2021 18:51\nސިޔާސީ ޕާޓީއެއްގެ ރައީސަކަށް ޓެރަރިޒަމްގެ ކުށް ސާބިތުވެ ކޯޓުން ހުކުމް ކޮށްފައި ހުރި މީހަކު އިންތިޚާބުކޮށްފައި ހުރުމުން އެ ސިޔާސީޕާޓީ ޓެރަރިސްޓު ޖަމާޢަތަކަށް ވާނެތަ؟


Miadhun Feshigen Mask Elhun Majubooru Vaane, Noonee Joorimanaa Kuraane! | Hathaavees\nމިއަދުން ފެށިގެން މާސްކު އެޅުން މަޖުބޫރުވާނެ، ނޫނީ ޖޫރިމަނާ ކުރާނެ!\nމީހަކު މާސްކު އަޅައިގެން: ފޮޓޯ / މިހާރު\nމިއަދުން ފެށިގެން މާލެ ސަރަހައްދުގެ މަގުތަކަށް މާސްކު ނާޅާ ނިކުންނަ ނަމަ އެ ފަރާތަކާއި މެދު ފިޔަވަޅު އަޅަން ފަށާނެއެވެ.\nހެލްތު އިމަރޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގް ވިދާޅުވީ މަގުމަތީގައި މާސްކު ނާޅާ އުޅޭ ނަމަ ޖޫރިމަނާ ކުރާނެ ކަމަށެވެ. އެގޮތުން މިއަދުން ފެށިގެން ފެށިގެން މާސްކް ނާޅައި އާއްމު ތަންތަނުގައި އުޅޭ މީހުން 1000 ރުފިޔާ އިން ޖޫރިމަނާ ކުރާނެ ކަމަށް ނަޒްލާ ވިދާޅުވިއެވެ.\nނަމަވެސް އުމުރުން ދެ އަހަރުން ދަށުގެ ކުޑަކުދިންނާއި ކަސްރަތު ކުރާ ވަގުތުގައި ކަސްރަތު ކުރާ މީހުން އަދި އެހެން މީހެއްގެ އެހީއާ ނުލާ މާސްކް އަޅައި، ނުނެގޭ މީހުން މި އެންގުމުން އިސްތިސްނާ ވާނެ ކަމަށް އެޗްޕީއޭ އިން ބުންޏެވެ. މާސްކް އެޅުން މަޖުބޫރު ކުރީ، އާންމު ސިއްހަތުގެ ގާނޫނުގެ ދަށުން ރައްކާތެރި ކަމުގެ ގޮތުން އަޅަން ޖެހޭ ފިޔަވަޅުތައް އެޅުމަށް މަގުފަހިކުރުމުގެ ގޮތުން އެ ގާނޫނުގެ 33 ވަނަ މާއްދާގެ ދަށުންނެވެ.\nފުލުުހުން ބުނީ މިއަދުން ފެށިގެން އެޗްޕީއޭގެ އެންގުން ތަންފީޒު ކުރުމަށް އަޅަން ޖެހޭ ފިޔަވަޅުތައް އަޅަމުން ދާނެ ކަމަށެވެ.\nމާސްކު އެޅުން މަޖުބޫރުކޮށްފައި ވަނީ މިދިޔަ ބުރާސްފަތި ދުވަހު ރައީސް އިބްރާހީމް މުހައްމަދު ސޯލިހު ނޭޝަނަލް ޓާސްކް ފޯސްއާ ބައްދަލުކުރައްވާފައެވެ. އެ ބައްދަލުކުރެއްވުމުގައި ނިންމީ އާއްމު ތަންތަނުގައި އުޅޭއިރު މާސްކު އެޅުން މަޖުބޫރު ކުރުވުމަށެވެ. އަދި އެގޮތަށް ނިންމީ ފާއިތުވި ދެ ހަފްތާގެ ތެރޭގައި ރާއްޖެއިން ކޮވިޑް ޖެހޭ މީހުންގެ އަދަދު އިތުރުވަމުން އަންނާތީއެވެ.\nPrevious ޒުވާން ޕައިލެޓެއް ކުއްލި ގޮތަކަށް މަރުވެއްޖެ\nNext ރާއްޖޭގެ ބޮޑު ސަރަހައްދަކަށް މޫސުން ގޯސްވެ ވައިޓް އެލާޓު ނެރެފި


ހެނދުނުގެ ނާސްތާ ތައްޔާރުކޮށްދޭނެ ފަރާތެއް ހޯދުމަށް\nއިޢުލާން ނަންބަރ: IUL)GS-37-B/GS-37/2018/38)\nމި ސްކޫލްގެ ދަރިވަރުންނަށް ހެނދުނުގެ ނާސްތާ ތައްޔާރުކޮށްދިނުމުގެ މަސައްކަތަށް ބީލަން ހުށަހެޅުމުގެ ފުރުޞަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ. މިމަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\nމިބީލަންތަކުގައި ބައިވެރިވާން އެދޭ ފަރާތްތަކުން، 2018 ޑިސެންބަރު 23 އިން 2018 ޑިސެންބަރު 25 އަށް ބަންދުނޫން ކޮންމެ ދުވަހަކު 9:00 އިން 14:00 އަށް މިސްކޫލަށް ވަޑައިގެން ނުވަތަ އީމެއިލް މެދުވެރިކޮށް ނަންނޯޓް ކުރެއްވުން އެދެމެވެ.\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2018 ޑިސެންބަރު 25 ވާ އަންގާރަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2018 ޑިސެންބަރު 26 ވާ ބުދަ ދުވަހުގެ 11:00 ގައިމިމަރުކަޒުގައެވެ.\nބިޑް ހުޅުވުން އޮންނާނީ 2018 ޑިސެންބަރު 31 ވާ ހޯމަ ދުވަހުގެ 11:00 ގައި މިމަރުކަޒުގެ އިދާރާގައެވެ.\nއިތުރު މަޢުލޫމާތު ހޯއްދެވުމަށް މިމަރުކަޒުގެ ނަންބަރު 7952909 ފޯނަށް ގުޅުއްވުން އެދެމެވެ. ނުވަތަ [email protected] އަށް އީމެއިލް ކުރެއްވުން އެދެމެވެ.


ހުޅުމާލޭގައި އެކްސިޑެންޓްތައް ހިނގައި 8 މީހަކަށް އަނިޔާ ވެއްޖެ\nޟަމްރަތު އަޙްމަދު 11 ސެޕްޓެމްބަރ 2018\nހުޅުމާލޭގައި މިރޭ ހިނގި އެކްސިޑެންޓްތަކެއްގައި 8 މީހަކަށް އަނިޔާވެއްޖެއެވެ.\nހުޅުމާލޭ ހޮސްޕިޓަލް ހިންގާ އާސަންދަ ކުންފުނިން ވިދާޅުވީ އެކްސިޑެންޓަށްފަހު ފުރަތަމަ އެ ހޮސްޕިޓަލަށް ގެނެސްފައިސަވަނީ 22 އަހަރު ގެ ދެ ޒުވާނަކާއި، 19 އަހަރުގެ ޒުވާނަކާއި އަދި އުމުރު ކަށަވަރު ނުވާ ޒުވާނެއް ކަމަށެވެ.\nބާވީސް އަހަރުގެ ދެ ޒުވާނުންނަށް އަނިޔާވެފައިވަނީ ސައިކަލް ކަހައިލައިގެން ވެއްޓިގެންނެވެ. އެ ދެމީހުންގެ ވެސް ބޮލަށާއި އެކިތަންތަނަށް އަނިޔާވެފައިވާ ކަމަށް އާސަންދަ ކުންފުނިން ވިދާޅުވިއެވެ. އެ ދެމީހުންނަށް މިހާރުވެސް ދަނީ ފަރުވާދެމުންނެވެ. 19 އަހަރުގެ ޒުވާނާއަށް ވެސް އެކިވަރުގެ ކުދިކުދި އަނިޔާވިއެވެ. އެހެންނަމަވެސް އޭނާއަށް ފަރުވާ ދިނުމަށްފަހު ވަނީ ދޫކޮށްލައިފައެވެ. އުމުރު ކަށަވަރު ނުވާ ޒުވާނާއަށް ވެސް އަނިޔާވީ ސައިކަލް ކަހައިލައިގެންނެވެ. އޭނާއަށް ވެސް ލިބިފައިވާ ކުދިކުދި އަނިޔާތަކަށް ފަރުވާ ދިނުމަށްފަހު މިހާރުވަނީ ދޫކޮށްލައިފައެވެ.\nމިރޭ 11:30 އެހައިކަންހާއިރު ހިނގި އެކްސިޑެންޓެއްގައި އިތުރު4މީހަކުވެސް ހުޅުމާލެ ހޮސްޕިޓަލަށް ގެނައި ކަމަށް އާސަންދަ ކުންފުނިން ވިދާޅުވިއެވެ. އޭގެ ތެރޭގައި ހިމެނެނީ 26 އަހަރުގެ ދެ މީހުންނާއި، 24 އަހަރުގެ މީހަކާއި 25 އަހަރުގެ މީހެކެވެ. މި މީހުންނަށް ވެސްވަނީ އެކިވަރުގެ ކުދިކުދި އަނިޔާތައް ވެފައެވެ. މިއެންމެންނަކީ ވެސް ފިރިހެނުންނެވެ.\nމިރޭވަނީ ވޭނެއް ފުރުޅާލައިގެން ގޮސް ކާރެއްގައިޖެހި އެކްސިޑެންޓެއް ވެސް ހިނގައިފައެވެ.\nއަރުޝީފަށް ނެގީ 11/09/2018 01:25\nއެންމެފަހުން އަޕްޑޭޓްކުރީ 11/09/2018 01:25\nސުޕްރީމް ކޯޓުގެ އަޑުއެހުންތަކުގެ އޯޑިއޯ ރެކޯޑިން އާންމު ކުރަން ފަށައިފި\nޖިންސީ ގޯނާކުރި ދެ އަހަރުގެ ކުއްޖާގެ ބައްޕަ ފުލުހުން ދޫކޮށްލައިފި\nމުހައްމަދު އައިމަން 15 މިނެޓު ކުރިން\nސުޕްރީމް ކޯޓުގެ އަޑުއެހުންތަކުގެ އޯޑިއޯ ރެކޯޑިންތައް އާންމުކުރަން ފަށައިފި\nނަޖާހު މަސްއޫދު 23 މިނެޓު ކުރިން


Barca ehvaru, LaLiga Atletico ahves fahi vejje\nބާސާ އެއްވަރު، އެތުލެޓިކޯއަށްވެސް ލަލީގާ ފަހި ވެއްޖެ\nގެޓަފޭއާ ދެކޮޅަށް ކުޅުނު މެޗުން ބާސެލޯނާ އެއްވަރު ވުމުން، ސްޕެނިޝް ލަލީގާ ހޯދުމުގެ ފުރުސަތު އެތުލެޓިކޯ މެޑްރިޑަށްވެސް ފަހި ވެއްޖެ އެވެ. ރޭގެ މެޗު އެއްވަރުވީ ލަނޑެއް ނުޖެހި އެވެ.\nބާސާ ފަހަތަށް ޖައްސާލުމަށް ފަހު 2014 ވަނަ އަހަރު، ލަލީގާގެ ޗެމްޕިއަންކަން ހޯދި އެތުލެޓިކޯ މެޑްރިޑާ ބާސާ އާ ދެމެދު މިހާރު ހުރީ ހަތް ޕޮއިންޓްގެ ފަރަގެވެ. ހޮނިހިރު ދުވަހު އެތުލެޓިކޯއިން މަލަގާއާ ދެކޮޅަށް ކުޅުނު މެޗު ކާމިޔާބު ކުރީ 1-0 ން ނެވެ.\nރޭ ގެ މެޗުގައި ބާސާގެ ކޯޗް އެރުނަސްޓޭ ވަލްވެރުޑޭ ވަނީ އަނިޔާއިން ރަނގަޅު ވެގެން އައި ފޯވަޑް އުސްމާން ޑެމްބެލޭ އަށް މެޗުން ފުރުސަތު ދީފަ އެވެ. އަދި މިދިޔަ ފިނި މޫސުމުގެ ޓްރާންސްފާގައި ބާސާއާ ގުޅުނު ކޮލަމްބިއާގެ ޑިފެންޑަރު ޔެރީ މިނާ އަށް ވަނީ ފުރަތަމަ ފަހަރަށް ފުރަތަމަ 11 ފުރުސަތު ދީފަ އެވެ.\nމެޗަށް ފަހު ވާހަކަ ދައްކަމުން ވަލްވެރުޑޭ ބުނީ ލީގް ފަސޭހަ ނުވާނެ ކަމަށާއި ބާސާއިން އިތުރަށް މަސައްކަތް ކުރަން ޖެހޭ ކަމަށެވެ.\n"މި ލީގަކީ އެހާ ފަސޭހަ ލީގެއް ނޫން، އަހަރެމެން ޖެހޭނެ ވަރަށް ބުރަކޮށް މަސައްކަތް ކުރަން،،" ވަލްވެރުޑޭ ބުންޏެވެ. "އަހަރެމެން އުންމީދު ކުރީ ތިން ޕޮއިންޓް ލިބޭނެ ކަމަށް، މިއީ ވަރަށް ބުރަ މަހެއް، ހުރިހާ މެޗަކުން މޮޅެއްވެސް ނުވާނެ."\nގެޓަފޭގެ ކޯޗް ހޯސޭ ބޯޑަލަސް ބުނީ ލަނޑެއް ޖެހިޔަ ނުދީ ބާސާ ހިފަހައްޓާލުމަކީ އޭނާގެ ޓީމަށް ލިބުނު ވަރަށް ބޮޑު ކަމިޔާބެއް ކަމަށެވެ.\nސައުދީން ނިއުކާސަލް ގަތުމުގެ އެއްބަސްވުމާ ކައިރިއަށް\nޓޮޓެންހަމްއަށްޓަކައި މަޑެއް ނުކުރާނަން: ކޭން


Hoarafushi Airport: Ihavandhihpolhuge tharahggeeah muhinmu dhoreh - One Online\n22 އޮކްޓޫބަރ 2020، ހއ.ހޯރަފުށި، ހއ. ހޯރަފުށީ އެއާޕޯޓު -- ވަން ފޮޓޯ: މުހައްމަދު ހައްޔާން\nހއ. ހޯރަފުށީގައި ހަދަން ފަށައި، މިހާރު ނިމުމަކަށް އައިސްފައިވާ އެއާޕޯޓަކީ، ހޯރަފުށީގެ ރައްޔިތުންގެ އިތުރުން މުޅި ހއ. އަތޮޅުގެ ރައްޔިތުންނަށްވެސް ނުވަތަ އިހަވަންދިއްޕޮޅުގެ ރައްޔިތުންނަށްވެސް އެކަމުގެ ނަފާ ކުރާނެ އެއާޕޯޓެވެ. އެ އެއާޕޯޓުގެ ސަބަބުން، އެ އަތޮޅުގެ ރައްޔިތުންނަށް ހާއްސަކޮށް ހޯރަފުށްޓާވީ ބިތުގައި އޮންނަ ހަތް ވަރަކަށް ރަށުގެ ރައްޔިތުންނަށް ދަތުރުފަތުރުކުރުމުގައި ބޮޑު ލުޔެއް ލިބިގެންދާނެއެވެ. ހޯރަފުށި އެއާޕޯޓަކީ، ޒަމާނުއްސުރެ، އެ އަތޮޅުގެ ރައްޔިތުން ދެކެމުން އައި ހުވަފެނެއްގައި ހަގީގީ ކުލަ ޖެހުމެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު 2018 ވަނަ އަހަރުގެ ރިޔާސީ އިންތިހާބުގެ ކެމްޕޭނުގެ ދުވަސްވަރުގައި ހޯރަފުށްޓަށް ވަޑައިގެން އެރަށުގައި އެއާޕޯޓެއް ހައްދަވައިދެއްވާނެ ކަމަށް ވެވަޑައިގެންނެވި ވައުދުފުޅާ އެއްގޮތަށް، މިއަދު އެދަނީ އެ މަސައްކަތް ބާރަށް ކުރެވި، އެއާޕޯޓުގެ އެންމެ ފަހުގެ މަސައްކަތްތައް ކުރަމުންނެވެ. ސަރުކާރުގެ ތަރައްގީގެ މަޝްރޫއުތައް ހިންގުމުގެ މައި ހިއްސާދާރު، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ ލިމިޓެޑް (އެމްޓީސީސީ)އާ ހޯރަފުށީ އެއާޕޯޓުގެ މަސައްކަތް ހަވާލުކޮށްފައިވާއިރު، އެ މަޝްރޫއު ކުރިއަށް ގެންދަނީ ދެ ފިޔަވައްސަކަށް ބަހާލައިގެންނެވެ.\n16 އޮކްޓޯބަރު 2020، ހއ. ހޯރަފުށި، ހޯރަފުށީ އެއާޕޯޓުގެ މަސައްކަތް ކުރިއަށްދަނީ --- ފޮޓޯ/ އެމްޓީސީސީ\nފުރަތަމަ ފިޔަވައްސަކީ އެއާޕޯޓުގައި ރަންވޭ، ޓެކްސީވޭ އަދި ފްލައިޓް ޕާކިން އޭރިއާ (އޭޕްރަން) ތަރައްގީކުރުމުގެ މަސައްކަތެވެ. އެ މަސައްކަތް ޓްރާންސްޕޯޓް އެންޑް ސިވިލް އޭވިއޭޝަން މިނިސްޓްރީން، އެމްޓީސީސީއާ ހަވާލުކޮށްފައިވަނީ 25 މާޗު 2019 ގައެވެ. އެ މަސައްކަތް ހަވާލު ކުރީ 198 މިލިއަން ރުފިޔާއެވެ. ފުރަތަމަ ފިޔަވަހީގެ މަސައްކަތްތަކުގެ ތެރޭގައި ހޯރަފުށީ އެއާޕޯޓު ހެދުމަށް 35 ހެކްޓަރުގެ ބިން ހިއްކުމާއި 1120 މީޓަރުގެ ސަރަހައްދެއްގެ ގޮނޑުދޮށް ހިމާޔަތްކުރުމާއި 720 މީޓަރުގެ ސެކިއުރިޓީ އަދި ބީޗް ފެންސް ޖެހުމާއި 57251 އަކަ މީޓަރުގެ ސަރަހައްދެއްގައި ތާރު އެޅުމާއި 1200 މީޓަރު ދިގު އަދި 30 މީޓަރު ފުޅާ ރަންވޭއެއް އެޅުމުގެ މަސައްކަތް ހިމެނެއެވެ. ފުރަތަމަ ފިޔަވަހީގެ މަސައްކަތްތަކުގެ 95 އިންސައްތަ މިހާރު ވަނީ ނިމިފައެވެ. ހޯރަފުށީ އެއާޕޯޓުގެ ދެވަނަ ފިޔަވަހީގެ މަސައްކަތް އެމްޓީސީސީއާ ހަވާލު ކުރީ މިިދިޔަ މަހުގެ 13 ވަނަ ދުވަހުއެވެ. ދެވަނަ ފިޔަވަހީގެ މަސައްކަތްތަކުގެ ތެރޭގައި 4240 އަކަ މީޓަރުގެ ފަޔާ ބިލްޑިންގެއް ހެދުމާއި 14453 އަކަ މީޓަރުގެ ޕަސެންޖާ ޓާމިނަލްއެއް ހެދުން ހިމެއެވެ. ދެ ވަނަ ފިޔަވަހީގެ މަސައްކަތް 13.8 މިލިއަން ރުފިޔާއަށް އެމްޓީސީސީއާ ހަވާލު ކުރީ އަންނަ މަހުގެ 11އަށް އެ މަސައްކަތް ނިންމާ ގޮތަށެވެ. އެމްޓީސީން ވަނީ އެ މަސައްކަތުގެ 35 އިންސައްތަ މަސައްކަތް ވެސް މިހާރު ނިމިފައިވާ ކަމަށް ބުނެފައެވެ.\nތާރީހުގެ ކުރިން އެއާޕޯޓުގެ މަސައްކަތް ނިންމައި ހަވާލު ކުރެވޭނެ!\nހޯރަފުށީ އެއާޕޯޓުގެ އަމަލީ މަސައްކަތް ނިންމައި އަންނަ މަހުގެ 11ގައި ސަރުކާރާއި ހަވާލުކުރަން ޖެހޭ ގޮތަށް ކޮންޓްރެކްޓްގައި އޮތް ނަމަވެސް އެ މަސައްކަތް އަންނަ މަހުގެ އަށް ވަނަ ދުވަހުގެ ނިޔަލަށް ނިންމާލެވޭނެ ކަމުގެ ޔަގީންކަން އެ މަސައްކަތް ކުރާ އެމްޓީސީސީން ވަނީ ދީފައެވެ.\nހޯރަފުށީ އެއާޕޯޓް މަޝްރޫއުގެ އެންމެ ފަހުގެ މަސައްކަތްތައް ބައްލަވައިލެއްވުމަށް އެމްޓީސީސީގެ ސީއީއޯ އާދަމް އާޒިމް އާއި ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީން މިމަހުގެ 22 ވަނަ ދުވަހު ހޯރަފުއްޓަށް ކުރެއްވި ޒިޔާރަތުގައި، މީޑިއާތަކަށް ދެއްވި އިންޓަވިއުއެއްގައި އާޒިމް ވިދާޅުވީ، ހޯރަފުށީ އެއާޕޯޓަކީ ފަޅެއް ހިއްކައިގެން ހަދާ އެއާޕޯޓެއް ކަމަށާއި އެ އެއާޕޯޓަކީ އެއްވެސް ހުއްޓުމެއް ނައިސް އެމްޓީސީސީއަށް މަސައްކަތްތައް ކުރިއަށް ގެންދެވޭ ފުރަތަމަ އެއާޕޯޓް ކަމަށެވެ. އަދި އެމްޓީސީސީން މަސައްކަތް ކުރަނީ އަންނަ މަހުގެ އަށްވަނަ ދުވަހަށް އެއާޕޯޓުގެ މަސައްކަތްތައް ނިންމައި، ސަރުކާރާ ހަވާލުކުރަން ކަމަށްވެސް އާޒިމް ވިދާޅުވިއެވެ.\n22 އޮކްޓޫބަރ 2020، ހއ.ހޯރަފުށި، ހއ.ހޯރަފުށީ އެއާޕޯޓުގެ މަޝްރޫއުއާއި ގުޅޭގޮތުން އެމްޓިސީސީގެ ސީއީއޯ އާދަމް އާޒިމް ވާހަކަދައްކަވަނީ --- ވަން ފޮޓޯ: މުހައްމަދު ހައްޔާން\n"އަޅުގަނޑުމެން މަސައްކަތް މި ކުރަނީ 8 ނޮވެމްބަރުގެ ކުރިއަށް އަޅުގަނޑުމެންގެ ހުރިހާ މަސައްކަތެއް ނިންމައި ސަރުކާރާ ހަވާލުކުރެވޭތޯ. އޭރުން 11 ނޮވެންބަރުގައި އެއާޕޯޓު ހުޅުވުމަށް ސަރުކާރުން އެ ބޭނުންވާ ލަނޑުދަނޑިއަށް އަޅުގަނޑުމެންނަށް ގެންދެވޭނެ،" އާޒިމް ވިދާޅުވިއެވެ.\nހޯރަފުށީ އެއާޕޯޓަކީ ރަށުގެ އިތުރުން އަތޮޅުގެ އުމްރާނީ ތަރައްގީއަށް ވެސް ހުޅުވައިލެވޭ ދޮރެއް!\nހޯރަފުށީގައި ހަދާ އެއާޕޯޓަކީ އެރަށުގެ އިތުރުން، ހއ އަތޮޅުގައި ހިމެނޭ ރަށްތަކުގެ އުމްރާނީ ތަރައްގީއަށް ހުޅުވާލެވޭ ދޮރެއް ކަމުގައި ހޯރަފުށީ ކައުންސިލުން ގަބޫލު ކުރެއެވެ. ހޯރަފުށީ ކައުންސިލްގެ ރައީސް މުހައްމަދު ވަހީދު "ވަން"އަށް މައުލޫމާތު ދެއްވަމުން ވިދާޅުވީ، ހޯރަފުށީގައި އެއާޕޯޓެއް ތަރައްގީ ކުރެވުމުން އެކަމުގެ ނަފާ އެރަށުގެ އިތުރުން މުޅި އަތޮޅަށް ކުރާނެ ކަމަށެވެ. އެގޮތުން، އުމްރާނީ ގޮތުން ގިނަ ފައިދާތަކެއް ކުރާނެ ކަމަށް އޭނާ ވިދާޅުވިއެވެ.\n"އަޅުގަނޑު ގަބޫލު ކުރަނީ އެއާޕޯޓުގެ ސަބަބުން ރަށުގެ (ހޯރަފުށީގެ)އުމްރާނީ ތަރައްގީއަށް ހެޔޮ ބަދަލުތަކެއް އަތުވެގެންދާނެ ކަމަށް. އެގޮތުން އެއާޕޯޓުގެ ހިދުމަތް ހޯދުމަށް ރަށަށް މީހުން ޒިޔާރަތް ކުރުމުގެ ސަބަބުން ރަށުގެ ކުދި އަދި މެދުފަންތީގެ ވިޔަފާރިތަކަށް އޭގެން ނަފާ ކުރާނެ. އެންމެ ބޮޑު ލުއިފަސޭހައަކީ ފަސޭހަކަމާ އެކު ޖީބަށް ލުއި ގޮތެއްގައި ދަތުރު ކުރުން. އެންމެ ކައިރީގައި އޮތް ހދ. ހަނިމާދޫ އެއާޕޯޓަށް ދިއުމަށްވެސް ސްޕީޑް ލޯންޗެއްގައި އެބަ ނަގާ 45 މިނެޓު. އެއީ ގާތްގަނޑަކަށް 2500-3000ރ ގެ ދަތުރެއް" ވަހީދު ވިދާޅުވިއެވެ.\n22 އޮކްޓޫބަރ 2020، ހއ.ހޯރަފުށި، ހއ.ހޯރަފުށީ އެއާޕޯޓު -- ވަން ފޮޓޯ: މުހައްމަދު ހައްޔާން\nމީގެ އިތުރުން ވަހީދު ވިދާޅުވީ، ހއ. އަތޮޅަކީ ލޯކަލް ޓޫރިޒަމްވެސް ފައްކާވަމުން އަންނަ އަތޮޅަކަށްވީއިރު، އެއާޕޯޓުގެ ސަބަބުން ފަތުރުވެރިން ގެނައުމުގައި އެތައް ލުޔެއް ލިބިގެންދާނެ ކަމަށެވެ. އަދި އެކަމުގެ ސަބަބުން ލޯކަލް ޓޫރިޒަމް ކުރިއެރުމަށް މަގުފަހިވާނެ ކަމުގައިވެސް ވިދާޅުވިއެވެ.\nހޯރަފުށީގައި ތަރައްގީކުރާ އެއާޕޯޓަކީ ހުވަފެނެއް ހަގީގަކަށް ވުން ކަމުގައި އިހަވަންދޫ ކައުންސިލުންވެސް ފާހަގަކުރިއެވެ. އިހަވަންދޫ ކައުންސިލްގެ ރައީސް މުހައްމަދު ރަޝީދު "ވަން"އަށް މައުލޫމާތު ދެއްވަމުން ވިދާޅުވީ، ހޯރަފުށީގައި ތަރައްގީ ކުރާ އެއާޕޯޓުގެ ސަބަބުން އެ ރަށުގެ ރައްޔިތުންނަށްވެސް އަދި ހޯރަފުށްޓާވީ ބިތުގައި އޮންނަ އިހަވަންދޫ، މޮޅަދޫ، ތުރާކުނު، އުލިގަން، މާރަންދޫ އަދި ތަކަންދޫގެ ރައްޔިތުންނަށްވެސް ބޮޑު ލުޔެއް ލިބިގެންދާނެ ކަމަށެވެ.\n"މޫސުން ގޯސް ދުވަސްވަރެއްގައި އަޅުގަނޑުމެންގެ މި ރަށްތައް މި އޮންނަ ގައްލަންދޫ ކަނޑުން ދަތުރުކުރުމަކީ ބިރުވެރި ކަމެއް. ނަމަވެސް އެއާޕޯޓެއް ހެދިގެން ދިއުމާއެކު ކަނޑުމައްޗަށް ނާރައި، މަތިންވެސް އަޅުގަނޑުމެންނަށް ދަތުރުކުރެވިގެންދާނެ. އެއީ ހަގީގަތުގައި ރައްޔިތުންނަށް ލިބޭ ބޮޑު ލުޔެއް" ހޯރަފުށީ އެއާޕޯޓާ މެދު ހިތުގައި އުފެދިފައިވާ އުފާވެރިކަމުގެ ޝުއޫރުތައް ރަޝީދު ފާޅުކުރެއްވި އެވެ.\nހޯރަފުށީ ޒުވާނަކު "ވަން"އަށް މައުލޫމާތު ދެމުން ބުނީ، އެރަށުގައި ހެދޭ އެއާޕޯޓަކީ މާލީ ގޮތުން ބޮޑެތި ފައިދާތަކެއް ރައްޔިތުންނަށް ލިބިގެންދާނެ އެއާޕޯޓެއް ކަމަށެވެ. އެގޮތުން އެއާޕޯޓު ހުޅުވުމާއި އެކު، ދަތުރުފަތުރަށް ރައްޔިތުންގެ ޖީބުން ކުރަން ޖެހޭ ހަރަދު ކުޑަވެގެންދާނެ ކަމަށް އޭނާ ބުންޏެވެ.\nފެންނަނީ އެކުވެރިކަން. މިއީ އަތޮޅުގެ ހުރިހާ ރަށެއްގެވެސް އެއާޕޯޓެއް!\nހޯރަފުށީ އެއާޕޯޓުގެ މަޝްރޫއު ފެށުމާއެކު ރަށުގެ ރައްޔިތުންގެ ފަރާތުން ފެނިގެން ދިޔައީ ނަމޫނާ މަންޒަރެއް ކަމަށް އެރަށުގެ ކައުންސިލުން ބުންޏެވެ. އެގޮތުން ވަކި ކުލައަކަށް ވަކި ފިކުރަކަށް ބެލުމެއް ނެތި، އެއާޕޯޓުގެ މަސައްކަތް ކުރާ އެމްޓީސީސީގެ މުވައްޒަފުންނަށް ވާގިވެރިވުމަށް ރަށުގެ ރައްޔިތުންނާއި އަމިއްލަ ޖަމިއްޔާތަކުން ހަރަކާތްތެރިވަމުން އަންނަ ކަމަށްވެސް ބުންޏެވެ.\nހޯރަފުށީ އެއާޕޯޓުގެ މަސައްކަތް ކުރާ މުވައްޒަފުންނަށް ރަށު ރައްޔިތުންގެ ފަރާތުން ސައިފޮދެއް ތައްޔާރުކޮށްފައި ---- ފޮޓޯ: އިއްބެ ނިޔާ/ފޭސްބުކް\n"އެއާޕޯޓުގެ މަޝްރޫއާއެކު ރަށުގެ ރައްޔިތުންގެ އެއްބައިވަންތަކަން މިވަނީ ފެނިގެން ގޮސްފައި. ކަނބަލުންވެސް ބައެއް ދުވަސްތަކުގައި ހަވީރުގެ ސައިފޮދާއި، ފަރިވަޅާއި އެއްޗެތި ކައްކައިގެން އެހެރެގެން ދަނީ. މިކަމުންވެސް ދޭހަވަނީ ރަށުގެ ރައްޔިތުން އެއާޕޯޓަކަށް ބޭނުންވެފައިވާ މިންވަރު" ހޯރަފުށީ ކައުންސިލްގެ ރައީސް ވަހީދު ވިދާޅުވިއެވެ.\nހޯރަފުށީ ރައްޔިތުންގެ އިތުރުން ކައިރީގައިވާ އެހެން ރަށްރަށުންވެސް އެއާޕޯޓުގެ މަޝްރޫއަށް އެހީތެރިކަން ފޯރުކޮށްދެމުން އަންނަ ކަން އޭނާ ފާހަގަކުރިއެވެ. އެގޮތުން އެއާޕޯޓުގައި އިންދުމަށް ގަސް ހިފައިގެން މާރަންދޫ އާއި އުލިގަމާއި ތުރާކުނުންވެސް ދިޔަ ކަމަށް ވަހީދު ވިދާޅުވިއެވެ.\nހޯރަފުށީ އެއާޕޯޓުގެ މަސައްކަތް ނިމުމަކާ ހަމައަށް އައިސްފައިވާއިރު، އެރަށުގައި ތަރައްގީ ކުރެވިގެންދާ އެއާޕޯޓު ވެގެންދާނީ އިހަވަންދިއްޕޮޅުގެ ރައްޔިތުންނަށް ލިބިގެންދާ އަގުބޮޑު ހަދިޔާއަކަށެވެ. އެތައް ދުވަހެއް ވަންދެން ކަޅާއި ހުދުން ދެކެމުން އައި ހުވަފެން ހަގީގަކަށް ވަމުން އަންނަ މަންޒަރު މިއަދު އެ އަތޮޅުގެ ރައްޔިތުންނަށް އަންނަނީ ފެންނަމުންނެވެ.\nގުޅޭ ޓެގު އެމްޓީސީސީ ހއ. އިހަވަންދޫ ހއ. އަތޮޅު ހޯރަފުށީ އެއާޕޯޓު ބަނދަރު ހެދުން ތަރައްގީގެ މަޝްރޫއުތައް\nގައުމީ ޝިޕިންލައިން: މެރިޓައިމް ދާއިރާގައި ސަރަހައްދީ އެންމެ ވަރުގަދަ ބާރަށް ވުމަށް ރާއްޖެ ކުރާ ދަތުރު\nގައިޑްލައިންގައި މަނާވިޔަސް ރެސްޓޯރެންޓުތަކުގެ "ނައިޓްކުލަބް" ކޮޓަރިތަކުގައި ޝީޝާވިޔަފާރި ބާރަށް ކުރިޔަށް\nވަޒީފާގެ ބާޒާރުގައި ދިވެހީންގެ ބާރު ގަދަކޮށް ކުދިއަދި މެދުފަންތީގެ ފިޔަފާރިއަށް ފުރުސަތު ފަހިކޮށްދިން ދެއަހަރު\nދެވަނަ ބުރުގައި ހެދި ދެކޯލިޝަން ފެއިލް، ފުރަތަމަ ބުރުގައި ހެއްދެވި ކޯލިޝަނާ އެކު ރައީސް ސޯލިހު ކުރިޔަށް!\nއައިއޯއައިޖީގެ ބޮޑު ކާމިޔާބީއާއި އައިއޯޖީ ރާއްޖޭގައި ބޭއްވުން، ރައީސް ސޯލިހުގެ ދުރުވިސްނުންފުޅެއް


Messi ah record eh, Barca ah maayoosee natheejaa eh - One Online\nރޭގެ މެޗުގައި މެސީ ބޯޅައާއެކު ކުރިއަށްދަނީ --- ފޮޓޯ/ ގެޓީ\nމެސީއަށް ރެކޯޑެއް، ބާސާއަށް މާޔޫސީ ނަތީޖާއެއް\nބާސެލޯނާގެ ޖާޒީގައި ކެޕްޓަން ލިއޮނަލް މެސީ ކުޅުނު 506 ވަނަ މެޗު އެއްވަރު ވެގެން ނިމިއްޖެއެވެ.\nތާވަލުގެ 14 ވަނައިގައި އޮތް ކާޑިޒްއާ ދެކޮޅަށް ބާސާއިން ކުޅުނު މެޗު 1-1 އިން އެއްވަރު ވެގެން ނިމިގެން ގޮސްފައިވާއިރު، އެ މެޗުގައި ބާސާ ކޮޅަށް ކާޑިޒް ގޯލް ޖެހީ ފަހުވަގުތުގައެވެ. ބާސާއިން މިދިޔަ ހަފުތާގައި ޗެމްޕިއަންސް ލީގުގައި ޕީއެސްޖީއާ ދެކޮޅަށް ކުޅެ، ބޮޑު ތަފާތަކުން ބަލިވެފައިވުމާއެކު ރޭގެ މެޗަށް ނުކުތީ އެ ހިތްދަތިކަން ފިލުވައިލުމަށެވެ.\nމިހާތަނަށް ބާސާ ޖާޒީގައި އެންމެ ގިނަ މެޗު ކުޅެފައިވާ ކުޅުންތެރިޔަކަށް މެސީ ވެގެން ގޮސްފައިވާއިރު، މެސީގެ ކުރިން އެ ރެކޯޑު އޮތީ ޒަވީ ހެނާންޑޭޒް އަތުގައެވެ. މެޗުގައި ބާސާއިން ފުރަތަމަ ލީޑު ނެގީ ރެކޯޑު ހެދި މެސީގެ ގޯލާއެކުގައެވެ. ޕެޑްރީއަށް އޭރިއާ ތެރެއިން ކުރި ފައުލަކަށް ރެފްރީ ދިން ޕެނެލްޓީ ކާމިޔާބުކޮށް، ބާސާއިން މެޗުގެ ލީޑު ނަގައި ކޮންޓްރޯލް ހޯދާފައިވެއެވެ.\nރޭގެ މެޗަށް ނުކުތްއިރު، އެންމެފަހުން ބާސާއިން ލީގުގައި ކުޅުނު ހަތް މެޗުންވެސް މޮޅުވެފައިވާއިރު، ރޭގެ މެޗު ކޮންޓްރޯލްކޮށް ގިނަ ހަމަލާތައް އުފެއްދީ ބާސާއިންނެވެ. ގޯލަށް އަމާޒުކޮށްވެސް ބާސާއިން ގިނަ ހަމަލާތަކެއް ފޮނުވާލާފައިވާއިރު، ފްރޭންކް ޑިޔޯންގާއި ޕެޑްރީގެ އިތުރުން އުސްމާނޭ ޑެމްބޭލޭ އަދި އެންޓޮއިން ގްރީޒްމަންގެ ހަމަލާތައްވެސް މަތަކުރީ ކާޑިޒްގެ ގޯލްކީޕަރެވެ.\nކާޑިޒްއިން ބާސާ ގޯލަށް އަމާޒުކޮށް ފޮނުވާލި ފުރަތަމަ ހަމަލާއާއެކު އެޓީމުން 89 ވަނަ މިނެޓުގައި ނަތީޖާ ހަމަހަމަ ކުރީ ލިބުނު ޕެނެލްޓީއެއްގައެވެ. ކްލެމެންޓް ލެންގްލެޓް، ސޮބްރީނޯއަށް ކުރި ފައުލަކާ ގުޅިގެން ރެފްރީ ދިން ޕެނެލްޓީ ކާމިޔާބުކުރީ ފެނާންޑޭޒްއެވެ. ރޭގެ މެޗުން މޮޅުވެ، ބާސާއަށް އެއްވަނައިގައި އޮތް އެތުލެޓިކޯ މެޑްރިޑާ ހަ ޕޮއިންޓަށް ގާތަށް ޖެހުލުމަށް ފުރުސަތު އޮތެވެ. މިވަގުތު އެޓީމު އޮތީ ތިންވަނައިގައެވެ.\nގުޅޭ ޓެގު ސްޕެނިޝް ލަލީގާ ބާސެލޯނާ ލިއޮނެލް މެސީ\nއޭޝިއާގެ ބޮޑު މުސާރަ ދޫކޮށް އޮސްކާ ޗެލްސީއަށް ދިއުމުގެ ވިސްނުމުގައި\nގަދަ ހަތަރަކަށް ނޭރުނަސް ލިވަޕޫލްގެ ތަރިން ކްލަބު ދޫކޮށް ނުދާނެ: ކްލޮޕް\nއިތުރު ވަގުތުގައި ނަތީޖާ އަނބުރާލައި، ބާސާ ފައިނަލަށް\nޓޯކިޔޯ އޮލިމްޕިކްސް އަށް ދާ ރާއްޖޭގެ އެތުލީޓުން ޝޯޓްލިސްޓު ކޮށްފި\nފިނި މޫސުމުގެ ދަތިކަމުން ސަލާމަތް ވެވިއްޖެ: ގާޑިއޯލާ


ޙަޤީޤީ ހާދިސާ: ތަޤްވާވެރިކަން ނެތް ފިރިއަކު ގެއްލުމަކީ ލިބޭނެ އެންމެ ބޮޑު ކުރިއެރުންކަން ތަޖުރިބާކުރި އަންހެނެއްގެ ވާހަކަ-\nއަަހަރެންގެ އުމުރަކީ މިހާރު 48 އަހަރެވެ. އަހރެން ކައިވެނިކުރީ ވަރަށް ހަގު އުމުރުގައެވެ. ކައިވެންޏަށް ފިރިހެން ދަރިއަކާއި ދެއަންހެން ދަރިންނާއި އަދި އިތުރު2ފިރިހެން ދަރިން، ޖުމުލަ5ކުދިން ލިބުނެވެ. ދާދި ގާތްގާތުގައެވެ.\nފިރިމީހާ އަހަރެން ދޫކޮށްލާފައި ދިއައީ އެންމެ ހަގު ދަރިފުޅަށް2އަހަރުވެސް ނުފުރެނީހެވެ. އެދުވަހުން ފެށިގެން މިއަދާއިހަމައަށްވެސް ފިރިމީހާގެ ކިބައިން އެއްވެސް އެހީތެރިކަމެއް ލިބިފައެއް ނުވެއެވެ. ދަރިން ބަލައި ބޮޑުކުރަން އެންމެ ލާރިއެއްވެސް ޚަރަދުކޮށްފައެއް ނުވާނެއެވެ.\nއަހަރެންނަކީ ރާއްޖެތެރޭ އަންހެނަކީމެވެ. އެކަނި ދިރިއުޅޭ އަންހެނަކީމެވެ. އެޒަމާނަކީ އެކަނިވެރި މައިންނަށް އެއްވެސް ޢިނާޔަތެއް ލިބުނު ޒަމާނެއް ނޫނެވެ. ދެން ދިރިއުޅެންޖެހޭނެ ޙާލު ނިކަން ވިސްނައިލަބަލާށެވެ. އެކަންކަމުގެ ވާހަކަ ދއްކާކަށް މިއަދަކު ނެތީމެވެ. އެކަންކަން ހަނދާންކުރާކަށް މިއަދު ބޭނުމެއްވެސް ނޫނެވެ.\nކޮންމެއަކަސް މިއަދު ދޮށީ ފިރިހެންދަރިފުޅު އެހުރީ ސަރުކާރުގެ އިސް މަޤާމެއްގައެވެ. ރާއްޖެއިން ބޭރުން ކިޔަވައި ތަމްރީނުލިބިގެންހުރި ޒުވާނެކެވެ. ދެއަންހެންދަރިން ތިބީ ކައިވެނިކޮށްގެންނެވެ. ގެންދަނީ ޤާރީ ކޯސް ފުރިހަމަކުރަމުންނެވެ. ހަގު ދެދަރިންގެ ތެރެއިން ދޮށީ ދަރިފުޅު ރާއްޖެއިން މާސްޓަރސް ފުރިހަމަކޮށްފިއެވެ. ވަޒީފާއެއް ލިބުމުގެ އިންތިޒާރުގައެވެ. އެންމެ ހަގު ދަރިފުޅު އަދި ސްކޫލްގައެވެ. ﷲ ތަޢާލާގެ ރަޙްމަތްފުޅުން އަހަރެން މިހުރީ އެންމެ މަތީދަރަޖައިގައި ޤާރީ ކޯހުގެ އެންމެ މަތީ ލެވެލެއިން ފާސްވެގެންނެވެ. މާމަދަރިންނަށް މިގެންދަނީ ކިޔަވައިދެމުންނެވެ.\nމިއަދު ޢާއިލާއަށް މަދީ ހަމައެކަނި ދަރިންގެ ބައްޕައެވެ. އަހަރެންނަށް ފިރިއެކެވެ. ބުނަން ބޭނުންވި ވާހަކަ މިބުނަނީއެވެ. އަހަރެންގެ ފިރިމީހާ އަހަރެން ވަރިކުރިކަމީ އަހަރެންނަށްވެސް ދަރިންނަށްވެސް ލިބުނު ވަރަށް ބޮޑު ނިކަމެތިކަމެކެވެ. ނަމަވެސް މިއަދު އެކަމަށްޓަކައި އަހަރެން ފަޚުރުވެރިވަމެވެ. އެއީ ފިރިމީހާއަކީ ދީނަށް ލޯބިކުރާ މީހެއް ނޫނެވެ. އޭނާ އާއިއެކު ދިރިއުޅެމުން އައިނަމަ އަހަރެންނަށްވެސް ދަރިންނަށްވެސް ދީނީ ގޮތުން ކުރިއަށް ދިއުމުގެ ފުރުޞަތެއް ނުލިބުނީހެވެ. ވީމާ އެއިރު ދިރިއުޅެންޖެހުނު ދަތިޙާލަށްވުރެ މިއަދު ލިބިފައިވާ އުފާވެރިކަން މާބޮޑެވެ.\nމިވާހަކަތައް ހިއްޞާކޮށްލަން ބޭނުންވީ މިއަދުނޫހުގައި "ރަޙްމަތާއިއެކު މެނުވީ ހިތްދަތިކަން، ދަތި އުނދަގޫ ޙާލަތެއް ކުރިމަތިނުވާނެކަން ޤުރްއާނުން - ޢަމަލުކުރަންވީ މަގު!" މިސުރުޚީގެދަށުން ޝާއިޢުކުރި ލިޔުން ފެނުމުން އެއީ ހަމަ ވަރަށް ތެދު ޙަޤީޤަތެއްކަން ބަޔާންކުރުމަށެވެ. އަދި ތަްްވާވެރިކަން ނެތް ފިރިއަކު ގެއްލުމަކީ ލިބޭ ކުރިއެރުމެއްކަން މިއަދުނޫހުގެ ކިޔުންތެރިންނަށް ބަޔާންކުރުމަށެވެ.\n- ގުޅުންހުރި ޚަބަރު:


Worldcup Feshen2Dhuvaha Vefai Vanikoh Mbappe Aniyaa Vejje - Vaguthu\nވޯލްޑް ކަޕު ފެށެން2ދުވަހަށް ވެފައި ވަނިކޮށް އެމްބާޕޭ އަނިޔާ ވެއްޖެ\nއަންގާރަ ދުވަހު ރަޝިޔާގައި ކުރިޔަށް ގެންދިޔަ ފްރާންސް ގައުމީ ޓީމުގެ ފަރިތަކުރުން ތަކުގެ ތެރޭގައި އެޓީމުގެ ޒުވާން ފޯވާޑު އެމްބާޕޭ އަށް އަނިޔާ ވެއްޖެއެވެ.\nވޯލްޑް ކަޕު ފެށުމުގެ ކުރިން ފްރާންސް އިން ކުޅުނު އެކުވެރި ކަމުގެ މެޗު ތަކުގައި އެމްބާޕޭ އައީ ވަރަށް ރަނގަޅު ކުޅުމެއް ދައްކަމުންނެވެ. އެންމެ ފަހުން އެމެރިކާ އާއި ދެކޮޅަށް ކުޅެ 1-1 ގެ ނަތީޖާ އަކުން އެއްވަރުވި މެޗުގައި ފްރާންސް އިން ޖެހި ހަމައެކަނި ގޯލު ކާމިޔާބު ކޮށްފައި ވަނީ އެމްބާޕޭ އެވެ.\nނަމަވެސް އަންގާރަ ދުވަހު ބޭއްވި ފަރިތަކުރުން ތަކުގައި ފްރާންސް ޓީމުގެ އާދިލް ރަމީ އެމްބާޕޭ އަށް ކުރި ޓެކުލެއްގެ ސަބަބުން އެމްބާޕޭ ފައިގެ ކުޑަހުޅަށް ވަނީ އަނިޔާ ވެފައެވެ. ރާމީގެ ޓެކުލުގެ ސަބަބުން އެމްބާޕޭގެ ވާތު ފައިގެ ކުޑަ ހުޅު ވަނީ ގުޑައިގެން ގޮސްފައެވެ.\nއެހެން ކުޅުންތެރިން ފަރިތަކުރުން ކުރިޔަށް ގެންދިޔަ އިރު އެމްބާޕޭ އަށް ފަރިތަކުރުން ތަކުގެ ތެރޭގައި ޓީމުގެ ޑޯކްޓަރުން ވަނީ ފަރުވާދީފައެވެ. ޓޭޕު ކުރުމަށްފަހު ހޮސްޕިޓަލަށް ގެންދިޔައިރު ރިޕޯޓު ތަކުން ބުނާގޮތުގައި ހޮނިހިރު ދުވަހު އޮސްޓްރޭލިއާ އާއި ދެކޮޅަށް ކުޅޭ މެޗަށް އޭނާ ފިޓު ވާނެ ކަމަށް ޑޮކްޓަރުން ބުނާ ކަމަށް ވެއެވެ.


Fahathun Arai Aston Villa Balikoh Chelsea Gadha4Ge Reyhugai Kuriah - Vaguthu\nފަހަތުން އަރައި ވިލާ ބަލިކޮށް ޗެލްސީ ގަދަ ހަތަރެއްގެ ރޭހުގައި ކުރިއަށް\nއިނގިރޭސި ޕްރިމިއާ ލީގުގައި ރޭ ފަހަތުން އަރައި އެސްޓަން ވިލާ ބަލިކޮށް ޗެލްސީން ގަދަ ހަތަރެއްގައި ހަމަޖެހިލައިފިއެވެ.\nރެލިގޭޝަންގެ ބިރު ބޮޑުވެފައިވާ ވިލާގެ ދަނޑުގައި ކުޅުނު މި މެޗް ޗެލްސީން ކާމިޔާބުރީ 1-2 އިންނެވެ. މި މޮޅަކީ ޗެލްސީ އަށް ގަދަ ހަތަރެއްގެ ރޭހުގައި ހޯދުނު މުހިއްމު ތިން ޕޮއިންޓެވެ.\nމި އަހަރު ފެށުނު ފަހުން ރަށުން ބޭރުގައި ހޯދި ފުރަތަމަ މޮޅާއެކު ޗެލްސީން ވަނީ ހަތަރު ވަނައިގައި5ޕޮއިންޓުގެ ލީޑެއް ނަގައިފައެވެ. ތިންވަނައިގައި އޮތް ލެސްޓާ ސިޓީ އަށްވުރެ ތިން ޕޮއިންޓް ފަހަތުން ޗެލްސީ ހަތަރު ވަނައިގައި އޮތީ 30 މެޗުން ލިބުނު 51 ޕޮއިންޓާއެކު އެވެ. ފަސް ވަނައިގައި އޮތް މެންޗެސްޓަ ޔުނައިޓެޑަށް 30 މެޗުން ލިބިފައިވަނީ 46 ޕޮއިންޓެވެ. ހަ ވަނައިގައި އޮތް ވުލްވްސް އަށް ވެސް 30 މެޗުން ވަނީ 46 ޕޮއިންޓް ލިބިފަ އެވެ. މިއިން ކޮންމެ ޓީމަކަށްވެސް ލީގުގައި ދެން ބާކީ އޮތީ އަށް މެޗެވެ.\nރޭ ޗެލްސީ އާއި ވިލާ ބައްދަލުކުރި މެޗްގެ ފުރަތަމަ ހާފުގައި ޗެލްސީން ގޯލެއް ޖެހުމާއި ގާތަށް ދިޔަ ނަމަވެސް މޭސަން މައުންޓް ދުރުން ޖެހި ބޯޅަ އެސްޓަން ވިލާގެ ކީޕަރު ނޯވޭގެ އޮޔާން ނައިލަންޑް ވަނީ ދިފާއުކޮށްފަ އެވެ. އޭގެ ފަހުން ވިލާ އިން އުފެއްދި ހަމަލާއެއްގައި އަންވަރު އެލްގާޒީ ޖެހި ބޯޅައިގެ ހުރަހަކަށްވީ ޗެލްސީގެ ކީޕަރު ކެޕަ އަރިއްޒަބަލާގާ އެވެ.\nއެސްޓަން ވިލާ އަށް ލީޑް ނަގައިދިނީ ފުރަތަމަ ހާފް ނިމެން ދެ މިނެޓަށް ވެފައި ވަނިކޮށް ޑިފެންޑަރު ކޯނޭ ހައުސޭ އެވެ. ޗެލްސީން ނަތީޖާ ހަމަހަމަކުރީ 60 ވަނަ މިނެޓްގައި ފޯވަޑް ކްރިސްޓިއަން ޕުލިސިޗް ޖެހި ގޯލުންނެވެ. އޭގެ ދެ މިނެޓް ފަހުން ޗެލްސީން މެޗުން ތިން ޕޮއިންޓް ކަށަވަރު ކުރީ ފްރާންސްގެ ފޯވާޑް އޮލިވިއޭ ޖިރޫޑް ޖެހި ގޯލުންނެވެ. މި ގޯލާއެކު ޖިރޫޑް ވަނީ އޭނާ އެންމެ ފަހުން ވިލާއާ ދެކޮޅަށް ކުޅުނު6މެޗްގައިވެސް ގޯލް ޖަހައިފައެވެ.\nލީގުގައި ދެން ޗެލްސީއަށް އޮތީ އަންނަ ބުދަ ދުވަހުގެ ރޭ އަމިއްލަ ދަނޑުގައި މެންޗެސްޓަ ސިޓީއާ ދެކޮޅަށް ކުޅެން އޮތް މެޗެވެ.


އުނގޫފާރުން ޕޮޒިޓިވްވި މީހާގެ ނަތީޖާ ދެވަނަފަހަރަށް ޓެސްޓުކުރުމުން ނެގެޓިވް އުނގޫފާރުން ޕޮޒިޓިވްވި މީހާގެ ނަތީޖާ ދެވަނަފަހަރަށް ޓެސްޓުކުރުމުން ނެގެޓިވް\nރ. އުނގޫފާރު ރީޖަނަލް ހޮސްޕިޓަލު --\nރ.އުނގޫފާރުން ކޯވިޑް-19އަށް ޕޮޒިޓިވްވި މީހާގެ ނަތީޖާ އިތުރަށް ޓެސްޓްކުރުމުން ނެގެޓިވް ވެފައިވާކަމަށް އެޗްއީއޯސީން ވިދާޅުވެއްޖެއެވެ.\nއެހެންނަމަވެސް އެއަތޮޅުގައި ހަދަމުން އަންނަ ކުޑަކުރަތުން ފަންސާހަށްވުރެ ގިނަ މީހުން ކޯވިޑް-19އަށް ޕޮޒިޓިވް ވެފައިވާއިރު އެރަށުން މީހުން އުނގޫފާރަށް ގޮސްފައިވާތީ ރައްކާތެރިކަމަށްޓަކާ އެރަށުގައި އެކްޓިވް ސާމްޕްލިންގ ގެ މަސައްކަތް މިހާރު ކުރިއަށްދާކަމަށް އެޗްއީއޯސީން ވިދާޅުވެއެވެ. އަދި އެކްޓިވް ސަވައިލެންސްގެ ސާމްޕަލްތަކުގެ ނަތީޖާ ލިބެންދެން އުނގޫފާރު އޮންނާނީ މޮނީޓަރިންގެ ޙާލަތުގައިކަމަށްވެސް އެސެންޓަރުން ވިދާޅުވެއެވެ.\nއުނގޫފާރުގައި ނެގި ރެންޑަމް ސާމްޕަލެއް ޕޮޒިޓިވް ވިކަމަށް ކަނޑައަޅާ ރ.އުނގޫފާރު މޮނީޓަރިންއަށް ލާފައިވަނީ މިމަހުގެ 26 ވަނަ ދުވަހުގައެވެ. އެއީ އެރަށު ސައި ހޮޓަލެއްގައި މަސައްކަތްކުރާ ކޭޝިއަރެއްކަމަށާއި އޭނާއާއި ކުޑަކުރަތުން އައި މީހުނާ ބައްދަލުވެފައިވާކަމަށް ކޮންޓެކްޓް ޓްރޭސިންގ އިން ހާމަވެފައިވާކަމަށް އެޗްއީއޯސީން ވަނީ ކުރިން ވިދާޅުވެފައެވެ.\nމީގެ އިތުރުން ކޯވިޑް-19ގެ ޙާލަތާއި ގުޅިގެން ގިނަ ޢަދަދެއްގެ ބަޔަކު ސިއްޙީ ފަރުވާ ހޯދުމަށް އަތޮޅުތަކުން ދާ މައި އެއްރަށަކީ އުނގޫފާރުކަމަށްވުމުން ރައްޔިތުންގެ ސަލާމަތަށްޓަކާ މިހާރު އެރަށްވަނީ އަރައިފޭބުން މަނާކޮށްފައެވެ.


Majilis inthihaabugai Matrix Mode vaadhakurahvanee – adduLIVE\nLast Updated: January 19, 13:24\nމަޖިލިސް އިންތިޚާބުގައި މެޓްރިކްސް މޯޑް ވާދަކުރައްވަނީ\nFeb 20, 2019, 15:59 ހަސަން އަޝްރަފް\n2019 ވަނަ އަހަރުގެ މަޖިލިސް އިންތިޚާބުގައި ހިތަދޫ ދެކުނު ދާއިރާގެ މަޖިލިސް މެންބަރު ކަމަށް ވާދަކުރެއްވުމަށް ހިތަދޫ މެދު ދާއިރާގެ ކުރީގެ މެންބަރު މުހައްމަދު ރަޝީދް (މެޓްރިކްސް މޯޑް) އިލެކްޝަންސް ކޮމިޝަނަށް ފޯމު ހުށަހަޅުއްވައިފިއެވެ.\nމެޓްރިކްސް މޯޑް އިންތިޚާބުގައި ވާދަކުރެއްވުމަށް ފޯމު ހުށަހަޅުއްވާފައި ވަނީ އަމިއްލަ ކެންޑިޑޭޓެއްގެ ގޮތުގައި ވާދަކުރެއްވުމަށެވެ.\nއެމްޑީޕީ އިން ސިޔާސީ މައިދާނަށް ނިކުމެވަޑައިގެންނެވި މެޓްރިކްސް މޯޑް މަޖިލީހަށް އިންތިޚާބުވީ އެ ޕާޓީގެ ޓިކެޓުގައި 2009 ވަނަ އަހަރުއެވެ.\nއެހެން ނަމަވެސް މަޖިލީހުގެ ދައުރު ނިމުމުގެ ކުރިން މެޓްރިކްސް މޯޑް ވަނީ 2014 ވަނަ އަހަރު ޕީޕީއެމް އާއި ގުޅިވަޑައިގެންފައެވެ. އޭގެ ފަހުން މަޖިލިސް އިންތިޚާބުގައި ޕީޕީއެމްގެ ޕްރައިމަރީގައި ވާދަކުރެއްވި ނަމަވެސް ނާކާމިޔާބު ވެވަޑައިގެންނެވީއެވެ.\nމެޓްރިކްސް މޯޑަކީ މަނީ ލޯންޑަރިންގެ ދައުވާ އުފުލައި ޖަލުގައި ބަންދުކޮށްފައިވާ ކުރީގެ ރައީސް ޔާމީންގެ ވެރިކަމުގައި ހިތަދޫ ޕޯޓް ލިމިޓެޑް (އެޗްޕީއެލް) ގެ އެސިސްޓަންޓް މެނޭޖަރެވެ. އަދި ފާއިތުވި5އަހަރެއްހާ ދުވަހުގެ ތެރޭގައި މެޓްރިކްސް މޯޑަކީ ޔާމީނަށް ތާއީދު އިތުރުކުރުމަށް އައްޑޫގައި އެންމެ އިސްކޮށް މަސައްކަތް ކުރެއްވި ބޭފުޅެކެވެ.\nއެހެން ނަމަވެސް ރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެން މެޓްރިކްސް މޯޑު ވަނީ މަޤާމުން ވަކިކުރައްވާފައެވެ.\nމެޓްރިކްސް މޯޑު އިންތިހާބުގައި ވާދަކުރައްވާއިރު، މިހާރު އެދާއިރާއަށް ވާދަކުރެއްވުމަށް ފޯމު ހުށަހަޅުއްވާފައިވަނީ އޭނާގެ އިތުރުން އެމްޑީޕީގެ ކެންޑިޑޭޓް އިބްރާހިމް ނާޒިލާއި އަމިއްލަ ގޮތުން ވާދަކުރައްވާ އަހްމަދް ލަތީފެވެ.\nމީގެ އިތުރުން ހިތަދޫ ޝަރަފުއްދީން ސްކޫލްގެ ޕްރިންސިޕަލް ޑރ. އަހްމަދް އަދީލް ނަސީރު އިންތިހާބުގައި ވާދަކުރެއްވުމަށް އިލެކްޝަންސް އަށް ފޯމު ހުށަހެޅުއްވުމަށް ދަނީ މަސައްކަތް ކުރައްވަމުންނެވެ. އަދީލްގެ އާއިލާގެ ފަރާތުން ވަނީ އޭނާ އިންތިޚާބުގައި ވާދަކުރައްވަން އުޅޭ ޚަބަރު ދޮގުކޮށްފައެެވެ. އެހެން ނަމަވެސް އެކަމާއި ބެހޭގޮތުން އަދީލްގެ ބަހެއް އަދި ނުލިބެއެވެ.


SunOnline: Neykurendhoo jalaai gulhey gothun Minister Imran aai suvaalukuran edhijje\nނޭކުރެންދޫ ޖަލާއި ގުޅޭގޮތުން މިނިސްޓަރު އިމްރާންއާއި ސުވާލުކުރަން އެދިއްޖެ\nއަހްމަދުﷲ އަބްދުލް ހާދީ 27 Aug 2021, 22:53\nހޯމް މިނިސްޓަރު އިމްރާން އަބްދުﷲ މަޖިލިސް މެމްބަރުންގެ ސުވާލުތަކަށް ޖަވާބު ދެއްވަނީ -- ފޮޓޯ/ މަޖިލިސް\nހދ. ނޭކުރެންދޫގައި އަޅަން ނިންމާފައިވާ ޖަލާއި ގުޅޭގޮތުން ހޯމް މިނިސްޓަރު އިމްރާން އަބްދުﷲ އާ ސުވާލުކުރުމަށް އެދި ރައްޔިތުންގެ މަޖިލީހަށް ހުށަހަޅައިފިއެވެ.\nމިނިސްޓަރު އިމްރާންއާއި ސުވާލުކުރުމަށް އެދި ހުށަހަޅާފައިވަނީ މަޖިލީހުގެ މަކުނުދޫ ދާއިރާގެ މެމްބަރު މުހައްމަދު ރާއީއެވެ.\nމެމްބަރު ރާއީ ވަނީ މިއަދު ޓްވިޓާ މެދުވެރިކޮށް ނޭކުރެންދޫ ޖަލާއި ގުޅޭ ގޮތުން މިނިސްޓަރު އިމްރާންއާއި ސުވާލުކުރުމަށް އެދިފައިވާކަމަށް ބުނެފައެވެ.\nޓްވިޓާގައި އެކަން އިއުލާންކުރައްވަމުން މެމްބަރު ރާއީ ވިދާޅުވީ ނޭކުރެންދޫގައި އަޅަން ނިންމާފައިވާ ޖަލަށް އިންތިޒާރުކުރަމުން އަންނަތާ 13 ވަރަކަށް އަހަރުވެފައިވާކަމަށެވެ.\nމެމްބަރު ރާއީ މަޖިލީހަށް ހުށަހެޅި ވަޒީރުންނާ ސުވާލުކުރުމުގެ ނޯޓިސްގައި ވަނީ 2019 ވަނަ އަހަރުން ފެށިގެން ސަރުކާރުން ހދ. ނޭކުރެންދޫގައި އަޅަން ނިންމާފައިވާ ކަރެކްޝަނަލް ސެންޓަރު އެޅުމަށް ކުރެވިފައި ހުރި މަސައްކަތަކީ ކޮބައިތޯ މިނިސްޓަރު އިމްރާންގެ އަރިހުން ސާފުކުރުމަށް އެދޭކަމަށް ވިދާޅުވެފައެވެ.\nއަދި ދައުލަތުގެ ބަޖެޓުން އެކަމަށް ކުރަން ނިންމާފައިވާ ހަރަދުގެ ތަފްސީލު އަދި މިހާތަނަށް ކޮށްފައިވާ ހަރަދުގެ ތަފްސީލުވެސް ހޯދުމަށް މެމްބަރު ރާއީ ވަނީ އެދިފައެވެ.\nނޭކުރެންދޫގައި އަޅަން ނިންމާފައިވާ ޖަލާއި ގުޅޭ ގޮތުން ހޯމް މިނިސްޓްރީއިން އެޖަލުގެ ކޮންސެޕްޓްއެއް ތައްޔާރުކޮށްދޭނޭ ފަރާތެއް ހޯދުމަށް އެދި މީގެ ތިން ދުވަސް ކުރިން ވަނީ އިއުލާންކޮށްފައެވެ. އޭގެ އިތުރުންވެސް އެޖަލާއި ގުޅޭ ގޮތުން އެ މިނިސްޓްރީއިން ވަނީ މީގެ ކުރިން އިއުލާންތަކެއްކޮށް އެކި ސަބަބުތަކާހުރެ އެ އިއުލާންތައް ބާތިލުކޮށް އާ އިއުލާންތަކެއްވެސް ކޮށްފައެވެ.\nއެގޮތުން މީގެ ނުވަ ދުވަސް ކުރިންވެސް ޖަލާއި ގުޅޭ ކޮންސެޕްޓް ޕްލޭންއެއް ހަދަން ކުރި އިއުލާނެއް ބާތިލުކޮށް އަލުން ވަނީ އެކަމަށް އިއުލާންކޮށްފައެވެ. އަދި މިމަހުގެ ކުރީކޮޅު އެ ޖަލާއި އިންވެގެން އޮންނަ ދިގުމަގާއި، ހުރަސްމަގު ކަޑަޖަހާ އިންޖަހާ ފާހަގަކޮށްދިނުމާއި، ގަސްނަގާ މަގުސާފުކޮށްދޭނެ ފަރާތެއް ހޯދަންވެސް އެ މިނިސްޓްރީއިން ވަނީ އިއުލާންކޮށްފައެވެ.


1 february ge amurah fahu Tourism ge booking thah dhanee cancel kuramun: Raees\nއެކެއް ފެބްރުއަރީ އަމުރަށް ފަހު ޓޫރިޒަމްގެ ބުކިންތައް ދަނީ ކެންސަލްކުރަމުން: ރައީސް\nމ. ކޮޅުފުށީގައި ރައީސް ވާހަކަދައްކަވަނީ-- ފޮޓޯ: ރައީސް އޮފީސް\nއެކެއް ފެބްރުއަރީގައި ސުޕްރީމް ކޯޓުން ނެރުނު އަމުރުގެ ސަބަބުން ޓޫރިޒަމްގެ އެޑްވާންސް ބުކިންނަށް އަސަރުކުރި ކަމަށާއި އެކަންކަން ފޫބެއްދުމަށް މަސައްކަތް ކުރަމުންދާ ކަމަށް ރައީސް އަބުދުﷲ ޔާމީން އަބުދުލްގައްޔޫމް ވިދާޅުވެއްޖެ އެވެ.\nމ. ކޮޅުފުށި ބަނދަރު ރަސްމީކޮށް ހުޅުވައިދެއްވުމަށް ބޭއްވި ރަސްމިއްޔާތުގައި ރައީސް ވިދާޅުވީ، މުޅި ރާއްޖެއަށް ތަރައްގީ ގެނެސްދެވޭނީ މުޅި ރާއްޖެއަށް ހަމަޖެހުން ގެނެސްގެން ކަމަށާއި އެނޫން ގޮތަކަށް ތަރައްގީ ނުގެނެވޭނެ ކަމަށެވެ. އަދި އެއީ ޕީޕީއެމްގެ ފަލްސަފާ ކަމަށްވެސް ރައީސް ވިދާޅުވި އެވެ.\n"ޕާޓީގެ ފަލްސަފާއަކީ ތަރައްގީ ގެނެސްދޭނީ މުޅި ރާއްޖެއަށް ހަމަޖެހުން ގެނެސްދީގެން، އެނޫން ގޮތަކަށް ތަރައްގީއެއް ނުކުރެވޭނެ، ރާއްޖޭގެ ކޮންމެ ރަށެއްގައި ވެސް ހަމަޖެހުން އޮންނަންވާނެ،" ރައީސް ވިދާޅުވި އެވެ.\nރައީސް ވިދާޅުވީ، މުޅި ރާއްޖޭގެ ސިނާއަތް ނުވަތަ މުޅި ރާއްޖެއަށްލިބޭ އާންމުދަނީ ބޮޑުބައެއް ވަންނަނީ ޓޫރިޒަމްގެ ސިނާއަތުން ކަމަށާއި ބޭރުގެ މެހެމާނުންނަށް އިހްތިރާމް ކުރުމުގެ ސިނާއަތައް ހުރިހާ ކަމެއް ބިނާވެފައިވާ ކަމަށެވެ. އަދި އާންމުވެގެންދާ މަންފާއެއް އަންނަނީ މުޅި ރާއްޖެގައި ސުލްހަވެރިކަން ނުވަތަ ހަމަނުޖެހުމަށް ޖާގަ ނުދީ އެކަންކަން ކޮށްގެން ކަމަށްވެސް ރައީސް ވިދާޅުވި އެވެ.\nރައީސް ވިދާޅުވީ، ރާއްޖޭގެ ރަށްރަށުގައި ހަމަނުޖެހުން ހިނގައި މައްސަލަ ޖެހޭނެނަމަ ރާއްޖެއަށް ދަތުރުވެރިން ޒިޔާރަތް ކުރުމުގައި މައްސަލަޖެހޭނެ ކަމަށެވެ. ހަމަޖެހުން އޮވެގެން ނޫނީ އެއްވެސް ސިނާއަތެއް ކުރިނާރާނެ ކަމަށް ރައީސް ވިދާޅުވި އެވެ.\nރައީސް ވިދާޅުވީ، ރާއްޖޭގައި ބޮޑު މައްސަލައެއް ނުވަތަ ފަތުރުވެރިން ސިއްސުވާލި މައްސަލައަކީ އެކެއް ފެބްރުއަރީގައި ސުޕްރީމް ކޯޓުން ނެރުނު އަމުރު ކަމަށެވެ.\n"އެވަރުގެ ބޮޑު ކަމެއް ހިނގާ ދިޔާމަ އެދުވަސްވަރު ޓޫރިޒަމަށް އަސަރު ނުކުރި ނަމަވެސް މިހާރު އަޅުގަނޑަށް އިނގޭ އެވަރު ކަމެއް ނިމިގެންދިޔާމަ އެޑްވާންސް ބުކިންނަށް ހުރި ބުކިންތަކަށް އަސަރު ކޮށްފި، ނަމަވެސް އެކަންކަން ފޫބެއްދޭތޯ މަސައްކަތްތަކެއް ކުރަމުން އެދަނީ،" ރައީސް ވިދާޅުވި އެވެ.\nރައީސް ވިދާޅުވީ، ރާއްޖޭގައި ފެންނަ ފެނުމަށް ވިޔާނުދާ ބޮޑު ކަމެއް ނުހިނގާ ކަމަށާއި ނަމަވެސް އޭގެ ބަދަލުގައި ރަށްރަށުގައި ބޮޑެތި ހަމަނުޖެހުން ހިނގާނަމަ ފަތުރުވެރިން ރާއްޖެއައުމަށް ނުވަތަ ރާއްޖެއައިސް މަޑު ކުރުމަށް ޖެހިލުންވާނެ ކަމަށެވެ. އަދި ވިދާޅުވީ، ސަލާމަތްކަން ހޯދަން ޖެހޭނީ މުޅި ތަނުގެ މަސްލަހަތައް ބަލައިގެން ކުރާ ކަންކަމުން ކަމަށާއި ކޮންމެ ސިޔާސީވެރިއަކުވެސް އޭނަ ކަންކަން ކުރާނެ ގޮތާއި ހިކުމަތް ރައްޔިތުންނަށް ކިޔާދޭން ޖެހޭނެ ކަމަށް ރައީސް ވިދާޅުވި އެވެ.\nކޯލިޝަނަކީ ކާމިޔާބު އެއްޗެއް ނޫން ކަމަށްވެސް ރައީސް ވަނީ ވިދާޅުވެފަ އެވެ. ރައީސް ވިދާޅުވީ، ކޯލިޝަން ހަދައިގެން ވެރިކަމަށް އައުމުން މައްސަލަތަކެއް އަބަދުވެސް ޖެހޭ ކަމަށާއި އެންމެ ފުރަތަމަ ކޯލިޝަން ހަދައިގެން ކޯލިޝަން ސަރުކާރެއް ނުހިންގުނީ އޭރު ރައީސް ނަޝީދަށް ނުހިންގުނީމަ ކަމަށެވެ.\n"ކޯލިޝަން ހަދައިގެން ނިކުންނައިރު މައްސަލަތަކެއް ހުރޭ، އޭރު ތަޖުރިބާއަށް ބިނާކޮށް ރައީސް ނަޝީދު ހުރިހާ ރައްޔިތުންނަށް ވިދާޅުވި، ކޯލިޝަނަކާއެކީ ސަރުކާރު ހިންގުމަކަށް ފަސޭހައެއް ނުވޭ، އަސްލު ފިކުރުގެ ތެރެއަށް އެހެން ފިކުރެއް އައީމަ އެ ދިކުރަށް އަންނަ ތަގައްޔަރު ކަމުގެ ތެރެއިން އުނދަގޫތަކެއް ހުންނަނީ،" ރައީސް ވިދާޅުވި އެވެ.\nރައީސް ވިދާޅުވީ، މިސަރުކާރުގެ ހިންގަނީ ސައްތައިން ސައްތަ ޕީޕީއެމްގެ ކެބިނެޓަކާއެކު ކަމަށާއި މަޝްރޫއުތައް ބާރަށް ކުރިއަށްދަނީ ކޯލިޝަނަކާ ވަކިން ޕީޕީއެމްގެ ކެބިނެޓަކާއެކު ކުރިއަށްދާތީ ކަމަށެވެ.\n"އެކަމަކު އަޅުގަނޑުމެންވެސް ސަރުކާރަށް އައީ ކޯލިޝަނެއްގެ ތެރެއިން، އެކަމަކު ދާދި އަވަހަށް ކޯލިޝަން ރޫޅިއްޖެ، ކޯލިޝަން ރޫޅުނީ އަޅުގަނޑުމެން ކުރިކަމަކުން ނޫން،" ރައީސް ވިދާޅުވި އެވެ.\nރައީސް ވިދާޅުވީ، ސަތޭކައިން ސަތޭކަ ސިޔާސީ ފިކުރަކަށް ދައުލަތް ހިންގަން ލިބިއްޖެނަމަ، ދައުލަތް ހިންގުމާއި ބޭނުންވާ ތަރައްގީގެ މަޝްރޫއުތައް ގެނައުމަށާއި އެކަންކަން ތަންފީޒު ކުރުމަށް ފަސޭހަވެގެންދާނެ ކަމަށެވެ.\nރައީސް އަބްދުﷲ ޔާމީން ސުޕްރީމް ކޯޓް 1 ފެބުރުއަރީގެ އަމުރު + ކޮޅުފުށި


School kudhinaai beleniverinah khaasa computer course thakeh fashanee\nސްކޫލް ކުދިންނާއި ބެލެނިވެރިންނަށް ހާއްސަ ކޮމްޕިއުޓަރު ކޯސްތަކެއް ފަށަނީ\n7 އޮކްޓޫބަރ 2018\nއެމްއޭއެމް ބިޒްނަސް ސްކޫލުން، ސްކޫލް ދަރިވަރުންނަށް ޚާއްސަކޮށްގެން ކުރިއަށްގެންދާ ކޮމްޕިއުޓާ ކޯހުގެ ތެރެއިން.\nއެމްއޭއެމް ބިޒްނަސް ސްކޫލުން ބެލެނިވެރިންނާއި ސްކޫލްގައި ކިޔަވާ ދަރިވަރުންނަށް އަމާޒު ކޮއްގެން އޭދަފުށީގައި ކޮމްޕިއުޓަރު ކޯސްތަކެއް ހިންގުމަށް އަނެއްކާ ވެސް ތައްޔާރުވެއްޖެ އެވެ.\nއެމްއޭއެމް ބިޒިނަސް ސްކޫލުން ބުނި ގޮތުގައި އިންފޮމޭޝަން ޓެކްނޮލޮޖީ ފޯ ކިޑްސްގެ ނަމުގައި ފަރުމާ ކޮށްގެން ހިންގާ މިކޯހުގައި ގްރޭޑް 1 ން ފެށިގެން ގްރޭޑް 10 ގެ ދަރިވަރުންނަށް ބައިވެރި ވެވޭނެ އެވެ.\n“މިކޯހަކީ ކުރިންވެސް ވަރަށް ކާމިޔާބު ކަމާއިއެކު އޭދަފުށީގައި ހިންގާފައިވާ ކޯހެއް. މިކޯހަކީ 30 ގަޑިއިރުގެ ކޯހެއް. ބެލެނިވެރިންނަށް އަމާޒު ކޮއްގެން ހިންގާ ކޯހުގައިވެސް ބެލެނިވެރިންނަށް އެންމެ ބޭނުންކުރަނިވި ބައިތައް ހިމަނައިގެން ކޯސް ކުރިއަށް ގެންދެވޭނެ،” އެމްއޭއެމް ބިނިނަސް ސްކޫލުން ބުންޏެވެ.\nމި ދެ ކޯހުގައި ވެސް ކިޔަވައިދެއްވާނީ ކޮމްޕިއުޓަރު އިލްމުން މަތީ ތައުލީމު ހާސިލް ކޮށްފައިވާ އެ ދާއިރާގެ ފުންނާބު އުސް ލެކްޗަރާއިންނެވެ.\nއެމްއޭއެމް ބިޒްނަސް ސުކޫލުން މައުލޫމާތު ދޭގޮތުގައި މި ކޯސްތައް ފުރިހަމަކުރާ ކޮންމެ ބައިވެރިއަކަށް ވެސް ސެޓްފިކެޓެއް ލިބޭނެ އެވެ. އަދި ކޯސްތަކުން އެއްވަނަ ހާސިލްކުރާ ދަރިވަރަށް އަދި ބެލެނިވެރިއަކަށް ވެސް ހާއްސަ އިނާމެއް ލިބޭނެ އެވެ.\nއެމް އޭ އެމް ބިޒްނަސް ސުކޫލަކީ ފުޅާ ދާއިރާއެއްގައި ރައްޖޭގެ އެކި ރަށްރަށާއި މާލޭގައި ވެސް އައިޓީ ކޯސްތަކާއި ބިޒްނަސް ކޯސްތައް ހިންގަމުން ގެންދާ އިންސްޓިޓިއުޓެކެވެ. އެގޮތުން މިހާރުވެސް އޭދަފުށީގައި ޑިޕްލަމާއިން ލީޑަޝިޕް އެންޑް މެނޭޖްމަންޓް ކޯހެއް ކުރިއަށް ގެންދެ އެވެ. އަދި އިތުރު ލީޑަޝިޕް ކޯހެއް މި މަހު ފެށުމަށް ދަނީ ތައްޔާރު ވަމުންނެވެ.\nކޯސްތަކާއި ބެހޭ އިތުރު މައުލޫމާތު ސާފު ކުރުމަށް އަދި ނަންނޯޓް ކުރުމަށް ގުޅުއްވާނީ 7523242 އަދި 9631111 ނަންބަރު ފޯނާއެވެ.


މެސީ އެންމެ ފަހުން ބާސާގެ ފަރިތަކުރުންތަކުގައި ބައިވެރިވާން ފަށައިފި – Dhuvas Online\nމެސީ އެންމެ ފަހުން ބާސާގެ ފަރިތަކުރުންތަކުގައި ބައިވެރިވާން ފަށައިފި\nބާސާގައި އަލުން މަޑު ކުރަން ނިންމި އެ ޓީމުގެ ކެޕްޓަން ލިޔޮނަލް މެސީ ބާސާގެ ފަރިތަކުރުންތަކުގައި ބައިވެރިވާން ފަށައިފިއެވެ.\nއައު ސީޒަނަށް ތައްޔާރުވުމަށް ބާސާއިން މިދިޔަ ހަފުތާގައި ޕްރީ-ސީޒަން ފަށާފައިވާއިރު، މެސީ ބާސާގެ ފަރިތަކުރުންތަކަށް ނުކުމެފައެއް ނުވެއެވެ. އެކަމަކު އިއްޔެ ބާސާއިން ކުރިއަށްގެންދިޔަ ފަރިތަކުރުންތަކުގައި މެސީ ވަނީ ބައިވެރިވެފައެވެ.\nމިދިޔަ ސީޒަނަނަށް ފަހު ބާސާ ދޫކޮށްލަން މެސީ ނިންމި އިރު އެހެން ކުލަބަކުން އޭނާ ހޯދަން ބޭނުން ނަމަ ބާސާ އާއެކު މެސީ ހަދާފައިވާ އެއްބަސްވުން އުވާލަން 700 މިލިޔަން ޔޫރޯ ދައްކަން ޖެހޭނެއެވެ. ނަމަވެސް ބާސާ އިން ވަނީ މެސީ އެ ކުލަބާއެކު ހަދާފައިވާ އެއްބަސްވުން ލުއިކޮށް ދިނުމަށް އެދުމުން އެކަަމަށް ނޫނެކޭ ބުނެފައެވެ.\nމެސީގެ އެއްބަސްވުމަށް ލުއި ދިނުމަށް ބާސާގެ މެނޭޖުމަންޓުން އެއްބަސް ނުވުމާ ގުޅިގެން، މެސީ ވަނީ އޭނާގެ ނިންމުން ބަދަލުކޮށް ކުރިއަށް އޮތް ސީޒަނުގައި ބާސާގައި މަޑުކުރުމަށް ނިންމާފައެވެ. ބާސާގައި މަޑުކުރަން ނިންމިކަން އިއުލާންކޮށް މެސީ ދިން އިންޓަވިއުއެއްގައި ބުނީ ބާސާ ދޫކޮށްލަން އޭނާ ބޭނުންވި ކަމަށާއި، އެކަމަކު އޭނާގެ އެއްބަސްވުމަށް ލުއި ދިނުމަށް ބާސާގެ މެނޭޖުމަންޓުން އެއްބަސްވެފައި ނުވުމާއެކު، ކޯޓަށް ގޮސްގެން ބާސާ ދޫކޮށްލާން މަސައްކަތްކުރަން ބޭނުންނުވާތީ، ކުލަބުގައި މަޑުކުރަން ނިންމީ ކަމަށެވެ. އަދި ބާސާ ގޮވައިގެން އޭނާ ދުވަހަކުވެސް ކޯޓަށް ނުދާނެ ކަމަށާއި، ބާސާ ދޫކޮށްލަން ބޭނުންވި ނަމަވެސް، ކުލަބު ދެކެ އޮންނަ ލޯބި ދުވަހަކުވެސް ކުޑަ ނުވާނެ ކަމަށް ވަނީ ބުނެފައެވެ. ނަމަވެސް އަންނަ ސީޒަނުގައި ބާސާގައި މަޑުކުރި ނަމަވެސް، އެއްބަސްވުން ހަމަވުމާއެކު އަންނަ ސީޒަން ނިމުމުން ހިލޭ ޓްރާންސްފާއެއްގެ ދަށުން މެސީ ކުލަބު ދޫކޮށްލާނެ ކަމަށް ބެލެވެއެވެ.\nބާސާގެ ކޯޗުމަކާއި ކޫމަން ހަވާލުވި ފަހުން މިއީ މެސީ ބައިވެރިވި ފުރަތަމަ ފަރިތަކުރުމެވެ. މެސީ އަދި ކުޓީނިއޯ ވަކިން ފަރިތަކުރުން ކުރިޔަށް ގެންދިޔަ އިރު ބާސާގެ އެހެން ހުރިހާ ކުޅުންތެރިން ފަރިތަކުރީ އެއްކޮށެވެ.\nނެދަލެންޑްސްގެ ރޮނާލްޑް ކޫމަންގެ އިރުޝާދުގެ ދަށުން އަންނަ ސީޒަނަށް ބާސާއިން ތައްޔާރުވަމުން އަންނައިރު، ބާސާއިން ލީގުގައި ފުރަތަމަ މެޗެއް ކުޅޭނީ މި މަހުގެ 27 ވަނަ ދުވަހުއެވެ. އެ ދުވަހު ބާސާ ނުކުންނާނީ ވިޔަރެއާލާ ދެކޮޅަށެވެ.